
थाक : विनायक प्रेस 
पुतली सडक, यें 


न्हि न्हि बृद्धपूजा यानाः, ललितविस्तरया 
बाखं ब्वता: नि छयानादीम्ह पृज्य मां 


ज्ञानदेवी स्थापितयात 


दोहलपा च्वना 


छत्वा:चा खं 


नेपालभाषा परिषद्या ७७ गू पिथना, मयजु प्रेमशान्ति तुलाधरया 
“सुगत सौरभ महाकाव्यया बारे छुं” नांगु सफ्‌ नेपालभाषाया समालोचना 
साहित्यय्‌ छगू तसाँ कथं व:गु दु । प्रतिभा दुपिं नेपालभाषाया च्वमिपिनिगु 
समालोचनात्मक अध्ययन म्हो जक जूगु व इमिगु कृतिया स्वस्थ्य 
मूल्यांकन व विश्लेषण नं तसक कम हे जक जुयावैच्वंगु, थोंया स्थितिइ 
मयूजु तुलाधरया थ्व सफुतिं अबश्य नं छुं कथं नेपालभाषाया समालोचना 
साहित्यया विकासय्‌ तिब: बीगु ताया । आशा दु वयूकलं भविष्यय्‌ थथे 
हे मेमेगु नं सफ च्चया: नेपालभाषा साहित्ययात समृद्ध यायेगुलिइ 
ग्वाहालि यानादी । 


फणीन्द्ररत्न वज्राचार्य 
छ्याञ्जे 


= 


नेपालभाषा परिषद्‌ 


जिगा थ:ग्‌ रखँ 


जिगु चिकिया धंगु कृत:या प्रतिफल थ्व ब:चा धंगु सफ छिकपिनिगु 
ल्हाःती दु । महाकवि चित्तधर हृदयया अमर कृति सुगत सौरभ महाकाव्य ब्वना: 
थःगु मनय्‌ लूगु छुँ भाव ब्वयेगु विनम्र प्रयास हे थ्व जिगु चिकिचा धंगु सफया मू 
तातुना खः । खयेतला चित्तधर हृदय” थें ज्य:म्ह महान ब्याकिया अमर कृतिया 
ब्याख्या विश्लेषण यायेगु क्षमता जिके मदु तर अथेसां थम्हं खंगु ता:गु छुं खं 
खंकेगु नं महान ब्यक्तिप्रति थःगु श्रद्धा भक्ति दछायेगु वं क्यना थकगु लँय्‌ थम्हं 
नं छपला: जकसां तयेगु भा:पा: सुगत सौरभ महाकाव्य सम्बन्धी छुँ च्वयेगु 
यानागु खः । न्हापांला सफूया रुप बीगु तातुना: थ्व सफ्‌ च्वयागु मखु । लिपा 
थम्हं च्वयागु सुगत सौरभ महाकाव्य सम्बन्धी लेखत छथाय्‌ हे लायेमा, थुकिं 
सुगत सौरभ महाकाव्यया जिज्ञासु पाठकपिन्त तथा थ्व सफ्‌ ब्वनेमा:पिं विद्याथीपिन्त 
नं छुं ज्याख्यले दयेमा धैगु मनं तुना: न्हापा पिदने धुंकूगु निपु लेख व लिपा 
च्वयागु स्वपु लेख नं छथाय्‌ तया: सफया रुप वियागु खः, उकि छप्‌ रचनाय्‌ 
उल्लेख जुइधुंकगु खँ मेगु रचनाय्‌ नं गुलिं दोहरय्‌ जुगु दु थुकिया नितिं विद्वत 
पाठकपिंसं क्षमा यानादी धैगु आशा याना । 

सुगत सौरभ महाकाव्य सम्बन्धी आपालं मेमेपिं च्वमिपिं पाखें नं 
विवेचनात्मक लेखत पिदने धुंक्गु दु । थथे च्वयादीपिं च्वमिपिं खः डा. जनकलाल 
वैद्य, प्रो, नर्मदेश्वर प्रधान, भिक्षु शुदर्सन, अयोध्या प्रसाद, हेमचन्द्र पोखरेल पन्त 
आदि । वयकः विद्वानपिनिगु लेखं जितः थ्व सफ्‌ च्वयेगुली प्रेरणा जक व:गु मखु 
आपालं तिबः नं ब्यूगु दु । उकि वयकः विद्वानपिंप्रति जिं थःगु कृतज्ञता च्छाया 
च्वना । अथे हे थ्व सफ्‌ पिकायेगु निंतिं ह:पा: वियादीम्ह केन्द्रीय नेपालभाषा 
विभागया नायः सह-प्राध्यापक काशीनाथ तमोट, सफू पिकायेगु नितिं विशेष 
ग्वहालि यानादीपिं प्राध्यापक पासापिं - मदनशेन वज्राचार्य, पुष्पबहादुर चित्रकारपिं 
प्रति नं जि आपालं आभारी । अन्तय्‌ सफूया नितिं कम्प्यूटर टाइप याना ब्यूगु 
हिसि प्रेस, सफ्‌ छापेयाना ब्यूगु विनायक प्रेसयात नं जिगु पाखें साधुवाद दु नापं 
नेपालभाषा परिषद्‌ पाखें सफ पिकाये खंगुलिं, परिषदयात नं आपालं सुभाय्‌ दु । 


प्रेमशान्ति तुलाधर 
ज्ञानेश्वर, येँ 
ने. सं. १११९, कौलागा : १० 


छत्वा:चा खेँ 


नेपालभाषा परिषद्या ७७ ग्‌ पिथना, मयजु प्रेमशान्ति तुलाधरया 
“सुगत सौरभ महाकाव्यया बारे छुं” नांगु सफ नेपालभाषाया समालोचना 
साहित्यय्‌ छगू तसाँ कथं वःगु दु । प्रतिभा दुपिं नेपालभाषाया च्वमिपिनिगु 
समालोचनात्मक अध्ययन म्हो जक जूगु व इमिगु कृतिया स्वस्थ्य 
मूल्यांकन व विश्लेषण नं तसक कम हे जक जुयावैच्वंगु, थौंया स्थितिइ 
मयूजु तुलाधरया थ्व सफुतिं अवश्य नं छुं कथं नेपालभाषाया समालोचना 
साहित्या विकासय्‌ तिबः बीगु ताया । आशा दु वयूकलं भविष्यय्‌ थथे 
हे मेमेगु नं सफ्‌ च्वया: नेपालभाषा साहित्ययात समृद्ध यायेगुलिइ 
ग्वाहालि यानादी । 


फणीन्द्ररत्न वज्राचार्य 
छ्याञ्जे 


= 


नेपालभाषा परिषद्‌ 


जिगा थ:ग्‌ खँ 


जिगु चिकिया धंगु कृत:या प्रतिफल थ्व ब:चा धंगु सफ छिकपिनिगु 
ल्हाःती दु । महाकवि चित्तधर हृदयया अमर कृति सुगत सौरभ महाकाव्य ब्वना: 
थःगु मनय्‌ लूगु छुं भाव ब्वयेगु विनम्र प्रयास हे थ्व जिगु चिकिचा धंगु सफयामू 
तातुना खः । खयेतला चित्तधर 'हृदय' थें ज्य:म्ह महान ब्यक्षिया अमर कृतिया 
ब्याख्या विश्लेषण यायेगु क्षमता जिके मदु तर अथेसां थम्हं खंगु ताःगु छुं खे 
खंकेगु नं महान ब्यक्तिप्रति थःगु श्रद्धा भक्ति द्यछायेगु वं क्यना थक्‌गु लॅय्‌ थम्हं 
नं छपला: जकसां तयेगु भा:पाः सुगत सौरभ महाकाव्य सम्बन्धी छुं च्वयेगु 
यानागु खः । न्हापांला सफूया रुप बीगु तातुना: थ्व सफ्‌ च्वयागु मखु । लिपा ` 
थम्हं च्वयागु सुगत सौरभ महाकाव्य सम्बन्धी लेखत छुथाय्‌ हे लायेमा, थुकिं 
सुगत सौरभ महाकाव्यया जिज्ञासु पाठकपिन्त तथा थ्व सफु ब्वनेमाःपिं विद्याथीपिन्त 
नं छुँ ज्याख्यले दयेमा धेगु मनं तुना: न्हापा पिदने धुंकूगु निपु लेख व लिपा 
च्चयागु स्वपु लेख नं छथाय्‌ तया: सफ्या रुप वियागु खः, उकि छपु रचनाय्‌ 
उल्लेख जुइधुंकूगु खँ मेगु रचनाय्‌ नं गुलिं दोहरय्‌ जूगु दु थुकिया नितिं विद्वत 
पाठकपिंसं क्षमा यानादी धैगु आशा याना । 

सुगत सौरभ महाकाव्य सम्बन्धी आपालं मेमेपिं च्वमिपिं पाखें नं 
विवेचनात्मक लेखत पिदने धुंक्गु दु । थथे च्वयादीपिं च्वमिपिं खः डा. जनकलाल 
वैद्य, प्रो, नर्मदेश्वर प्रधान, भिक्षु शुदर्सन, अयोध्या प्रसाद, हेमचन्द्र पोखरेल पन्त 
आदि । वयूकः विद्वानपिनिगु लेखं जितः थ्व सफ्‌ च्वयेगुली प्रेरणा जक व:गु मखु 
आपालं तिब: नं ब्यूग॒ दु । उकि वयकः विद्वानपिंप्रति जिं थःगु कृतज्ञता छाया 
च्वना । अथे हे थ्व सफ्‌ पिकायेगु निंतिं ह:पा: वियादीम्ह केन्द्रीय नेपालभाषा 
विभागया नायः सह-प्राध्यापक काशीनाथ तमोट, सफू पिकायेगु नितिं विशेष 
ग्वहालि यानादीपिं प्राध्यापक पासापिं - मदनशेन बज्राचार्य, पुष्पबहादुर चित्रकारपिं 
प्रति नं जि आपालं आभारी । अन्तय्‌ सफूया नितिं कम्प्यूटर टाइप याना ब्यूगु 
हिसि प्रेस, सफू छापेयाना ब्यूगु विनायक प्रेसयात नं जिगु पाखें साधुवाद दु नापं 
नेपालभाषा परिषद्‌ पाखें सफ्‌ पिकाये खंगुलिं, परिषद्यात नं आपालं सुभाय्‌ दु । 


प्रेसशान्ति तुलाधर 
ज्ञानेश्वर, येँ 
ने. सं. १११९, कोलागा : १० 

सुगत सौरभ महाकाव्यय्‌ छभझा: 


विश्वया पूर्वीय व पश्चिमी नितां साहित्यय्‌ खनेदुगु छगू प्राचीनतम्‌ विधा 'महाकाव्य' 
नं खः । पश्चिमी साहित्यय्‌ ई. पूर्व १००० न्ह्यःहे 'होमरया'-'इलियड’ (111120) व 'वदेशी' 
(04559) थें ज्याःगु लोक महाकाव्य (£1८) खनेदये धुंकलसा ई. सं.या शुरु पाखे 
'भर्जिल' या-एनिड' (^€॥९।१) , १७ शदी पाखें मिल्टनया-'पाराडाइज लस्ट' (Paradise 
1,081) थें ज्या:गु बैयक्तिक सृजनशीलतां भयूब्यूगु ललीत महाकाव्यत पिदने धुंकूगु दु । अथेहे 
पूर्वीय जगतया संस्कृत साहित्यय नं ई. पूर्व ५०० न्ह्यः हे वाल्मिकिया-'रामायण' 'व्यास'या - 
'महाभारत' थें ज्या:गु परम्परागत (1190011101191 18010) महाकाव्यया निर्माण जुइधुंकलसा 
ई. संया न्हापांगु शदीपाखे हे महामावन गौतम बुद्धया जीवनी व दर्शनयात कया महाकवि 
'अश्वघोषं'-'बुद्धचरित', 'सुन्दरानन्द' थें ज्याःगु ललीत महाकाव्यया सृजना याये धुंकूगु दु । 
अथे हे थीं स्वया: निद्र: देँ न्ह्य:हे ग्रीसयाम्ह 'एरिष्टोटलं' महाकाव्यया लक्षण, विशेषता 
सम्बन्धी 'पोइटिक्स' (0९11८) सफुतिइ चर्चा परिचर्चा याये धुंकलसा, इ.सं.या न्यागूगु 
शताब्दी पाखेयाम्ह आचार्य भामहं थःगु 'काव्यालंकार' सफुतिइ महाकाव्यया लक्षणत बी धुंक्‌गु 
दु । थथे महाकाव्य छगू आपालं पुलांगु साहित्यिक विधा जुया नं, न्यास: दं मल्याक पुलांगु 
साहित्यिक इतिहास दुगु नेपालभाषाय्‌ महाकाव्यया प्रकाशन ने.सं. १०६९ स वयातिनि जुल । 
थथे नेपालभाषाय्‌ दकले न्हापां महाकाव्य प्रकाशनय्‌ हयादीम्ह महाकवि चित्तधर 'हृदय' खः । 
आधुनिक साहित्यया पुनरुत्थान आन्दोलनया छम्ह नायः जुयादीम्ह चित्तधर 'हृदय' जुं न्हापां 
'वश्रुवाहन' खण्डकाव्य च्वयाः थः गुरु 'योगवीर सिंह’ जुयात क्यनादीगु खः । हृदय” जुयाके 
प्रबन्ध काव्य च्वयेगु दक्षता दयेधुंकूगु खना: हे जुइ गुरु योगवीर सिंहं वयक:यात 'बुद्ध'या बारे 
महाकाव्य च्वयेगु साहुति बियादीगु जुइमा: । थ्वहे कथं हृदयजुं थ: १९९७ सालया जेलकाण्डय्‌ 
लाये न्ह्य:हे महाकाव्य च्वयेगु मती तयादीगु खः । तर तत्कालीन परिस्थितिं थथे याके 
मबिल । लिपा जेलय्‌ लासेँलि वयूकलं महाकाव्य च्वयेगु यानादिल । न्हापांला हृदयजुं नं जेलय्‌ 
ला:पिं मेपिं कविपिन्सं थें हे, जेलया नैराश्य व वेदनां मुक्त जुइत थः कला:यात लुमंका (हृदय 
कथा' (१०६७), अन्तर ध्वनि (१०६९) थें ज्याःगु अन्तरमूखि प्रवृत्तिया काव्य च्वयेगु यानादीगु 
खः, तर लिपा थःगु प्रतिभायात थुकिइ हे जक लिकूंका मदिसे विश्वयात शान्तिया लँपु कयना 
बिज्या:म्ह महामानव “भगवान बुद्धया' जीवनी ब दर्शनयात कया: काव्य सृजना यायेगु ज्या 
यानादिल । थुकथं विश्वयात हे शान्तिया लँ कयना, मैत्री, शान्तिया सुवास हवलाबंम्ह महामानव 
भगवान बुद्धया जीवन दर्शन सम्बन्धी महाकाव्य जूगुलिं, थुकियात 'हृदय'जुं प्रतिकात्मक रुपं 
'सुगत सौरभ” धकाः नां छुना दिल । ही 

चित्तधर 'हृदय' छम्ह बौद्ध कूलय्‌ बूम्ह, बौद्ध संस्कारय्‌ व्बलंम्ह व्यक्ति जक मजुसे, बुद्ध 
धर्म सम्बन्धी दुग्यंक अध्ययन व ज्ञान दुम्ह व्यक्ति नं खः । थथे वयूक:याके बौद्ध दर्शन 
सम्बन्धी ज्ञान दुगु खना: हे जुइमा: योगवीर सिंहजुं 'बौद्ध जीवनी” सम्बन्धी महाकाव्य च्वयेगु 
सल्लाह वयूक:यात ब्यूगु जुइमा: । निम्हतिपूया मतिनाय्‌ जक थःगु काव्य सृजना लिकुका 
मतसे सिद्धार्थ गौतम बुद्धया जीवनी व दर्शन मू विषय याना सुगत-सौरभ महाकाव्य रचना 

बन १ नक 


याना: थःगु प्रतिभायात विशाल मानवीय भाव व आदर्श ख्यलय्‌ चककादीम्ह 'हृदय' जुयात, थ्व 
काव्यया रचनाया लागि आपालं पूर्ववत्‌ च्वमिपिंपाखें तिब: जूगु दु । थथे थःस्वयाः न्ह्य:यापिँ 
च्वमिपिंत श्रद्धा व कृतज्ञता देछाया: काव्य निर्माण यानादीम्ह नेपालभाषाया न्हापांम्ह कवि 
'हृदय' जु हे जुइमा: । शास्त्रीय नियम कथं महाकाव्यया रचना मङ्गलाचरणपाखें जुइमाः धैगु 
दुसां 'हृदय'जुं थःगु कार्य सिद्धिया नितिं सरस्वतिया स्तुति बन्दनाया पलिसा 'मां' धकाः छगू 
अलग्ग हे द्या न्ह्याब्वया थः स्वया: न्ह्य:यापिं च्वमिपिनिगु नां कृतिया चर्चा यासें थःम्हेस्यां 
अमिगु भाव बिचा: त्यासु कयागुलिं, अमिप्रति श्रद्धा, कृतज्ञता द्यछायादीगु दु । 

संसारय्‌ प्रामाणिक जीवनी न्ह्यथने फुपिं धर्म-पुरुषपिं मध्यय्‌ गौतम बुद्ध नं छम्ह 
खः । तर अथे नं बुद्धं छ॒थाय्‌ गनं बिज्यानाः सुयातं पूवंक थःगु जीवनी न्यंका बिज्याःगु 
मदुगुलिं अप्वः थें धर्म देशनाया सिलसिलाय्‌ न्ह्यथना बिज्याःगु खँयात मा: हनाः, वसपोलया 
जीवनीया रुप बीगु जूगु दु । थ्व हे कथं अप्वः थें भगवान बुद्ध सम्बन्धी ग्रन्थय्‌ “बुद्ध” 
बुसांनिसें “बुद्धत्व प्राप्ति’ तकया वर्णन दु । संस्कृतया 'ललीत बिस्तरय्‌'-धर्मचक्र-प्रवर्तन 
तकया चित्रण दुसा, 'जातक अठकथा' स- “बुद्धत्व-प्राप्ति’ तकया बर्णन यानातःगु दु । अथेहे 
अश्वघोषया “बुद्ध चरित्र'य्‌ नं भगवान बुद्ध धर्मचक्र प्रवर्तनया नितिं काशी बनेगु मती तयाः 
बिज्यागु तकया खँ दु । तर महाकवि 'हृदय' जुं 'सुगत सौरभ” महाकाव्यय्‌ 'बुद्धया' 
जन्मस्थल 'लुम्बिनीया' विस्तृत वर्णननिसें बुद्धया महापरिनिर्वाण तकया बाखं न्ह्यब्वयादीगु 
दु । थथे 'हृदय’ जुयात थ:के दुगु बुद्धधर्मप्रतिया निष्ठा व ज्ञानं 'सुगत सौरभ’ महाकाव्य 
च्वकेगुली अभिप्रेरित यातसा, बुद्धया जीवन व दर्शन सम्बन्धी आपालं सफूतयूगु अध्ययन 
मननं, बुद्धयात पूवंक ब्वयेगुली तिब: ब्यूगु दु । 'हृदय’ जुयात 'सुगत सौरभ” महाकाव्य 
च्वकेगुली न्हापां ह:पाः ब्यूग॒ नापं बुद्ध सम्बन्धी आधारभूत ज्ञान ब्यूगु सफ्‌-'ललीतविस्तर' 
खःसा वयूक:यात 'सुगत सौरभ” महाकाव्य च्वयेगुलि रबहालि जूगु सफ्‌ महाकवि अश्वघोषया- . 
'बुद्धचरित''सौन्दरनन्द', राहुल सांस्कृत्यायनया 'बुद्धचर्या’' आदि खः । अथेहे 'रामायण', 
'महाभारत' 'मेघदूत' 'रघुवंश' आदि प्राचीन महाकाव्य पाखें नं सुगत सौरभ महाकाव्य 
च्वयेत भाव त्यासा कयादीगु खयात नं 'हृदय' जुं स्वीकार यानादीगु दु । तर वयूकलं थः 
स्वया न्ह्यःयापिं च्वमिपिं पाखें- विषय तथ्य, भाव व बिचा: त्यासा कयादीसां थःगु 
कवित्वयात त्ययेके ब्यूगु मदु, कृत्रिमता व अस्वभाविकताया गन्ध पिज्वयेके ब्यूगु मदु । थःगु 
सृजना, कल्पना पितव्वयेगु जक यानादीगु मखुसे भगवान्‌ बुद्धया जीवनी सम्बन्धी कथावस्तुयात 
तकं थःगु धारणा व विश्वास कथं जक न्ह्याकादीगु दु । थ्व हे कथं पूर्वीय परम्परा कथंया 
शिक्षादीक्षा प्राप्त यानादीम्ह 'हृदय'जुं थ्व 'सुगत सौरभ” महाकाव्य पूर्वीय महाकाव्यया शास्त्रीय 
लक्षण कथं निर्माण यानादीसां शास्त्रीय लक्ष्मण रेखाय्‌ च्वना: जक महाकाव्य क्वचायूकेगु 
यानामदी । बुद्धया जीवनी व दर्शनयात आधारभूमि याना: कविं महाकाव्यया माध्यमं थःगु नं 
कनेगु, क्यनेगु जक यानादीगु मखु महाकाव्यया लक्षणयात तक गनं थ:गु कथं न्ह्याकेगु 
यानादीगु दु । फलतः 'सुगत सौरभ' महाकाव्य 'महामावन भगवान बुद्धया विषय सम्बन्धी 
काव्य जक मजुसे हृदयजुया काव्य कौशल, सुजनाशीलताया परिचायक नं जूगु दु । आ: छक्व: 
हृदयजुयात म्हसीकेत सुगत सौरभ महाकाव्यया फुक्क सर्गय्‌ छक: चा:हिला स्वये- 

१) लुम्बिनी :- 

'लुम्बिनी' सर्ग सुगत सौरभ महाकाव्यया दकले न्हापांगु सर्ग खः । 'लुम्बिनी' वनया 
चित्रण हे मू विषय जुयाच्वंगु थ्व सर्ग कवि चित्तधर 'हृदय'या काव्यात्मक अभिव्यक्ति, 
वर्णनात्मक शैली स्वयेगु छपा: यचुगु न्हायूकं नं खः। 'लुम्बिनी' भगवान बुद्धया जन्मस्थल 
नेपा:या पवित्र ऐतिहासिक गरिमामय थाय्‌ जुगु नातां, नापं प्राकृतिक सौन्दर्यया भण्डार जूगुलि 
कवि 'हृदय'जुं थ्व महाकाव्यय्‌ 'लुम्बिनी'या वर्णन महाकाव्यया कथावस्तुया अन्तरंग अंक कथं 
जक मखु विशिष्ट रुपं छुग्‌ मुक्क सर्ग फ्याना यानादीगु दु । नेपालभाषाय्‌ अतिक प्रचलित 
मात्रिक छन्दय्‌ न्ह्याकातःगु थ्व 'लुम्बिनी' सर्ग श्रृंगार रसं भय बियाच्वंगु दुसा कवि 'हृदय' 
यात नारी जातिप्रति सद्भावना तइम्ह, कल्पनाया सर्गतय्‌ ब्वयेगु क्षमता दुम्ह कविया रुपय्‌ थ्व 
सगं परिचित याकूगु दु । थः स्वयाः न्ह्यःयापिं सुं नं बौद्ध ग्रन्थकारपिसं 'लुम्बिनी'या वर्णनया 
नितिं मुक्क थायबिया मबंसां थःम्हं थाय्‌ बिया: 'बसन्त ऋतया’ प्राकृतिक सौन्दयं छाय्‌पाः 
च्वंम्ह नेपा:या 'लुम्बिनी'यात व्वया: हृदयजुं 'सुगत सौरभ'यात मौलिक व कलात्मकं काव्यया 
नमूना जुइके ब्यूगु दु । 

२) बंश वृक्ष :- 

सिद्धार्थ गौतमया वंशजपिनिगु चर्चा निसें सिद्धार्था जन्म तकया घटना उल्लेख जूगु 
'वंश वृक्ष' सर्ग 'रामायण', 'महाभारतया' सीदयेक प्रभाव खनेदुगु 'सुगत सौरभ” महाकाव्यया 
छगू सर्ग खः । कालीदासया 'रघुवंश' महाकाव्यय्‌ थें सिद्धार्थया वंशजपिनिगु उलि विस्तृत रूपं 
चर्चा 'हृदयजुं याना मदीसां मू म्‌ बंशजपिनिगु नां गथे भरत, हरिचन्द्र, दशरथ, राम आदि 
उल्लेख याना: सिद्धार्थयात सूर्यवंश शाक्यकूलयाम्ह धकाः कयना हृदयजुं थःगु धार्मिक उदारताया 
नं परिचय बियादीगु दु । थ्व सर्गया मू विशेषता हे जुजु शुद्धोदनया राज्य व्यवस्थाया विस्तृत 
चित्रण खः । महाकाव्यया मू कथानाप प्रासंगिक जुइक न्ह्यब्वयात:ःगु सुद्धोदनया राज्य व्यवस्थाया 
वर्णन, वास्तवय्‌ थ्व कवि 'हृदय'या नापं उगु-ईया जहानिया राणा शासनया विरुद्धय्‌ संघर्षयाःपिं 
युवकतयूसं म्हयाच्वंगु आदर्श राज्यया कल्पना खः । देया, आर्थिक, सामाजिक, प्रशासनिक 
व्यवस्था गथे जुइमा: धैगु जक मखु, देशं धार्मिक, सांस्कृतिक, साहित्यिक नीति नं गज्या:गु 
ज्वनेमा: धैगु खँ नं कवि हृदयजुं शुद्धोदनया राज्य वर्णनया सिलसिलाय्‌ स्पष्ट रूपं न्ह्यब्वयादीगु 
दु । 

देशया साहित्य जीवित यायत वाधा छुं मद्‌ 

थःगु भाषां यःगु विषये च्वयूगु नं अधिकार दु । ` 

भाव जक उत्कष्ट नूतन स्वच्छ सुन्दर ज्वीव गाः 

राजकोषं परितोषिक बीगु गोकुल ल्वःगु गा (पौ-२२) 


शैव, वैष्णव शाक्त आदिक विविध धर्मत गुगु दुगु 
न्ह्याग्गु जूसां शुद्ध धर्मे च्चन्य दु अन गुगु यो उगु (पौ-२४०) 
थुलिजक मखु राष्ट्र विकासया नितिं जनताया भूमिका गज्या: गु जुइमा: धैगु खँय्‌ नं 


ति ३ न 


कवि हृदयजुं थ:गु धारणा प्वंकादीगु दु- 
वीर वंशज शाक्य गणया दुर्ग थें राष्ट्रियता 
ज्वीगु न्ह्याग्गु कार्य यायूत कस्तिहा थें एकता (पौ- २४) 


'शाक्य भीपिं शाक्य राज्य थ्व” घैगु अमिसं स्यू थुलिं । (पौ-२४) 


उकिं धाथेयाम्ह 'हृदय'यात म्हसीकेत सुगत सौरभ महाकाव्यया वंशवृक्ष सर्ग अवश्य 
ब्वनेमा: । अथेहे कवि 'हृदय” विज्ञानं थःगु जः ह्वलेधुंकाः पिलूम्ह कवि खः । थ्वहे कथं 
ऐतिहासिक पात्र भगवान बुद्धया जीवनया बाखं च्वयेत थः पूर्ववत्त बोद्ध ग्रन्थकारपिसं थें 
अलौकिक घटना वहकया: च्वयामदी । उकि थ्व सर्गय्‌ निष्ठानन्दया ललीत विस्तारय्‌ थें बुद्ध 
थः जन्म जुइत छु कूलय्‌ जन्मकाःसा जी धका: बिचा:याकात:गु खँ मखु बरू रानीपिनिगु मचा 
मदुगु समस्या निदानया नितिं 


राजमहिषीपिन्त तयमा: लच्छि अवुसं यंक हे 

भुंगु दाखं ज्वी मचा छयेँ फ्वी थुकिं दा: ब्याक्क हे (पौ-२६) 
धकाः राजवेद्यपिंत थौंया चिकित्सा विधिनाप सार्न्दभिक जुइक उपचार विधि कंकात:गु दु । 
३) जन्मः- 

सुगत सौरभ महाकाव्यय्‌ 'हृदय'जुया कवि प्रतिभा प्रतिविम्बित जूगु छगू सर्ग 'जन्म' 
सर्ग नं खः । थ्व सर्गय्‌ लुम्बिनी वनय्‌ सिद्धार्था जन्म जूगु धटनांनिसें वयात सिन्दुर जात्रा 
यानाः लायूकुली दुतह:गु घटनाया तक विस्तृत चित्रण दु । धाथें थ्व सर्गया विशेषता सिद्धार्थया 
सिन्दुर जात्राया वर्णन खः । जात्रा वर्णनया क्रमय्‌ कवि हृदयजुं कपिलवस्तु नगरया वर्णन 
यायेकथं नेपाःया वास्तुकला, चित्रकलाया सूक्ष्म रूपं वर्णन यानादीगु दुसा, जात्राय्‌ ह:गु अनेक 
नाजागाजाया वर्णन कथं थनया सङ्गीत कलायात ब्वयाब्यूगु दु । थुकथं कवि हृदयजुं नेवाःतय्‌गु 
कला कौशल, जात्रा विधि विधान आदियात शुद्धोदनया ईयागु याना: कयना: दीगु दु । थथे 
सुगत सौरभ महाकाव्यया कथावस्तुया अन्तरङ्ग अङ्ग थें यानाः नेवाः संस्कृतिया प्रतीक देगः, 
सतः, लायूक्‌ नगर आदिया बास्तुकला, चित्रकलाया वर्णन, जात्राय्‌ थानाव:गु विविध कथंया 
बाजआजाया चित्रण यानात:गुलिं कवि 'हृदय'या वर्णन क्षमता जक मखु, वयूकःयाके नेपा:या 
कला, सङ्गीतप्रति दुगु दुग्यःगु ज्ञानया नं परिचय ब्यूगु दु । थुकथं कवि हृदययात नेपा:या कला 
सम्पदाया परिचय बीम्ह अधिकारी कविया रूपय्‌ नं म्हसीके बीगु ज्या थ्व सर्ग याःगु दु । 

अथेहे बुद्ध जन्म जूगु घटना वर्णन यायेत परम्परागत बौद्ध ग्रन्थय्‌ थें बुद्ध बुइवं 
न्हयूपलाः छित, अन न्ह्ययफ्वः पलेस्वां ह्वल धकाः अलौकिकताया लिधंसा मकासे, तत्कालीन 
जनविश्वासय्‌ नं घा:पा: मलाक थःगु हे कथंया कल्पना छूयलादीगु दु गथे- 


मुख्य सेनाध्यक्ष सःता वैतक्यन स्वैदिसँ धयाः 
न्हयम्ह रमणीपिनिगु ल्हातं सद्यजात मचाकयाः 
अमिगु पल्यस्वां जोगु ल्हाते ला:बलय्‌ उम्ह बालकं 


मन छुर ज> 


पद्म पद्य ल्ह्योगु यें खन शाक्य सेना-नायकं (पौ-३८) 

थुकि कवि 'हृदय'या कल्पनाया क्षमता नं प्रतिविम्बित या:गु दु । 
४) मा :- 

कवि हृदयया सृजनात्मक प्रतिभा स्वयेबह:गु छगू सर्ग थ्व मां सर्ग नं खः । थ्व सर्गय्‌ 
सिद्धार्थया मां रानी मायादेवी मृत्यु जूगु घटनाया वर्णन नं निसें, सिद्धार्थयात स्व:व:म्ह अषित 
ऋषिं सिद्धार्थया म्ह्या लक्षण स्वया: “थ्व मचा कि त तःधंम्ह चक्रवती जुजु जुइ कि त 
महात्यागी जुइ” धका: भविष्यवाणी याना वंगु घटनातकया चित्रण दु । थुकथं सिद्धार्थया भावि 
जीवनया संकेट थ्व हे सर्ग निसें खनेदये धुंकूगु दु । सिद्धार्थ जन्म जुया न्हयन्हु दुखुन्हु 
मायादेवीया निधन जूगु ऐतिहासिक तथ्य खः । थुकियात ललीत विस्तर, बुद्धचरित्त आदि 
बौद्धग्रन्यय्‌ साधारण घटना कथं न्ह्यब्वया तःसां, मातृ बियोग फयेधुंकूम्ह कवि हृदयजुं 
थुकियात तसक हे मार्मिक ढंगं ब्वयादीगु दु । अथेहे मायादेवीया अन्तिम संस्कारयात नं 
नेवाःतय्‌गु अन्तिम संस्कारया विधिविधान कथं सूक्ष्म रुपं ब्वयाः नेवाः संस्कृतिया परिचय 
बियादीगु दु । छम्ह सिद्धहस्तम्ह कविं छुं नं खँ कनेत उत्सुकता जिज्ञासां छायेपा: कनेगु याइ, 
थ्व हे कथं हृदयजुं नं 'असित ऋषि’ सिद्धार्थयात मुलय्‌ कायेसाथं ख्वःगु कयना: पाठकपिनिगु 
मनय्‌ कौतुहलता जिज्ञासा छझा:या नितिं थनादीगु दु । थुकियात 'हृदय'जुया काव्य शिल्प 
धकाः मनासे मगाः । अथे हे महाकाव्यय्‌ नवरसं छायेपे माःगु शास्त्रीय नियम कथं कवि 
हृदयजुं विषय प्रसङ्गयात ल्वयेक थ्व सर्गय्‌ करूण रसया धा: न्ह्याकादीगु दु । अले रानी 
मदया: जूगु विरह बेदना प्रतिविम्बित यायेत 'गृष्म ऋतु'या प्रकृति वर्णन थ्व सर्गय्‌ यानादीगु 
दु । 
५) बालविनोद :- 

सिद्धार्थया बाल्य परिवेशयात न्ह्यब्वयातःगु छगू न्स्यइपुगु सर्ग 'बालविनोद' सर्ग 
खः । कवि हृदयजुं सिद्धार्थयात, सूर्यवंशी, शाक्यकूलयाम्ह धकाः वंशवृक्ष सर्गय्‌ न्ह्यब्वयातःसां 
'बालविनोद' सर्गय्‌ सिद्धार्थयात नेवा: संस्कार नेवा: संस्कृति कथं ब्वलंक्‌गु क्यनादीगु दु । थ्व 
हे कथं सिद्धार्थयात निला दयेवं भिम्पू प्यूचां न्ह्याक्‌गु, खुलादयेवं जंक्व याःगु, निदं दयेवं यःमरिं 
क्वखायेका: निदेबुद्धिं या:गु क्यनातःगु दु । थ्व -सर्गय्‌ बाललिलाया नापं जंक्व संस्काया विस्तृत 
चित्रण दु मेमेगु संस्कारया संकेत जक दु । तर थथे धका: महाकवि शूरदासं 'सूर सागर'य्‌ 
कृष्णया बाल लीलायात विस्तृत रूपं ब्वःथें सिद्धार्थया बाल लीलायात विस्तृत व अलौकिक कथं 
'हृदय'जुं क्यनादीगु मदु । बरू नेवाः संस्कृति कथं जंक्व याःम्ह सिद्धार्थ, मचायात जंक्व बलय्‌ 
पूजाभःभुइ तयाः लःल्हाःगु वस्तु छुं हे मकासे फुक्क बस्तु वांछूव:गु क्यनाः, कवि 'हृदय'जुं'असित 
ऋषिया' भविष्यवाणि पायछि जुइगु संकेट वियादीगु दु । अथेहे मेमेगु बौद्ध बाखनय्‌ थें यूके 
यंकीबलय्‌, द्य:पिन्सं हे राजकुमार सिद्धार्थयात भ्वपुइगु थें ज्यःगु अस्वाभाविक घटनाया वर्णन 
हृदयजुं याना मदीसे, बरू जंक्वयाना: आगं द्ययूके यंकूम्ह राजकुमारया बाल सौन्दर्यया न्ह्य:ने 
द्यःया मूर्तिं हे बुलुया वन धकाः: न्ह्यब्वया थःगु कल्पनाया चमत्कार क्यनादीगु दु । अथेहे 
मचायात नाकेगु झवलय्‌, मचाम्ह सिद्धार्थयात म्हितकेगु झवलय्‌, नेवा: बाल लोकगीत, बाल 
लोक उक्तित न्स्यब्वया: कवि हृदयजुं सिद्धार्थयात नेवाः मचाकथं जक ब्वलंका दीगु मखु नेवाः 

_ ५ - 


लोक साहित्ययात नं म्हसीके बियादीगु दु । सुगत सौरभ महाकाव्यय्‌ वात्सल्य रसया धा:हायेकेगु 
ज्या गनं जूगु दुसा थ्व हे बाल विनोद सर्गयहे जूगु दु । जुजु रानीपिन्सं मचा सिद्धार्थयात 
म्हितकीबलय्‌ क्यनीगु स्नेह पाखें वात्सल्य रस पिज्वयेकात:गु दु । ऋतु चित्रण कथं थ्व बाल 
विनोद सर्गय्‌ वर्षा ऋतुया प्राकृतिक चित्रण नापं जनजीवनया चित्रण दु । नेपा: कृषि प्रधान 
देश धका: क्यनेगु नितिं जुजु रानीपिंतकं वा पीत वंगु खँ थ्व सर्गय्‌ क्यनात:गु दु । 
६) शिक्षा संस्कार :- 

सिद्धार्थया व्यक्तित्व निर्माण गुकथं जुल धकाः क्यनेत च्वयातःगु सर्ग थ्व शिक्षा 
संस्कार सर्ग खः । तर सिद्धार्थया व्यक्तित्व निर्माण जूगु क्यनेत 'ललीतविस्तर'य्‌ थें सिद्धार्थया 
शिक्षा संस्कारयात त:हाकयेक 'हूदय'जुं न्ह्यब्वया दीगु मदु । थ्व सर्गय्‌ सिद्धार्थयात आखः 
ब्वंकेत गुरू कुलय्‌ छूवयेत्यंगु घटनां निसें, सिद्धार्थथात यशोधरा भमचा ल्हाके छूवयेत्यंगु 
घटनाया वर्णन दु । सिद्धार्थयात याःगु ब्रतबन्ध संस्कारया वर्णन कथं, थ्व सर्गय्‌ कवि हृदयजुं 
ब्रतबन्ध संस्कार विधिविधान जक मखु उकिया वास्तविक अर्थ उपादेयतायात, ध्वाथ्वीक पूवंक 
ब्वयादीगु दु । थ्व सर्गया छुगू आकर्षण पक्ष थ्व नं खः । थुकथं कवि 'हृदय” नेवाः संस्कृतिया 
मतिनामि जक मखु मर्मज्ञ नं खः धैगु खँ थ्व सर्ग नं क्यनाब्यूगु दु । 

थ्व शिक्षा संस्कार सर्गया छगू महत्त्वपूर्ण विषय- सिद्धार्थथात भमचा ल्ययेकेगु निंतिं 
याःगु सौन्दर्य प्रतियोगिता खः । कवि हृदय नं थौंया गुगुं 'मनोविज्ञान'या सफ ब्वनामदीसां 
जीवन व जगतया दुग्यःगु अनुभव अनुभूति दुम्ह 'हृदय'जुं गुम्हं मनोवैज्ञानिक च्वमिपिन्सं स्वया: 
कम मजुइक मनूया हृदयया चित्रण यायेफु धैगु खँ थ्व इही सर्गय्‌ सिद्धार्थयाथाय्‌ उपहार कायेत 
बःपिं मिसातयूगु मनोभावया वर्णन नं स्पष्ट याःगु दु । 


थःत ब्यूगु तिसा ज्चनाः वन वन्यत कन्या पिनि दल 
तर छुयाय्‌ ज्यू अमिगु “हृदय” मचायक अन हे तोफिल । (पौ- ९) 


धकाः गुलिं मिसातयसं सिद्धार्थयाथाय्‌ थःगु मन त्वःता थकूगुया चित्रण हृदयजुं यानादीगु दुसा 


क्वच्छुना उगु रत्नहार कयाः 'मुसुक्क' याना वन 
शाक्य राजकुमारया मनयात नं नापं यन (पौ- ९६) 


धकाः सिद्धार्थया मन यशोधरां ज्वनावंगुयात हिसिदयेक ब्वयादीगु दु । श्रंगारिक कवि 
'हृदय'जुं थथे छि थाय्‌ ज्यूथाय्‌ तक श्रृंगारया भावधारा हायेकेगु कृतः यानादीगु दु । 

थ्व सर्गया मेगु विषय खः- सुगत सौरभ महाकाव्यया मू कथानकया पताकाया 
रूपय्‌ न्हयानाच्वंगु खलनायक देवदत्तया प्रवेश । देवदत्तं सिद्धार्थयात महीगु ज्या थ्व सर्ग 
निसें शुरु जूगु दुसा, देवदत्त व सिद्धार्थया बीचय्‌ जूगु 'हँयू'या विवादं सिद्धार्थं भावि 
जीवनय्‌ ज्वनीगु लँपुयात अझ सीदयेका ब्यूगु दु । थ्व शिक्षा संस्कार सर्गय्‌ 'हृदय'ज्‌ं 
'सिद्धार्थ'यात ब्वंकेगु या:गु विषय धका: नीच्याता थःगु ईया प्रचलित शिक्षाया विषय 
न्ह्यब्वयादीगु दु । अथेहे थ्व शिक्षा संस्कार सर्गय्‌ थ्यंबलय्‌ कवि 'हृदय'याके भाव 
अनुकूल जुइक विविध वार्णिक छन्द छयलेगु क्षमता दयेधुंकल धयागु खँ थुकिइ छूयलात: गु 


= ६ ~ 


अनुष्टुप, वसन्त तिलका, सरिवनी, मञ्जभाषिका आदि छन्दया प्रयोगं क्यंगु दु। 'इही' 
सर्गय्‌ स्पष्ट रूपं पिज्वइगु 'सम्भोग श्रृंगार' रसया आभास थ्व 'शिक्षा संस्कार” सर्गय्‌ 
खनेदये धुंक्गु दु । 
७) दही := 

राजकुमार सिद्धार्थ गौतमया इहिपाःया वर्णन हे थ्व इही सर्गया मू विषयवस्तु खः । 
ध्व सर्गय्‌ सिद्धार्थया निंतिं दण्डपानी जुजुयाथाय्‌ यशोधरा भमचा ल्हाके छूव:गु घटनाया वर्णनं 
निसें अमिगु इहिपा: क्वचा:गु घटनाया चित्रण तक दु । कवि हृदयजुं सुगत सौरभ महाकाव्य 
च्वयादीगुया छगू मू तातुना खः- नेवाः संस्कार संस्कृतियात युगं युग तक म्वाकातयेगु 


जिगु थ्व काव्य छगू थ्व विश्वे ल्यंका फःसा बन्धुपिं 

भीगु भाय्‌ फुक्क ल्हायगु तोता च्वं हुँ बा स्वर्गे छिपिं 

बा थ्व नेपा: देश हे चां ल्हायब्यू बा मिं नय थब्यु 

किन्तु भी साहित्य, संस्कृति सभ्यता छुँ तनि मखु । (पौ-३५७) 


धकाः विश्वास कयादीम्ह कवि हृदयजुं थ्व इही सर्गय्‌ राजकुमार सिद्धार्थया इहिपाःया वर्णन 
कथं नेवाः इही संस्कारया विधि विधानयात चरणवद्ध ढंगं तसक हे विस्तृत रूपं पूवंक ब्वयादीगु 
दु । ल्याय्‌म्हम कवि 'हृदय” जुया दकले यःगु संस्कार जुयाः वा नेवाःतय्‌ दकले त:जिगु संस्कार 
जुया: हे जुइ 'इही' संस्कारया वर्णन ब्याख्याया नितिं मुक्कं छगू अलग्ग हे सर्ग थ्व 'सुगत 
सौरभ' महाकाव्यय्‌ 'हृदय'जुं बियादीगु दु । थ्व इही सर्गय्‌ नेवाःतय्‌ इहिपा:यात विविध चरणय्‌ 
गथे-ह्वंकेगु, निछयाबू, सँ प्याकेगु, आदिइ ब्वथला: इहिपा:या थी थी चरणय्‌ छ्यलीगु पूजा, 
नसा त्वँसा, तिसा, खँत्वा खँपु आदि तक न्ह्यब्वया: छपा: नेवा:तय्‌गु इहिपा:या सचित्र किपा 
ज्यानादीगु दु । नेवाःतय्‌गु इहिपाः सम्बन्धी अध्ययन अनुसन्धान याइपिनिगु नितिं थ्व इही सर्ग 
छुगू मू वंगु जक मखु पूवंगु ज्वलं हे जुइफु । तर ध्व इही सर्गय्‌ सिद्धार्थया इहिपा:या विधि 
विधान नेवा: संस्कृति कथं अझ नेवातय्‌ नं उराय्‌ जातिया परम्परा कथं न्ह्याका तःसां नेवाः 
संस्कारय्‌ मदु कथंया 'वरपरीक्षा’ धा:सा याकातःगु दु । रामायण, महाभारतय्‌ सीता, द्रौपदीपिनिगु 
स्वयम्बरया निंतिं जूगु वरपरीक्षा कथं सिद्धार्थयात वरपरीक्षा बीकात:गु दु । थ्व वरपरीक्षा नं 
शूक्ष्म कथं छगू विषयया जक मजूसे त:ता कथंया जूगु दु । वरपरीक्षाया सन्दर्भय्‌ हे थ्व इही 
सर्गय्‌ खलनायक देवदत्तया प्रसङ्ग हानं हयाः सिद्धार्थया चरित्रयात अझ थीकां यंकेगु प्रयास कवि 
हूदयजुं यानादीगु दु । न्हापायागु सर्गय्‌ स्वयाः नं देवदत्तं सिद्धार्थयात महीगुया कारणयात अझ 
थ्व सर्गय्‌ गम्भीर याना क्यनात:गु दु । 

इही संस्कारयात विस्तृत रूपं ब्वयेगु प्रलोभनं 'इही' सर्गय्‌ कवि 'हृदय'जुया वर्णन शैली 
काव्यात्मक स्वयानं ब्याख्यात्मक जूगु दुसा, सम्भोग श्रृंगारया धाः थ्व हे सर्गय्‌ दकले अप्व: 
न्स्याःगु दु । अथेहे थ्व सर्गय्‌ भमचा ल्हा:वंपिं. ब्राम्हणपिनिगु शिष्ट सम्वाद, पारिवारिक 
मर्यादा, यशोधराया मनय्‌ जुगु अन्तरद्वन्द्र, म्ह्यायया इहिपा:या नितिं जुजु दन्डपाणिं ल्ह्वंगु 
पला: आदि नं तसक हे मनन यायेबह:जू, 'हृदय'जुयात म्हसीकेत थज्यागु खया, चित्रण्‌ वर्णनं 
गाक हे तिब: ब्यूगु दु । 


८) महाभिनिष्कमण :- 

कवि 'हृदय'या सृजना प्रवृत्ति, काव्य कौशल, कथानक दुनेया कार्यकाल मा: हनेगु 
शिल्प स्वयेगु नितिं उल्लेख याये बह:गु छग्‌ सर्ग “महाभिनिष्क्रमण” सर्ग नं खः । थ्व सर्गय्‌ 
सिद्धार्थ नगरपरिक्रमा या:वंगु घटनां निसें महाभिनिष्क्रमणया निंतिं लायूक॒लिं पिहाँवंगु घटनाया 
तक वर्णन दु । थुगु सर्गय्‌ थ्यंबलय्‌ सिद्धार्थ पूर्ण वयष्क जक मखु भाव विचालं नं परिपक्व जुइ 
धुंक्गु स्पष्ट जू । असित ऋसिया भविष्यवाणी पाखें पीर कयाच्वंम्ह जुजु शुद्धोदनं सिद्धार्थयात 
दरवारया रस रंगय्‌ जक भूले यायेत स्वःसां सिद्धार्थयात छुँ प्रभाव लाकेमफूगु व नगरपरिक्रमा 
या:वंबलय्‌ खंगु बृद्ध, रोगी, सिथंहःगु, दृश्यं सिद्धार्थ गृहत्याग यायेगु निर्णय या:गु खँक्यना:, 
सिद्धार्थया नुगलय्‌ ब्वलंगु विरक्ति वैयक्तिक मखु सांसारिक दुःखया कारणं खः धकाः कविं थ्व 
सर्गय्‌ क्यनादीगु दु । थुकि याना हे सिद्धार्थ महाभिनिष्क्रमणया नितिं पिहाँवंगु खः । सुं महान 
व्यक्तित्वयाके पिनेयागु प्रभावं वैगु भाव बिचाःया परिवर्तन स्वया: थःपाखें बूगु दकले चीरस्थायी 
जुइ धैगु खँ नं हृदयजुं थ्व सर्गय्‌ क्यनादीगु दु । 

थ्व सर्गय्‌ कवि हृदयजुं राजकुमार सिद्धार्थया हृदयलय्‌ भावनात्मक अन्तरद्वन्द्र ब्वलंकाः 
राजकुमार सिद्धार्थयात छम्ह लाहियाम्ह पात्रया रूपय्‌ न्ह्यब्वयादीगु जक मखु थःगु कथा शिल्प 
नं क्यनादीगु दु । अथेहे पायूछिगु उपमा छूयलाः 


देह तोता: प्राण प्याहाँ बनिगु थेंहे याकन 
यःम्ह गोपायात वाना: वल व गोपाजीवन (पौ-१४१) 


धका: मानसिक चोत फयेमा:म्ह यशोधराया अवस्था चित्रण नापं सिद्धार्था मनोदसाया वर्णन 
याना: कवि हृदयजुं थःत मानविय भावनायात थुइकेफुम्ह छम्ह उत्कृष्ट कविया रूपय्‌ नं 
परिचित याकादीगु दु । 

अन्धविश्वास, अन्धपरम्पराय्‌ विश्वास मयाइम्ह कवि 'हृदय'जुं परम्परागत बौद्धग्रन्थय्‌ 
थें थ्व सर्गय्‌ नं सिद्धार्थ लायूकलिं पिहाँबनेत्यंगु घटनायात अलौकिक घटनाया रूपय्‌ ब्वया दीगु 
मदु । सिद्धार्थं लायूकूलिं पिहाँवनेत्यंबलय्‌, मल: जूगुलिं दरवारया ध्वाखा चा:गु, अले तसक वा 
बःगुलिं राजकुमार पिहांवंगु सुनानं वाः मताःगु धकाः बाखं ज्याना: थौंया वैज्ञानिक युगयात 
ल्वयेक सिद्धार्थ लायूकुलिं पिहांबंगु घटनाया वर्णन कबिं यानादीगु दु । 

अथेहे थ्व महाभिनिष्क्रमण. सर्गया मेगु विषय ख:- म्‌ कथावस्तु प्रक्रीया रूपय्‌ 
न्स्यलूगु कृष्णा गौतमीया बाखं । थ्व बाखंया सन्दर्भय्‌ पिज्वः गु 1)1011101109] [7019 कवि 
हृदय'या काव्यात्मक उत्कृष्टताया परिचय ब्यूगु दु । सुगत सौरभ महाकाव्यया मू रस शान्त 
रस खः । शान्त रसया पूर्वाभास थ्व हे सर्ग निसें खने दइ । खयतला सिद्धार्थया लायक त्वःते 
त्यंबले मनय्‌ लूगु अन्तरद्वन्द्र क्यनेगु झवलय्‌ 

'प्राण बंसां बचन मवनिगु बंश खः छं सूर्यया” (पौ- १४३) 
धका: धायेका: वीर रसया नं आभास ब्यूग॒ दु तर अथे खःसां लिपा वीर रस शान्त रसपाखे हे 
विलिन जुया वंगु दु । अथेहे त:गु कथंया वार्णिक छन्द छूयला: छन्द चमत्कार क्यनेगु ज्या नं 
थ्व सर्गय्‌ हृदयजुं यानादीगु दु । 


९) यशोधारा :- 

महाकवि 'हृदय'जुया काव्य चमत्कार स्वयेबह:गु छगू सर्ग 'यशोधारा' सर्ग नं खः । 
थ्व सर्गय्‌ यशोधरां सिद्धार्थ लायूक्‌ त्वःता वन धैगु वा:चा:गु घटनां निसें यशोधरां आर्यअष्टांग 
मार्ग ज्वनेगु निर्णय या:गु तकया घटनाया वर्णन दु । सिद्धार्थया महाभिनिष्क्रमणं दकले तच्वकं 
वज्रपातला:म्ह यशोधराया विरहयात हे केन्द्रविन्दु याना थ्व सर्ग न्ह्याकातःगु दु । भाःत नाप 
वायेमा:म्ह, थःकलाः ज्ञानप्रभाया दु:ख वेदनायात बांलाक थुम्ह 'हृदय'जुं मेमेग बौद्ध ग्रन्थय्‌ 
स्वया: थ्व सुगत सौरभ महाकाव्यय्‌ यशोधराया विरहयात तच्वक हे मार्मिक रूपं ब्वयादीगु 
दु । ज्ञानप्रभाया विरह वेदनायात यशोधराया विरह वेदनाय्‌ आरोपित यानादीगु दु । थ्व 
सर्गयात प्रवास विप्रलम्भ श्रृंगारया रसया छगू दसु नालेवह:जू । प्रवास विप्रलम्ब श्रृंगारया 
आलम्वन, उद्दीपन अनुभाव, सात्विक भावया नाप नापं आश्रय पात्र यशोधराया नुगलय्‌ लूगु 
अनेक शंखा, उपशंखा, आशा, निराशा आदिया नं शीक्ष्म चित्रण याना:, विरहया विविध 
अवस्थायात नं ब्वयादीगु दु । यशोधराया विरहया पराकाष्ठा क्यनेगु झवलय्‌ कवि हृदयजुं थःगु 
कथं हे विविध उपमा, विम्ब, प्रतीक छूयला: थःगु कल्पनाया क्षमता ब्वयादीगु दु । थुकिया छगू 
नमूना खः- 


विरह-अनलकुण्डे दुंम्ह सुं नायिकाया 

रुदित हृदय न्याया यायत रक्षा पुन्हीया 

हिमकर कर ब्वेकाः वःगु ज्वीमा बिचाः याः 

कर छ्वल, रत्वा: च्याः धाःगु सो चन्द्रमाया (पौ-१६३) 


यशोधराया विरहया मू कारण सिद्धार्थ नाप बाय्‌ मा:गुलिं खःसां सर्गया अन्तपाखे 
यशोधरायात नं आर्यअष्टांग मार्ग पालना यायेगु निश्चय याका: सिद्धार्थ व यशोधरा हानं 
नापलाइगुया संकेट ब्यूगु दु । तर अमिगु मिलन कला:भातया रूपय्‌ मखुसे आध्यामिक 
चिन्तकया रूपय्‌ जुइगु कयना: कवि हृदयजुं श्रृंगार रसयात शान्त रसय्‌ हीका यंकादीगु दु । 

'यशोधरा' सर्गय्‌ विरही नायिका यशोधराया विरह वर्णन यायेगु प्रसङ्गय्‌ शरद ऋतुया 
नेपा:या प्राकृतिक चित्रण नापं शरद ऋतुबले हनीगु नखः चखःत गथे-आलंमत च्याकेगु, 
किजापूजा यायेगु, आदि सांस्कृतिक प्रसङ्गत नं न्ह्यथना नेवा: संस्कृति, नेपा: देयात ब्वयेगु ज्या 
थ्व सर्गय्‌ नं कवि 'हृदय'जुं यानादीगु दु । 
१०) बोधिप्राप्ति :- 

सुगत सौरभ महाकाव्यया छगू तसक हे महत्त्वपूर्ण सर्ग 'बोधि प्राप्ति’ सर्ग खः । 
सिद्धार्थयात बोधिज्ञान प्राप्त जूगुया वर्णन हे थ्व सर्गया मू विषय खः । 'हृदय'जु स्वयाः 
न्ह्यःयापि बौद्ध ग्रन्थकारपिन्सं थें, वयूकलं थ्व सुगत सौरभ महाकाव्यय्‌ 'बोधि प्राप्ति'या 
घटनायात उलि विस्तृत रूपं ब्वयेगु यानामदी, छगू चीहाक:गु सर्ग हे क्वचायेका दीगु दु । थ्व 
सर्ग निसें कवि हृदयजुं सिद्धार्थ गौतमयात छुं जाति विशेष, सांस्कृति विशेषया पात्रया रूपय्‌ मखु 
महामानवया रूपय्‌ न्ह्यब्वयादीगु दु । थुकथं 'शिक्षा संस्कार’ 'इही' सर्गय्‌ सिद्धार्थयात मेपिं 
मनूत स्वया: तिक्ष्ण बुद्धियाम्ह धका: जक क्यनात:गु दुसा थ्व सर्गनिसें सिद्धार्थयात बोधिज्ञान 


~ ९ = 


प्राप्त यायेगुली सफल जूम्ह महामावनया रूपय्‌ ब्वयादीगु दु । तर अथे खयानं निष्ठानन्दया 
'ललीतविस्तर'य्‌ थें बुद्धयात अवतारी पात्रया रूपय्‌ नालेगु ज्या हृदयजुं यानामदी । 

सिद्धार्थ राजकुमारं अनेक आश्रम, गुरुकूलय्‌ चाःहिलां नं थःत चित्तबुझे जूगु लिसः 
प्राप्त मजुसेलिं. अन्ते शुद्ध व दृढ मनयाना: बोधि सिमाया क्वय्‌ समाधि च्वंगु, मार स्वरूप मनय्‌ 
अनेक विकारत व:गु, अले मारयात विजय या:गु, अन्तय्‌ बोधिज्ञान ला:गु हे थ्व सर्गया मू 
कथातत्व खः । मारया प्रसङ्गयात तःहायेक थ्व सर्गय्‌ उल्लेख याना त:सां परम्परागत बौद्ध 
बाखनय्‌ थें मार धका: अलौकिक, दैविय चमत्कार कथं न्ह्यब्वयेगु मयासे मानव हृदयलय्‌ 
ब्वलनीगु काम, क्रोढ, मोह, तृष्णा आदियात मार कथं ब्वयादीगु दु । अले मारया सेनापति कथं 
बसन्त ऋतु” व थुगु ईया “स्वयां, 'फय्‌', 'झंग:' आदियात मारया अन्त्र सस्त्र कथं छूयलादीगु 
दु । बौधिज्ञान प्राप्त यायेगु सिद्धार्थया दृढ संकल्पं काम, तृष्णा रूपि मारयात वुकेवं निति 
वयात 'दिव्यचक्षु' 'आसवक्षय' ज्ञानदर्शन प्राप्त जुल अले 'दुःख', 'समुदय', 'दुखनिरोध' व दुःख 
निरोध उपायत” थें ज्यःगु चतुआर्य सत्यया बोध जूगु खयात मूल रूपं हृदयजुं ब्वयादीगु दु । 

थ्व 'बोधिप्राप्ति’ सर्गयया मूल रस शान्त रस खःसां वीर रसया नं गाक अनुभूति थ्व 
सर्ग याक्‌ । सुगत सौरभ महाकाव्यय्‌ सिद्धार्थ गौतम नाप सम्वन्धित वीर रसया आभास थ्व हे 
सर्ग जक ब्यूगु दु । सिद्धार्थं तृष्णा रूपि मारयात त्याकूगु हे वीर रसया दसु खः तर थ्व वीर 
रस आन्तरिक मनोवल पक्षकथं जक खः वाह्य रूपं मखु । 

सुधारवादी उदारवादी विचारधारायाम्ह कवि हृदयजुं थ्व 'बोधि प्राप्ति’ सर्गय्‌ नं मू 
बाखंचु नाप प्रासंगिक जुइक सुजाताया खीर दान, च्वलेजवा:या महाकारूणिक कार्य आदि 
न्ह्यब्वया: जातिपाति भेदभावया विरुद्वय्‌ सः थ्वयेकेगु, मिसा जाति प्रति सद्भावना क्यनेगु, 
तामासा धर्मप्रति उपहास याना वास्तविक धर्मया अर्थ थुइकेगु ज्या नं यानादीगु दु । उकिं 
सिद्धार्थ बोधि ज्ञान प्राप्त या:गु खँ सीकेगु नितिं जक मखु कवि 'हृदय'यात म्हसीकेगु निंतिं नं 
थ्व बोधि प्राप्ति सर्ग उलिहे महत्त्वपूर्ण जू । अथेहे बुद्धयात छम्ह उपदेशक जक मखु कर्मयोगी 
पुरुष नं खः धकाः क्यनेगुलिइ नं थ्व सर्ग सफल जूगु दु । । 
११) धर्म प्रचार :- 

नुद्धधर्मया मूल सारयात सरलभाषां संक्षिप्त रूपं ब्वयेगु ज्या कवि 'हृदय'जुं थ्व “धर्म 
प्रचार” सर्गय्‌ यानादीगु दु । बुद्धयात 'बोधिज्ञान' प्राप्त जुइवं धर्म प्रचारया नितिं थाय्‌ थासय्‌ 
बना: बुद्धं धर्म देशना या: गु, बुद्धया धर्म देशनां प्रभावित जुया: आपा:स्यां गृह त्याग याःगु, 
विम्बसार अनाथपिण्डक थें ज्या:पिं जुजु महाजनपिं तक बुद्धया उपासक जूगु, विहार दयेकेत 
अनाथपिण्डक जेटवन दानया:गु आदि हे थ्व सर्गया मू विषय खः । बद्धया धर्म देशनाया प्रभाव 
क्यनेगु झ्वलय्‌ पिप्पली कापिलानी आदि पिनिगु प्रकरी बाखंत नं थ्व सर्गय्‌ न्ह्याकात:गु दु । 

भगवान बुद्धं थाय्‌ थासय्‌ वनाः भिक्षु, उपासकपिंत धर्म देशना या:गुया प्रसंग हयाः 
कवि हृदयजुँ बुद्धया चतुआर्य सत्य-दुःख, समुदय, दुःखनिरोध, दुःख निरोध उपाय, नापं आर्य 
अष्टांग मार्ग- सम्यक दृष्टि, सम्यक वचन, सम्यक कर्मान्त, सम्यक आजीवन, सम्यक समाधि, 
सम्यक व्यायाम, सम्यक आहार्य, सम्यक स्मृति आदियात सरलभाषां ब्याख्या विवेचना यानादीगु 
दु । थथे प्रचारवादया गन्ध पिमज्वयेक बुद्ध धर्मया ब्याख्या यानादीफुगु 'हृदय' जुयाके बौद्ध 

धर्मप्रति दुगु दुग्यःगु ज्ञान नापं काव्य प्रतिभाया दसु खः धकाः मनासे मगाः । श्रृंगारिक कवि 
हृदयजुं बौद्ध धर्म दर्शन ह्वलेगु इवलय्‌ नं, पिप्पली कापिलानी, विशाखा, अम्वपाली आदिपिनिगु 
बाखं न्ह्यब्वःया श्रृंगारभावया रसपान याकेगुली थ्व सर्गयूनं हृदयजुं लिपा ला:गु मदु । 

बुद्ध दर्शन'यात सत्य व तथ्यं कथं न्ह्यब्वयेमाःगु, थःगु कल्पनाया लिधंसाय्‌ ब्वयेमज्युगुलिं 
'बुद्धचरित' 'बुद्धचर्चा' आदि बोद्ध ग्रन्ययात आधार नाला: कवि हृदयजुं थ्व सर्गया रचना 
यानादीगु खनेदु । मेमेगु सर्गय्‌ स्वयाः ध्व सर्गय्‌ कविया काव्यात्मकता म्ह जूगु दु, वर्णन शैली 
इतिकथात्मक जूगु दु । 
१२) कपिलवस्तस भगवान :- 

बोधिप्राप्ति धुंकाया मेमेगु सर्ग थें थ्व 'कपिलवस्तुस भगवान” सर्ग नं इतिकथात्मक 
जूसां कवि 'हृदय'जुं मू कथावस्तुयात ज्वंक छिंथाय्‌ ज्यू थाय्‌ थम्हं नं छुं घटनाक्रम तनेगु ज्या 
थ्व सर्गय्‌ नं यानादीगु दु । बुद्धया धर्मदेशनां आपा:सित प्रभाव यानां यंक्‌गु, धर्म प्रचारया निति 
बुद्ध थःगु दे कपिलवस्तुइ वंगु, अन थः परिवारया फुक्क ज:त नापलाइगु, सिद्धार्थयात न्हापांला 
थःकाय्‌, भाःत, अबु थुइक्‌पिं छेंया जःपिन्सं लिपा छम्ह शास्ताया रूपय्‌ खंकीगु, भगवान बुद्धया 
धर्म देशनां प्रभावित जुयाः लायूकूया फुक्क ज:पिन्सं धैथे वुद्ध धर्मया अनुशरण याइगु आदि हे 
थ्व 'कपिलवस्तुस भगवान' सर्गया मू कथावस्तु जूगु दु । थ्व सर्ग च्वयेगु निंतिं कवि 'हृदय'जुं 
'ललीत विस्तर” 'बुद्धचर्या' वहकयादीसां पात्रतय्‌गु मनोदशा, मनोभाव, भगवान बुद्धया धर्म 
देशनाया प्रभाव आदि क्यनेत कवि हृदयजुं थःगु पाखें नं आपालं तनेगु यानादीगु दु । थ्व सर्गय्‌ 
सिद्धार्थ व यशोधरानापला:गु क्यनातःसां कला: भाःतया रूपय्‌ मखु आश्रयदाता व आश्रय 
पात्रया रूपय्‌ नापला:गु कथं क्यनातःगु दु । पतिया स्नेहं विभोर जुया: छभा: हर्षया ख्वबि 
हायेकूसां लिपा यशोधरां सिद्धार्थयात फुकस्यां बन्दना यायेबहःम्ह विश्वया हे शास्ताया रूपय्‌ 
खंकूगु क्यना:, कवि हृदयजुं श्रृंगार रसय्‌ पिज्वइगु रतिभावयात भक्ति रसय्‌ विलिन यायेगु ज्या 
थ्व सर्गय्‌ नं यानादीगु दु । तर कवि हृदयजुं भगवान बुद्ध थःम्ह जक मखु विश्वयाम्ह ज्वीधुंक्‌गु 
यशोधरां खंकूगु क्यनादीसां- 





फया निपा ल्हाः धाः हुँ पुता छि 
महाश्रमण हतिअंश जितः नं (पौ- २३३) 


धका: यशोधरां राहुलयात भगवान बुद्धयाथाय्‌ वनाः ज्ञानरूपि अंश कायेके छूवःगु घटनां 
कला: भाःत, काय्‌ अबुया सम्बन्ध ल्यनां हे च्वंगु दनि धैथें च्वंक क्यनादीगु दु । 
१३) सुन्दरनन्द :- 

कवि 'हृदय'जुया कथानक ज्यायेगु कला स्वयेबःह:गु छगू सर्ग 'सुन्दरनन्द’ नं खः । 
थ्व भगवान बुद्धया किजा सुन्दरनन्द सम्बन्धी अप्व: खँ प्रकाश यायेगु उद्देश्यं चिनात:गु सुगत 
सौरभ महाकाव्यया छगू थःगु हे स्वतन्त्र अस्तित्व दुगु सर्ग खः। तर अथे खया नं मेमेगु सर्गय्‌ 
थें 'हृदय'जुं भगवान बुद्धयात केन्द्रित यायेगु ज्या ध्व सर्गय्‌ नं त्व:फिका मदी । धार्थें सुन्दरनन्दला 
थ्व सर्गय्‌ नायो थें खने दुसां निमित्त पात्र जक खः, केन्द्रीय व्यक्तित्वला सिद्धार्थ गौतम हे 
जुयाच्वंगु दु । 

सुन्दरनन्दं भिक्षुत्व ग्रहण याये धुंक्गु खॅला 'कपिलवस्तुस भगवान” सर्गय्‌ हे उल्लेख 
जुइ धुंकूगु दु । थुगु सर्गया मू कथावस्तु-आश्रमय्‌ श्रमण जीवन हनाच्वंम्ह सुन्दरनन्दं थः 
कला:यात लुमंका: अनेक कथं विलाप याइगु, आश्रम त्व:ता: कला:याथाय्‌ वनेगु मतिइ तइगु, 
बुद्धं नन्दया मनोदशा सिया वयागु मनोविकार न्हंकेगु नितिं मनोवैज्ञानिक उपचार यायेमा:गु 
वाः चायेकीगु, मनोवैज्ञानिक उपचारया नितिं नन्दयात बुद्धं हिमालय्‌ ब्वनायंकीगु, अले बुद्धं 
नन्दया तृष्णारूपि मनोविकार मदयेकांतुं त्वःतीगु आदि खः । थुकथं कवि हृदयजुं 'भगवान 
बुद्ध' यात केवल धर्म देशना बीम्ह जक मखु, थुकियात ब्यवहारयूनं छूययेकेबीम्ह शक्तिशालीम्ह 
महामानवया रूपय्‌ ब्वयादीगु दु । बुद्धया व्यक्तित्व, बुद्धया दर्शन ब्वयेगु हे थ्व सर्गया लक्ष्य 
खःसां थाय्‌ थासय्‌ श्रृंगारिक भाव नं ब्वया: पाठकपिंत छाः सां बौद्धिक विश्राम बीगु ज्या नं 
थ्व सर्गय्‌ कवि हृदयजुं यानादीगु दु । 

थ्व सर्गया छगू आकर्षक पक्ष नेपाल दर्शन नं खः । नन्दराजकुमारयात सिद्धार्थ 
मनोवैज्ञानिक उपचारया नितिं स्वर्ग रूपि “त्रिविष्टप” ब्वनायंकूवलेया लँया वर्णनया 
सिलसिलाय्‌ 'हृदय'जुं तप्यंक नेपाः धकाः न्ह्यथना मतःसां नेपाःया प्राकृतिक, सांस्कृतिक 
सौन्दयया चित्रण यानादीगु दु । थाय्‌ बाय्या वर्णनया इवलय्‌ थौंया तथा मध्यकालया 
बास्तुकला संस्कृति आदियात नेपा:या संस्कृति कथं कवि हृदयजुं न्ह्यब्वयादीगु दु । अथेहे 
भगवान बुद्धं 'स्वर्ग' धकाः ब्वनायंकूगु थाय्‌ वर्णन्‌ कथं 'ल्हासा दे’ खः, यद्यपि कवि हृदय 
नं 'ल्हासा' धकाः नां उल्लेख यानादीगु मदु । थुकथं कवि हृदयज्‌ं महाकाव्यया कथानक 
नाप स्वापू हना: थःगु सांस्कृति थःगु देयात खिंथाय्‌ ज्यृथायृतक म्हसीके बीगु ज्या थ्व 
सर्गय्‌ नं यानादीगु दु । 

थ्व सुन्दरनन्द सर्गया मेगु विशेषता ऋतु वर्णन नं छगू खः । महाकाव्यया कथानक 
नाप प्रासंगिक जुइक हेमन्त ऋतुया नेपा:या प्राकृतिक वातावरणया चित्रण थ्व सर्गय्‌ दु । 
हेमन्त ऋतुया प्राकृतिक अवस्थायात विप्रलम्भ श्रुंगारया उद्दीपन कथं न्ह्यब्वया तःगु दु । 
सर्गया शुरूइ श्रृंगार रसं थाय्‌ कयाच्वंगु दुसां लिपा विस्तारं थ्व शान्त रसय्‌ हिलावंगु दु । थ्व 
सर्गय्‌ छयलात:गु विविध अलंकारतयूसं कविया भाव सम्प्रेषण क्वातुके ब्यूगु दु । कवि 'हृदय' 
नं गनं इतिवृतात्मक रूपं गनं नाटकिय ढंगं प्रस्तुत याना थ्व सुन्दरनन्द सर्गयात आकर्षक व 
रोचक जुइके ब्यूगु दुसा, संक्षिप्तता, सन्तुलन थ्व सर्गया मेगु रोचक पक्ष जूगु दु । 
१४) महाउपासक :- 

कवि 'हृदय'या काव्य प्रतिभायात उलि ब्वयेगु या:गु सर्ग थ्व 'महाउपासक’ सर्ग 
मखुसां, थःगु संस्कृति थःगु सिद्धान्तयात खिंथाय्‌ ज्यूथाय्‌ तक स्वचाकेगु याइम्ह कवि 'हृदय’ खः 
धैगु खँ थ्व सर्ग नं क्यंगु दु । इतिकथात्मक शैलिइ, संक्षिप्तरूपं न्ह्यब्वयातःगु 'महाउपासक' 
सर्गया मू आशय भगवान बुद्धया प्रभाव न्यंकभनं न्यनावंगु, आपालं भिक्षु, उपासकपिं दयाव: गु 
खँ कनेगु ख:सां, अनाथपिण्डक धैम्ह भगवान बुद्धया महाउपासकया बारे अप्बः प्रकाश यायेगु 
ज्या थ्व सर्गय्‌ जुगु दु । सिद्धार्थया धर्म देशनां प्रभावितपिं मध्ये अनाथपिण्डक महाजन नं छम्ह 
खः । अनाकपिण्डकं न थःगु गौरव क्यनेत, न धनया अभिमान क्यनेत, न पुण्य प्राप्त यायेत 
दानया:गु खः, गुलि नं दानयात थःगु पवित्र हृदयलं निष्काम भावं दानयात । उकि भगवान बुद्धं 

वयात 'महाउपासक' -धका: संज्ञाव्यूगु खः धकाः थ्व सर्गय्‌ अनाकपिण्डकया बारे चर्चा 
यानातःगु दु । दान मध्ये त:धंगु धर्म दीन खः । धर्म याइपिंत नकेत्वंके यायेगु, धर्म यायेगु नितिं 
थाय्‌ दयेका बीगु हे धर्म दान खः धकाः अनाथपिण्डकया दान प्रसङ्ग हयाः: बुद्धया धर्म 
देशनायात ध्वाथ्वीकेगु ज्या थ्व सर्गय्‌ जुगु दु । थथे अनाथपिण्डकया बारे त:हाकयेक चर्चा थ्व 
सर्गय्‌ जुगु दुसां केन्द्रीय पात्र सिद्धार्थ हे जुगु दु । अनाथपिण्डकयात धर्मवीरया रूपय्‌ न्ह्यब्वया 
वीर रसया आभास क्यंसां लिपा थ्वयात शान्त रसय्‌ ल्वाकछयाये यंकूगु दु । उकि थ्व सर्गया 
मू रसनं शान्तरस हे जूगु दु । 

थ्व सर्गया छगू विशेषता 'सम्यक भोजन'या वर्णन नं खः । खयूतला थन 'सम्यक 
भोजन” खँग्व: उल्लेख कविं यानादीगु मदु तर अथे ख:सां भगवान बुद्ध तथा वसपोलया भिक्षु 
संघयात भोजन याकेत सःतूगु घटनायात कवि हृदयजुं स्वनिग:या बौद्धधर्मलम्बीतय्‌ प्रचलित 
'सम्यक भोजन' विधि कथं वर्णन यानादीगु दु । ग्वयूदां तइगु, बाजा आजा सहित लस्वः वनाः 
भगवानयात कयाहइगु, जाकि बारां छुइगु छुंया ज:पिं फुक्कस्यां अनेक वस्तु दानयाइगु, लप्तेय्‌ 
तया: जा भोजन याकीगु आदि सम्यक पर्वया विविध, विधिविधानत खः । थज्या:गु हे विधि 
विधानया चित्रण थ्व सर्गय्‌ दु । 
१५) भिनिदँ उखे थखे :- 

इतिकथात्मक शैलिइ प्रस्तुत यानात:गु 'भझिनिदँ उखे थुखे' सर्गय्‌ धर्म देशनाया सिलसिलाय्‌ 
भगवान बुद्ध झिनिदँ थुखें उखें चाह्यूगु घटनाया वर्णन दु । धर्म देशना याना: थीथी दँय्‌ थी 
थी थासय बुद्धं वर्षावास च्वंगु, बुद्धया भिक्षुसंघ आपालं बल्लाय्‌ धुंक्गु, संघयात छम्ह निम्हेस्यां 
स्यंकेत स्व:सां स्यंकेमफुगु, जुजु शुद्धोदनया निधन जुगु, सिद्धार्थं बीया अन्तिम संस्कार याःगु, 
भिक्षुणी संघ दयेकेगु पक्षय्‌ बुद्ध मदुसां, आनन्द गौतमीपिनिगु कर बलं भिक्षु संघ स्थापना जूगु 
आदि थ्व 'भझिनिदँ उखे थुखे' सर्गया मू विषयबस्तु खः । थ्व सर्गय्‌ सिद्धार्थया बौ शुद्धोदनया 
निधन अले वया अनितम संस्कारया वर्णन दुसां 'मां' सर्गय्‌ थें विस्तृत रूपं मखु अधथेहे करूण 
रस प्रवाहित यायेगु ज्या नं कविं यानादीगु मदु । बरू भगवान बुद्ध महाकारूणिक पात्र खया 
नं मिसातयूत भिक्षुणी दयेकेगु खँय्‌ न्हापां छाय्‌ सहमत मजूगु धइगु खँयात कवि हूदयजुं बांलाक 
व्याख्या याना: कनादीगु दु । मिसात नं भिक्षुणी जुल कि गृहस्थी जीवन दावादोल जुइगु, अथेहे 
भिक्षु संघय्‌ नं मिसात दुहाँवल कि बांमला:गु लिच्च: लाइगु तायेका: हे भगवान बुद्धं मिसातयूत 
भिक्षु संघय्‌ दुथ्याकेगुलि सहमत मजूगु खः धकाः क्यनादीगु दु । मिसातयूगु नितिं नं समान 
अधिकारया वकालत यानादीम्ह हृदयजुं आनन्द भिक्षुपाखें 





दकव प्राणी उत्ति खं छिं, जीव मखुला गौतमी ? 

सार्गफल निंतिं अपिं जक ज्वी मफैला संयमी ? (पौ २७०) 
थथे न्ह्यसःतयेकाः, बुद्धं लिपा मिसातयूत नं भिक्षुणी संघ दयेकेगु स्वीकृति ब्यूगुयात बांलाक 
ब्वयादीगु दु । खयूतला थ्व ऐतिहासिक तथ्य खः तर अथे खःसां सुधारवादी, उदरवादीम्ह कवि 
'हृदय'जुं मिजंत भिक्षु जुइ दुसा मिसात जक छाय्‌ मदइ धैगु तर्कयात विशेष जोडबिया थ्व 
सर्गया रचना यानादीगु दु । 'हृदय' मिसातय्‌गु समान अधिकारया नितिं स:तइम्ह कवि खः धैगु 

खें थ्व सर्ग क्यंगु दु । 

थ्व सर्गया मू रस शान्त रस खः, सुद्धोदनया निधनया वर्णनय्‌ भतिचा करूण रसया 
आभाष जूसां थुकियात कविं छत्थुं हे शान्त रसय्‌ विलीन याये हःगु दु । | 
१६) लःया खेँ :- 

कवि 'हृदय'जुया सृजनशीलता स्वयेबह:गु सुगत सौरभ महाकाव्यया छगू सर्ग 'लःया 
खेँ' सर्ग नं खः । थ्व सर्गयात कवि हृदयया थःगु हे सृजना धायेबह:ज्‌ । राहुलयागु "बुद्ध 
चर्या'य्‌ दुथ्याःगु बःचा हाकःगु वर्णनया आधारय्‌ थ्व 'लःया खेँ' सर्ग निर्माण जूगु दु । 
सिद्धार्थथात शान्तिया दूत, अहिंसायात क्वत्यलेफुम्ह महामानवया रूपय्‌ विशेष रूपं थ्व सर्गय्‌ 
न्ह्यब्बयातःगु दु । रोहिणी नदीया लः यंकेगु खय्‌ 'शाक्य' व 'कोलितय्‌' बीचय्‌ विवाद जुगु, 
थ्व विवादं उग्ररूप काःगु अले युद्ध घोषणा जूगु, निखलक नं युद्धया पूर्ण तयारी याःगु, थुथाय्‌ 
लाक्क हे बुद्ध वया: निखल:यात नं खाँ न्यंका: युद्ध दिके ब्यूगु आदि थ्व 'लःया खेँ' सर्गया मू 
विषयभूमि खः । थथे युद्धया नितिं पूर्ण तयारी जुइधुंकूपिं शाक्य व कोलितय्‌ बिचय्‌ वनाः बुद्धं- 


अय्‌ जुस्यंलि व माक्व सितिं लाःगु लःया कारणे 
गय्‌ अमूल्य अमूल्य वीरत फुक्क त्यना थुलि मछि रणे (पौ- २९४) 


धका: गुगु तर्क न्ह्यब्वयाः युद्ध दिके विल थुकि बुद्ध थुलि शक्तिशाली, प्रभावशाली कि 
वसपोलया तर्क मनूया हृदय परिवर्तन याना: त:त:धंगु युद्ध तक दिये फु धयागु खँ थ्व सर्गय्‌ 
हृदयजुं क्यनादीगु दु । | 

वीर रसया प्रत्यक्ष चित्रण यायेमा:गुलिं हे कवि हृदयजुं थ्व 'लःया खेँ' सर्गया रचना 
यानादीगु खनेदु । | 

सुगत सौरभ महाकाव्यय्‌ वीर रसया प्रत्यक्ष चित्रण थ्व हे सर्गय्‌ जक जूगु दु । तर थ्व 
रसनाप सरोकार व्यक्ति सिद्धार्थ मखु बरू थन सिद्धार्थयात शान्तवीर कथं नाले वह:ज्‌ । रौद्र 
व भयानक रसयात थुकी वीर रसया उद्दीपक रसकथं लुइकात:गु । 

कवि हृदययात थ्व सर्गया रचनाय्‌ महाभारतय्‌ अभिमन्यूयात युद्धय्‌ छवयेत याइगु 
तयारीया दृश्य प्रभावित या:गु खनेदु । युद्धय्‌ बनेत्यंपिं महातयूत थः छया तता,कें, कलाःपिन्सं 
वसः तिसां छायेपीगु आदि थुकिया दसु खः । अथेहे खड्ग ज्वना: जिगि जिगि खाना युद्धया 
नितिं शाक्य, कोलिया महा:त पिहां वइगु वर्णन नं मोहनिवले पिहांवइगु खड्ग जात्राया 
दुश्यनाप आपालं पायूछि जू । थुकथं नेवाः संस्कृतिया छाप तयेगु हृदयजुया प्रयास थ्व सर्गय्‌ 
नं सफलभूत जूगु दु । 
१७) देवदत्तया दुष्टता :- 

सुगत सौरभ महाकाव्यया खलनायक तथा सिद्धार्थ गोतमया प्रतिद्वन्दी पात्र देवदत्तया 
विविध दुष्कार्यया वर्णन हे थ्व सर्गया मू विषय खः । शिक्षा संस्कार’ 'इही' सर्ग लिपा 
खलनायक देवदत्तया प्रसंग थ्व सर्गय्‌ वया: हानं स्वाः वःगु दु । न्हापायागु सर्गय्‌ हे खनेदये 
धुंक्गु सिद्धार्थ गौतमप्रति देवदत्तया इर्ष्या, वेमनष्यं थ्व भिंनेगू सर्गय्‌ वयाः उग्र रूप काःगु दु । 
नापं थ्व 'सुगत सौरभ” महाकाव्यया पताका कथं न्ह्यानाच्वंगु देवदत्तया बाखं थ्व हे सर्गय्‌ 

वया: क्वचा:गु दु । भगवान बुद्धया यश कृति झन भन न्यनावंगु, वसपोलप्रति श्रद्धाभक्ति 
तया: विहार, धर्मशाला आदि तक दयेका: दान ब्यूगु, बुद्धया भिक्षु संघ झन झन सुगठित जजुँ 
व:गु खना: बुद्धया सफलताप्रति न्ह्यावलें इर्ष्या याइम्ह देवदत्तया तसक नुगुमुइ । फलत बुद्धया 
भिक्षु संघ स्यंकेगु नितिं भिक्षु संघ संचालन यायेगु जिम्मा थःत ब्यु धकाः बुद्धयात धाइ तर बुद्धं 
देवदत्तया अभिप्राय थुइ धुंकगुलिं, देवदत्तयात भिक्षु संघ संचालन यायेगु अभिभारा लःल्हाइ 
मखु । थथे बुद्ध संघयात स्यंकेगु ज्या याये मफुसेलि बुद्धया शरीरय्‌ हे आक्रमण यायेगु 
हिंसात्मक ज्या याइ । गृद्धकुट पर्वतया क्वय्‌ वयाच्वंम्ह बुद्धयात स्यायेगु हेतुं तग्व:ल्वहँ कुरका 
छूवइ, तर भाग्यवश बुद्धयात तचोगु चोट लाइमखु, म्हालापचिने घा: छुकूचा जक जुइ । राज 
वैद्य जीवकं वास: यानाः घाःलंका बी । 

देवदत्तं बुद्धयात जक स्यायेगु कुतः याःगु मखु बुद्धयात श्रद्धा भक्ति याइपिं विम्बसार थें 
ज्या:पिं महाउपासकतयूत नं स्यायेगु योजना दयेकी । विम्बसारया काय. अजात शत्रुयात 
ल्हाःतिइ कया: विम्बसारयात स्याके बी । सर्गया अन्तपाखे थ:पिनिगु पापया प्रायश्चित याना: 
अजात शत्रु नं बुद्धया थायू शरण बना: भिक्षु जुइ तर देवदत्त बुद्धयाथाय्‌ थःगु पापया प्रायश्चित 
याये मलाक म्वःल्हूबंम्ह ध्वपय्‌ दुना सी । थुकथं देवदत्तं थःगु पापया परिणाम भोगय्‌ 
यायेमा:गु क्यनात:गु दु । थथे बुद्धया जीवन सम्बन्धी ऐतिहासिक घटनाया आधारय्‌ थ्व सर्ग 
न्स्याकातःगु दुसां कवि हृदय नं खिंथाय्‌ ज्यू थाय्‌ थःगु भाव बिचाःयात नं स्वचाकेगु यानादीगु 
दु । वैद्य जीवकया प्रसङ्गय्‌ कवि हृदय नं थःगु कल्पनायात नं आपालं छूयलादीगु दु । जीवकं 
छूयलेगु या:गु वासः धकाः आयुर्वेद शास्त्रय्‌ छयलीगु नेपा:या जडिबुटी गथे-अम्बः, वयर, 
कसुगुलि, तेवू, कतावसि आदिया नां न्ह्यब्वयेगु जक मखु विभिन्न रोगया निति थुकिया प्रयोग 
तकं न्ह्यन्वया कवि 'हृदय'जुं थःके दुगु आयुर्वेद चिकित्सा सम्बन्धी ज्ञानया तकं परिचय 
बियादीगु दु । 

थ्व 'देवदत्तया दुष्टता’ सर्गय्‌ न्हापां खनेदुगु रस 'रोद्र' रस खःसां लिपा मभिंपिं 
पात्रतयूके तक निर्वेदया भाव थना: शान्त रस पिज्वयेका त:गु दु । 


१८) विशाखाया विहार दान :- 


'विशाखाया विहार दान” इतिकथात्मक शैली न्ह्याकातःगु सुगत सौरभ 
महाकाव्यया झिच्यागूगु सर्ग खः । राहुल सांस्कृत्यायनं थःगु बुद्ध चर्चा सफुतिं विशाखाया 
विहारदान सम्बन्धी छत्वा:चा जक खँ न्ह्याथना त:गु दुसा, कवि 'हृदय'जुं थुकियात छगू 
अलगग हे सर्ग याना: न्ह्यब्वयादीगु दु । तिसा वसः थें ज्यःगु भौतिक वस्तु स्वया: नं चरित्र हे 
दकले त:जिगु तिसा धाइम्ह मिसा,'विशाखा! बुद्धया छम्ह भक्त खः । विशाखाया जीवन वयागु 
धार्मिक ज्या खँया वर्णन्‌ हे थ्व सर्गया मू विषय खः । थ्व सुगत सौरभ महाकाव्यया यशोधरा 
सर्गय्‌ थें थन नं विशाखाया रूप,शील, गुणया वर्णन दु । वयात भमचा ल्हाके छवःगुं निसें 
इहिपा: तकया बाखंयात श्रृंगारिक ढंगं थ्व सर्गय्‌ ब्वयातःगु दु | तर 'इही' सर्गय्‌ थें विस्तृत 
रूपं विशाखाया इहिपा:या वर्णन थ्व 'विशाखाया विहार दान” सर्गय्‌ मदु । नारी जाति प्रति 
सद्भावना व सम्मान तइम्ह कवि हृदयजुं थम्हं मनं तुं थें मिसातयूके दयेमाःगु विविध गुणं 
विशाखायात छायेपा: छम्ह आदर्श नारीया रूपय्‌ विशाखायात न्ह्यब्वयातःगु दु । श्रृंगारवादी 

कवि हृदयजुं थ्व सर्गया शीर्षक 'विशाखाया विहार दान” धका: नां छुनादीसां विशाखाया विहार 
दानयात स्वया: नं वयागु रूप शीलया चित्रणय्‌ हे थःगु अप्व: ई फुकादीगु दु । नापं कवि हृदय 
नं विशाखाया बाखं कनेगु प्रसंगय्‌ थःगु म्ह्यायूमचा प्रतिया धारणा, इहिपाः सम्बन्धी दृष्णिकोण, 
आदर्श नारी प्रतिया अवधारणायात नं ब्वयादीगु दु । थ्व सर्गयू भगवान बुद्धयात दान यायेगु 
नितिं थःगु तिसा वसः आदि छुँ हे मस्वइम्ह छम्ह धर्मवीरया रूपय्‌ विशाखायात न्ह्यब्वयात:गु 
दु । 

'विशाखा' थ्व सर्गया महत्त्वपूर्णम्ह पात्र ख:सां केन्द्रीय पात्रला सिद्धार्थ गौतम ख: । 
भगवान बुद्धं भिक्षुपिंत ब्यूगु संघया निर्देशन कथं कवि हृदयजुं भिक्षु संघया नीति नियमयात 
ध्वाथ्वीकेगु ज्या नं थ्व सर्गय्‌ यानादीगु दु । संघया छुं नं बस्तु इनाकाये मज्यू, बहनी नयेमज्यू, 
स्वतां अप्व: वस्त्र म्हय्‌ तयेमज्यु आदि थें ज्याःगु भिक्षु तथा भिक्षु संघया नियम आदि थन 
न्ह्यब्वयात:गु दु । रसया दृष्टिं थ्व सर्गय्‌ विशाखाया रूप यौवनया वर्णन, वयागु इहिपा:या 
चित्रण आदि प्रसंग हया: श्रृंगार रसया अनुभूति पाठकपिंत याकेब्यूगु दुसा अन्तय्‌ थ्व फुककयात 
शान्त रसय्‌ समाहित यानातःगु दु । 

१९) निवार्ण ज्वीत :- 

सुगत सौरभ महाकाव्यया दकले लिपागु सर्ग अर्थात्‌ भिंगूगु सर्ग निर्माण ज्वीत खः । 
मेमेगु सर्ग थें थ्व सर्ग नं इतिकथात्मक हे जूगु दु । कवि 'हृदय'जुं राहुल सांस्कृत्यायनया “बुद्ध 
चर्याया' आधारय्‌ थ्व सर्गया रचना यानादीगु खनेदु । थ्व सर्गया मू विषय भगवान बुद्धया 
महापरिनिवार्ण खः । बुद्धं निवार्ण ज्वीइ न्ह्यः थाय्‌ थासय्‌ वनाः धर्म देशना या: गु, भिक्षुपिं धर्म 
देशना याके छव:गु, थःगु भिक्षु संघ बलाकेत भिक्षुपिंत विनय, शीलया खँ कंगु हे थ्व सर्गया 
मुख्य विषय खः । बुद्धं महानिवार्ण प्राप्त यायेन्ह्यः- सारिपुत्रं नं निवार्ण प्राप्त या:गु खँ नं थ्व 
सर्गय्‌ उल्लेख जूगु दु । अथेहे, भगवान बुद्धया यश कृति फुक्क थासं न्यनावंगु, भगवान 
बुद्धयात समाजया फुक्क वर्गयापिं मनूतयूसं नं श्रद्धा भक्ति क्यंगु प्रसंग स्वरुप वेशालीया 
राजनर्तकी अम्वपालीया खँ नं थ्व सर्गय्‌ व:गु दु । थथे मू बाखं नाप प्रासंगिक जुइक 
अम्वपालीया बाखं हयाः कवि हृदय नं छभझाःया लागि श्रृंगार रसया अनुभूति थ्व सर्गय्‌ नं 
याकूगु दु । कवि 'हृदय'या मिसाजाति प्रतिया सद्भावना ध्व सर्गे नं खनेदुसां मिसात नाप 
भिक्षुपिसं गुकथं व्यवहार यायेमाः धेगु खँयात, बुद्धं आनन्द भन्तेयात ब्यूगु लिसः कथं थथे थ्व 
सर्गय्‌ न्ह्यथनादीगु दु- “अमिगु ख्वाः स्वय्‌ सी मत्य”, “न्ह्योने वःसा खँल्हाय्‌ मत्य” “खँल्हाये 
हे माःसा मज्जि मगाक्क जक न्हाय सावधान जुया: अति” 

अथे हे कवि हृदयजुं थःत यःगु, थःत मनय्‌ थ्यूगु भगवान बुद्धया उपदेशयात नं 
अन्तिम उपदेश कथं थ्व सर्गय्‌ ब्वयादीगु दु । गथे- 


भी सूत्रे विनये स्वया: व खँ फुक्क सीकाः मिलेज्‌ मजू | 
जसा ब्याक्क सहर्ष याय्‌ ग्रहण नं वां छ्वये मजूसा उगु । (पौ ३५०) 


थुकथं बुद्धया विनय सूत्र गुलि उद्धार ज्‌ धैगु खँ कनेगु ज्या कवि 'हृदय'नं यानादीगु दुसा, 
बुद्धयात अझ बांलाक ब्वयेगु निंतिं थःत अन्तिम भोजन व्यूम्ह चुन्दयात 'लोक आरोप” पाखें 

बचय्‌ यायेगु निंतिं बुद्धं आनन्द भन्तेयात धया थकूगु खँयात नं कविं थथे न्ह्यब्वयादीगु दु- 


चुन्द भगवानया निगू भोजन महोत्तम सीकि छं 
लाःगु खः सम्बोधि छगुलिं, जुल थुकिं निर्वाण कं । (पौ ३५२) 
अथेहे निवार्ण सम्बन्धी धारणायात नं कवि हृदयजुं थथे प्बंकादीगु दु । 


चिक फुनाः दीपक फ्वाक्क सी गय्‌ 
निवार्ण ज्वी आश्रव फम्ह नं अय्‌ (पौ- ३५५) 


खयूतला थ्व 'निवार्ण ज्वीत' सर्ग:या मू विषय भगवान बुद्धया महानिर्वाण सम्बन्धी 
खः, अथेहे भगगान बुद्धया शिष्य सारिपुत्रया निर्वाण नं थ्वहे सर्गय्‌ जूगु दु तर अथे खःसां थन 
कवि हृदय नं करूण रस प्रवाहित मयासे शान्त रस हे प्रवाहित यानादीगु दु । विचय्‌ 
अम्वपालिया प्रसंग हया: छुं भचा श्रृंगार रसया अनुभूति याका: बौद्धिक विश्राम बीगु ज्यानं 
कविं यानादीगु दु । 

थुकथं सुगत सौरभ महाकाव्यया मिंगूगु सर्ग: तक पूवंक दुहाँवना: स्वयेबले झीसं 
थुकी भगवान बुद्ध व वसपोलया दर्शन जक मखु कवि 'हृदय” “नेवा: जाति’ “नेपा: देयात' नं 
उलिहे पूबंक खनी । बुद्ध, बुद्धया दर्शन सम्बन्धी ज:स्वलीगु सफ नेपालभाषां, नापं मेमेगु भाषं 
नं आपालं पिदंगु दु तर नेवाः जाति, नेपाः संस्कृतिया थुलि दुग्यंके जः ह्वलीगु काव्य थ्वहे 
'सुगत सौरभ' न्हापांगु जूगु दु । कवि हृदयजुं थ्व 'सुगत सौरभ’ महाकाव्य मूलतया भगवान 
बुद्ध व वसपोलया दर्शनयात प्रकाशय्‌ हयेगु तातुनाः च्वयादीगु खः सां नेवाःतयूगु विविध नखः 
चख:, जात्रा उत्सवल, रीतिथिति, विधि व्यवहार, कला कौशल, आचार विचार, भेषभूषा 
आदियात नं उलि हे शूक्ष्म रूपं प्रदर्शन यानादीगु दु । थथे गनं महाकाव्यया कथानकथा 
अन्तरंग अंग कथं सक्षिप्त रूपं सा, गनं नेवा: संस्कृति’ “नेवा: जाति’ “नेपा: देयात’ ब्वयेगु हे 
पूर्वाग्रह कथं विस्तृत व वर्णनात्मक रूपं नेवाः संस्कृतियात प्रदर्शन यायेगु ज्या हृदयजुं थ्व 
सुगत सौरभ महाकाव्यय्‌ यानादीगु । थथे नेवाः संस्कृति ब्वयेगु क्रमय्‌ महाकाव्यया गुगु थासय्‌ 
गुगु सन्दर्भय्‌ छु ब्वयेमाः, गुगु कनेमा: धैगु जक ज्ञान हृदयजुयाके दुगु मखुसे नेवाः संस्कृतिया 
विविध विधि विधानतयूगु अर्थ, उपादेयता कना नेवाः संस्कृतियात सही रूपं जनमानसयात 
ध्वाथ्वीके बीगु दक्षता नं 'हृदय' याके उलि हे दु । थुकथं 'हूदय'यात सुगत सौरभ महाकाव्यं 
थःगु जाति थःगु धर्म, संस्कृतिया हिमायती कवि जक मखु थुकिया मर्म थूम्ह, गर्व याइम्ह नेवाः 
सांस्कृतिया अधिकारीक कविया रूपय्‌ प्रतिस्थापित जुइके ब्यूगु दु । थःगु संस्कृति थःगु धर्मयात 
माया याइम्ह कवि 'हृदय’ खयानं मेपिनिगु धर्म संस्कृतियात उलि हे सम्मान आदार याइम्ह नं 
कवि खः धकाः थ्व महाकाव्यं कयना ब्यूगु दु । हृदयजुं सुगत सौरभ महाकाव्य च्वया: थ: जक 
अमर जुयादीगु मखु, नेवा: संस्कृति, नेवाः जाति, नेपाःदेयात अमर जुइकेत तिब: ब्यूगु दु । अले 
सुगत सौरभया मू, बुद्ध धर्मया सफु स्वया नं नेवा: संस्कृतिया धुक्‌ जुया: च्वन्ह्याःगु दु । 

सुगत सौरभ महाकाव्य केवल नेवा: संस्कृतिया धुक्‌ जक मखु 'हृदय'यात म्हसीकेगु 
सफू नं खः । बासःगू नं मयाक सफ्‌ च्वयावंम्ह चित्तधर 'हृदय'यात धाथें म्हसीके बीगु ज्या 
'सुगत सौरभ” महाकाव्यं ति मेगु छुं नं सफुतिं याःगु मदु । चित्तधर हृदयजुं गनं कथावस्तुया 

अन्तरंग अंग थें यानाः, गनं थायवायया वर्णन्‌ कथंसा, गनं पात्रतयूगु सम्वाद क्रियाकलाप पाखें 
थःगु धार्मिक, सांस्कृतिक, आर्थिक साहित्यिक, नैतिक अवधारणात जक मखु थःगु जाति, समाज 
ाष्ट्रप्रतिया भावनायात नं थ्व सुगत सौरभ महाकाव्यय्‌ ब्वयादीगु दु । 'वंशवृक्ष सर्गय्‌ 
न््यब्वयातःगु शुद्धोदनया राज्य व्यवस्थाया वर्णन्‌ कवि 'हृदय' नं म्ह्यादीगु आदर्श राज्यया 
कल्पना खः । छगू आर्दश राज्यया- अर्थ व्यवस्था, सामाजिक व्यवस्था, न्याय व्यवस्था गथे 
जुइमा: धइगु जक मखु, भाषा, धर्म, साहित्यप्रति नं राज्यया नीति नियम छु जुइमाः धैगु खँ नं 
थ्व सर्गय्‌ हृदयजुं प्वंकादीगु दु । अथेहे मेमेगु नं सर्ग ब्वनेबले 'हृदय'जुयात छम्ह सुधारवादी, 
उदारवादी, मानवतावादी, यथार्थवादी, राष्ट्रवादी, कर्मयोगी कवि जक मखु थौंया वैज्ञानिक 
युगयाम्ह अन्धपरम्परा अन्धविश्वासया विरुद्धय्‌ तथ्य व सत्ययात आधार याना काव्य निर्माण 
याइम्ह, मिसाजातियात सदभावना तया: सामाजिक मर्यादा, शिष्टता, अनुशासनया ज: ह्वलीम्ह 
मेपिनिगु धर्म संस्कृतियात नं सम्मान याइम्ह कवि कथं म्हसीके फु । उकि चित्तधर 'हृदय'यात 
धाथे म्हसीकेत 'सुगत सौरभ' महाकाव्य मब्वंसे मगा: । 

'हृदय'यात म्हसीकेत जक मखु धार्थेयाम्ह 'हृदय'या 'कवि'यात बांलाक म्हसीकेत नं 
सुगत सौरभ महाकाव्य मब्वंसे मगा: । थ्व सुगत सौरभ महाकाव्यं 'हृदय'यात कल्पनाया 
सर्गतय्‌ स्वच्छन्द रूपं ब्वयेफुम्ह, प्रकृतियात मानव सहचरीया रूपय्‌ नालीम्ह, प्रकृतिया 
साधारण प्रक्रियाय्‌ नं मानविय क्रियाकलाप खंकीम्ह छम्ह स्वच्छन्दवादी कविया रूपय्‌ म्हसीके 
ब्यूगु दुसा, सुगत सौरभ महाकाव्यया सुगठित कथानक योजना, मनोवैज्ञानिक पात्र चित्रण, 
सचित्र दृश्य वर्णन, स्वभाविक व शिष्ट सम्वाद, छन्दय्‌ म्हितेफुगु क्षमता, भाव अनुकूल उपमा, 
विम्बया प्रयोग ध्वनी चमत्कार आदिं कवि हृदययात छम्ह उत्कृष्ट प्रबन्धकाव्यया सृजकया 
रूपय्‌ परिचित याक्गु दु.। अथेहे पूर्वीय महाकाव्यया शास्त्रीय लक्षण अनुरूप कथानकया चयन, 
सर्ग विभाजन, धीरोदत्त पात्रयागु मनोनयन, छन्द रसया प्रयोग आदि तथा संस्कृत शब्दया प्रचूर 
प्रयोगं कवि हृदययात पूर्वीय काव्यशास्त्रं प्रभावितम्ह कवि कथं म्हसीके ब्यूगु दु । कवि हृदयजुं 
थ्व 'सुगत सौरभ” महाकाव्यय्‌, बौद्ध जीवन, बौद्ध दर्शनया विषययात कया: च्वयादीगु ख:सां, 
केवल शुष्क दर्शन व चिन्तनया कु जक पाठकपिंत क्वब्वीके बीगु याना मदी । ल्वय्‌ 
लंकेमा:म्ह विरामीयात नं थौंकन्हे मसा: मजुइक चिनिं भुना: (Sugar coated Tablets) 
त:गु वासः नकीथें, बुद्ध व बुद्ध दर्शनयात केन्द्रविन्दु यानाः नं थाय्‌थासय्‌-नन्दराजकुमार, 
कापिलानी पिप्पली, अम्वपाली, विशाखा आदिपिनिगु जीवनया श्रृंगार पक्षया नं यथेष्ट चित्रण 
याना: गहन बौद्ध दर्शनया विषययात नं रसमय जुइक ग्रहन याकेबीफुम्ह 'हृदय' छम्ह 
मनोवैज्ञानिक कवि, छम्ह श्रुंगारिक कवि नं खः । 

थुकथं सुगत सौरभ महाकाव्य “बुद्ध व बुद्धया दर्शन’ जक मखु कवि हूदययात 
म्हसीकेगु 'हृदय'या कवियात म्हसीकेगु, नेवा: जाति नेपा: देयात म्हसीकेगु छगू अमूल्य ज्वलं 
खः । 

'लुम्बिनी' सर्ग : छगू अध्ययन 


महाकवि चित्तधर 'हृदय'जुया अमरकृति 'सुगत सौरभ” महाकाव्यया दक्कले न्हापांगु 
व सृजनात्मक सशक्ततां भयब्यूगु छगू न्ह्यथनेवह:गु सर्ग 'लुम्बिनी' खः । 'हृदय'जुं 'सुगत 
सौरभ' महाकाव्यय्‌, महाकाव्यया पूर्वीय शास्त्रीय लक्षणत गाक्क अनुसरण यानादीसां गुगुँ 
लक्षणयात थ:गु हे कथं नं छयलादीगु दु । थ्वहे कथं महाकाव्यया शुरु पूर्वीय शास्त्रीय नियम 
कथं मङ्गलाचरणपाखें जुइमाः धैगु दुसां थथे याना मदिसे “श्री ह्वया च्वन' धकाः लुम्बिनी सर्गय्‌ 
न्हापां मङ्गलादी वाकय न्ह्यब्वयाः 'हृदय'जुं मङ्गलाचरणया संकेत थःगु हे पहलं यानादीगु दु । 
कवि 'हृदय’या हे धापू कथं सुगत सौरभ महाकाव्यया 'लुम्बिनी' सर्ग निसें 'इही' सर्ग तक छुं 
सफू मस्वसे बुद्धया जीवन सम्बन्धी थ:के दुगु शैक्षिक संस्कार, ज्ञानया आधारय्‌ च्वयादीगु 
खःसा, थनं लिपाया सर्गत 'बुद्धचर्या' 'सौन्दरनन्द' 'ललितविस्तर' “बुद्ध चरित्र” आदि बौद्ध 
ग्रन्थतयगु लिधंसा कयाः च्वयादीगु खः । उकि कवि 'हृदय'जुया सृजनात्मक सशक्ता गुलिच्वन्ह्याः 
धका: लनेगु छगू सर्ग थ्व सुगत सौरभ महाकाव्यया 'लुम्बिनी' नं जुगु दु । 

महाकाव्य छगू सर्ग वद्ध आख्यानात्मक काव्य खः । शास्त्रीय नियम कथं महाकाव्यय्‌ 
च्यागू सर्ग स्वया: अप्वः सर्ग दइ, अले सर्ग विभाजन महाकाव्यया कथानकया आधारय्‌ जुइ, 
अले सर्गया नां थुकी उल्लेखित विषयवस्तुयात ज्वनी कथं छुइ । थ्व हे कथं 'लुम्बिनी' सर्गया 
नां थुकी वर्णित विषयवस्तु कथं जूसां, सुगत सौरभ महाकाव्यया कथातत्वया छुं संकेत जक थ्व 
“लुम्बिनी” सर्गय्‌ दु । धात्थें सुगत सौरभ महाकाव्यया कथावस्तुया शुरुवात ला 'वंश वृक्ष” सर्गं 
निसें तिनि जूगु दु । थ्व सर्गय्‌ ला केवल सुं राजमहिषी 'कपिलवस्तु'या लँपु जुया: वनेत्यंगुया 
संकेत जक दु। अले मेगु फुक्क धैथें लुम्बिनी वनया प्राकृतिक बस्तु प्राकृतिक दृश्यया चित्रण 
जक दु । गथे छम्ह निपूर्णम्ह पुं नं रंग, ब्रुशया माध्यमं सजिव किपा की अथेहे लेखन कलाय्‌ 
सिद्धहस्तम्ह 'हृदय'जुं प्राकृतिक सौन्दर्यं जा:गु लुम्बिनी वनया चित्रण, थःगु च्वसां थ्व सर्गय्‌ 
यानादीगु दु । पूर्वीय महाकाव्यया शास्त्रीय नियमकथं महाकाब्यय्‌ प्राकृतिक वस्तु गथे सिमा, 
स्वांमा, वन, पुखू आदिया चित्रण दयेमा:, ऋतुया वर्णन जुइमा:, विविध रसं पूर्ण यायेमा:, तर 
थज्या:गु प्राकृतिक चित्रण, ऋतु वर्णन्‌ महाकाव्यय्‌ म्‌ बाखंचु नाप प्रासंगिक जक मखु मू 
पात्रया जीवनया गुगुं पक्षया पृष्ठभूमि कथं जुइमा: । तर थ्व सुगत सौरभ महाकाव्यया 
'लुम्बिनी' सर्गय्‌ न्ह्यलुया च्वंगु लुम्बिनी वनया प्रकृति चित्रण, प्रकृति वर्णन हे कविया मू लक्ष्य 
जुया: न्ह्यलुया च्वंगु दु । 'हुदय'जुया थज्या:गु हे प्रवृत्ति जन्म’ इही’, यशोधरा’ आदि सर्गय्‌ 
नं पिज्व:गु दु । गथे 'इही’ सर्गय्‌ इही संस्कारयात भगवान्‌ बुद्धया 'इहीपाःया’ प्रासंगिक कथं 
जक चर्चा यायेगु मजुसे, नेवा:तयूगु इहीया विधी विधानयात हे ब्वये कथं 'हृदय'जुं न्ह्यब्वयादीगु 
दु । चित्तधर 'हुदय'जु स्वया: न्ह्यः 'भगवान्‌ बुद्ध” सम्बन्धी सफ्‌ च्वयावंपिं पूर्ववर्ती च्वमिपिं 
गथे- अश्वघोषं थःगु “वुद्ध चरित्र' महाकाव्यय्‌ 'लुम्बिनी’ सम्बन्धी खँ निध्वः स्वध्वलय्‌ 
क्वचायेकात:गु दुसा, निष्ठानन्दंला 'ललितविस्तर'य्‌ लुम्बिनी सम्बन्धी छुं नं खँ उल्लेख यानादीग 
मदु, बरु राहुल सांस्कृत्यायनं “बुद्ध चर्याय्‌' च्याइव: भिझ्वलय्‌ 'लुम्बिनी' या चर्चा यानादीगु 

दु । उकि 'लुम्बिनी' या वर्णन कवि 'हृदय'या हे मौलिक सृजना खः । सुगत सौरभयात 
कलात्मक महाकाव्य (Epic 01 411) जुइकेगुली थज्या:गु सर्ग तिबः ब्यूगु दु । 

सुगत सौरभ महाकाव्यया मू कथानक नाप सान्दर्भिक छुँ कथातत्व 'लुम्बिनी' सर्गय्‌ 
न्ह्यानाच्वंगु मदुसां 'लुम्बिनी' वनया वर्णनयात छगु सर्ग कथं हे थ्व महाकाव्यय्‌ थाय्‌ बियात:गु 
दु । थथे थाय्‌ विउगुया कारण कवि 'हृदय” नं थथे कनादीगु दु - 


कपिलवस्तु व देवदहया मध्यवर्ती कानुन 
जन्म शास्ता जूगुलिं गुगु स्यान अति हे पावन (पौ १). 


थुकथं कपिलवस्तु व देवदहया विचय्‌ लाःगु 'लुम्बिनी' वन शास्ताया जन्मस्थल जूगुलिं 
अति हे पवित्र खः धैगु खँ न्ह्यथसें, थ्व थायूया वर्णन्‌ यायेमाःगुया औचित्य न्ह्यब्वयादीगु दु । 
खयूतला महामानव भगवान वुद्धया जीवनी नाप सम्बन्धित आपालं मेमेगुनं पवित्र थायूत दु 
गथे- वोधिगया, शारनाथ, कुशीनगर आदि । थुपिं थायूतयूगु नं चर्चा सुगत सौरभ महाकाव्यय्‌ 
हृदय'जुं यानादीसां थुमिगु वर्णनया नितिं 'लुम्बिनी'यात थें मुकक छगू अलग्ग हे सर्ग कथं थाय्‌ 
बियादीगु मदु । थथे कवि 'हुदय'जुं 'लुम्बिनी'या वर्णयनया निंतिं मुक्कं छगू सर्ग हे फ्यानादीगु 
केवल थ्व बुद्धया जन्मस्थल जूगु नातां जक मखु थुकिया मू कारण ला थ्व थाय्‌ नेपा:या भूमि 
जूगुलिं खः, वुद्ध नेपा:याम्ह धयाः नेपा:या गौरव क्यनेगु निंतिं खः । मेगु छता खँ लुम्बिनी 
बुद्धया जन्म जूगु छगू ऐतिहासिक स्थल जक मजुसे प्राकृतिक सौन्दर्या दृष्टिं नं छगू मनोरम 
स्थल खः । नेपाः देशं विश्वया न्ह्यःने थःगु गौरव, स्वाभिमान न्ह्यन्वयेगु छुं तत्व दुसा थ्व हे 
बुद्धया जन्मस्थल लुम्बिनी खः, नेपाःया प्राकृतिक सौन्दर्य ख: । Whatever he writes 
he writes with Patriotic feelings and cultural Pride धका: समिक्षकपिन्सं 
मूल्यांकन यानातःम्ह हृदयजुं थ्व 'लुम्बिनी’ सर्गय्‌ थःगु देया गरिमा महिमा ब्वयेगु निंतिं हे 
'लुम्बिनी' यात छगू मुक्क सर्गकथं थाय्‌ बियादीगु खः । थःगु दे, थःगु सांस्कृतिक गौरवयात 
ज्यूथाय्‌ तक थःगु साहित्यया माध्यमं ब्वयेगु यानादीम्ह 'हृदय'जुं नं थ्व 'लुम्बिनी' सर्गय्‌ नेपाःया 
प्राकृतिक सौन्दर्ययात थम्हं फक्व जिक्व च्वछाया: ब्वयेगु यानादीगु दु । गथे म्ह्यायूमचायात 
भमचा यानाः ब्वयेयंकीबले जिक्व तिसा: वसलं छायपा: जिगि जिगि च्वकं ब्वये यंकी अथे कवि 
हृदयजुं नं 'लुम्बिनीयात' 


श्री हवया च्वन लुम्बिनीया सुमन-सौरभ न्ट्याः वयाः 
प्रथम परिचय जूगु थन हे भी कवि व ऋतुराजया । (पौ १) 


धकाः वसन्त ऋतुया प्राकृतिक सौन्दर्य जिगिजिगि छायेमाः न्ह्यब्वयादीगु दु । कविपिसं 
वसन्तऋतुयात ऋतुराज नालात:गु दु । प्रकृति दककले बांलाइगु नं थुगु हे इलय्‌ खः । अथेहे 
भगवान बुद्धया जन्मदिं 'स्वाँया पुन्ह’ नं वसन्त ऋतु लाःगुलिं, लुम्बिनीयात वसन्त ऋतुयाम्ह 
लुम्बनी यानाः ब्वयात:गु नं पायूछि हे ज्‌ । कवि 'हृदय'जुं लुम्बिनीया सिमा स्वांमा, भंग: पंछि, 
पुखूया प्राकृतिक सौन्दर्यया जक वर्णन याना: मगाना: सुं राजमहिषी व वनया लँ जुया: 
वनीगुलिं अन मानव निर्मित, स्वां, ध्व:जा पटाका आदिं नं छायेपा त:गुया चित्रण याना: मेगु 
सर्गय्‌ वइगु कथावस्तुया संकेत जक बीगु मयासे लुम्बिनीया सौन्दर्ययात अझ च्वछायेगु कृत: 

यानादीगु दु । थुकथं 'लुम्बिनी' सर्ग कविकेशरी चित्तधर 'हृदय'जुया वर्णन शैली स्वयेगु छगू 
किपा नं जुया ब्यूगु दु । नाटक थें महकाव्य दृश्य काव्य नं मखुसे श्रव्य काव्य जक जूगुलिं 
थुकिया प्रभावकारीता मूलरुपं च्वमिया लेखन कार्यय्‌ निर्भर जुइ । महाकाव्यया प्रभावकारीताया 
छुग्‌ ज्वलं कविया वर्णन कला नं खः । कविं थम्हं कनेत्यनाग्‌ खँ न्ह्यब्वयेत्यनागु दृश्ययात 
गुलि धाथें थें च्वंक कने फइ, गुलि मिखाय्‌ लुइक ब्वये फइ उलि हे बयागु काव्यं पाठकपिनिगु 
हृदयलय्‌ थाय्‌ काये फइ । चित्तधर हृदय छम्ह कवि जक मखु छम्ह निपूर्णम्ह चित्रकार नं खः, 
ब्रुस व रंगया माध्यमं सजीव चित्र सृजना यायेगु क्षमता दुथें, कलमया माध्यमं मिखा लुइगु दृश्य 
वर्णन यायेगु कौशल नं हृदययाके उलि हे दु धैगु खँ थ्व लुम्बिनी सग क्यंगु दु । लुम्बिनी सर्गय्‌ 
न्ह्यब्वयात:गु प्रकृति चित्रण थुलि सजिव सशक्त ज्‌ कि थ्व सर्ग व्वनेबले ब्वमिपिन्सं थःपिं हे 
लुम्बिनी वनय्‌ 'चाःहिला च्वनागु थें अनुभव यायेफु । थथे जुइकेगु निति ‘लुम्बिनी’ या वर्णनय्‌ 
कवि हृदय नं गनं नाटकीय अभिव्यक्तियात (Dramatical. €xpres9i0n) छूयलादीगु. 
दुसा गनं गीतात्मक अभिव्यक्तियात (1,४11८] ९%7€55101) ज्वनादीगु दु । गबलें थः 
वनया कुं कुलामय्‌ चा:हिला: वनया दृश्यं थःत प्रभावित जूगु अनुभूतियात 'स्वतस्फूर्त' अभिव्यक्तिया 
रुपय्‌ सा गनं थः तापाक्क च्वना: वनय्‌ थम्हं खंगु दृश्य घटनायात सुयातं कने कथं वा 
प्रशारण यायेकथं वनया चित्रण वर्णन यानादीगु दु । खयूतला लुम्बिनी सुगत सौरभ महाकाव्यय्‌ 
सिद्धार्थया जन्मस्थल जूगुलिं, थुकिया वर्णन केवल प्रासंगिक तत्व जक जुइमा:गु खः तर थथे 
मजुसे 'लुम्बिनी' सर्गय्‌ प्रकृति वर्णन कवि हृदयया म्‌ आजु हे जूगु दु । थुकथं लुम्बिनी सर्गय्‌ 
खनेदुगु कवि हृदयया प्रकृति वर्णन शैली रेखात्मक जक मजुसे वर्णात्मक संश्लिष्ट जुयाच्वंगु 
दु । अथेहे छुं नं खँ तप्यंक कनेबले गुलि प्रभावकारी जुइ व स्वया: कौतुहलता व जिज्ञासात्मक 
ढगं कनेबले झन अप्व: जुइ । थ्व हे कथं कवि हृदयया वर्णन कला नं कौतहलपूर्ण, 
जिज्ञासापूर्ण ज्‌, छयात्रां कनेगु पक्षय्‌ कवि मदु । गथे- 


उखेर बः थें च्वं बयां हे सुन्दरीपिं थुखे स्वयाः 
सीदु भति भति अमिगु अञ्चल संगु सो वायुं कयाः (पौ १०) 


थुकथं चित्रात्मकता, पूर्णता, सूक्ष्मता कलात्मकता चित्तधर 'हृदय'या वर्णन शैली ख: धैगु 
खँ थ्व लुम्बिनी सर्ग क्यंगु दु । 

सुगत सौरभ कवि हृदयया जेल रचना खः । जेलय्‌ थ:पिन्सं भोगय्‌ यायेमा:गु दुःख 
पीडां मुक्त जुइत जेलय्‌ ला:पिं आपास्यां कल्पनाया मनोरम संसारय्‌ चा:हिला: कविता च्वयेगुयात । 
थ्व हे कथं कवि हृदय नं थःत कल्पनाया संसारय्‌ दुत यंका: शुद्ध ल्यायम्हगु इलय्‌ नं कला:नाप 
वायेमा:गु मानसिक पीडा, कालकथोरीया यातना आदिं मुक्त जुइगु चेष्टा सुगत सौरभ महाकाब्य 
च्वया: यानादिल । थःगु यथार्थ जीवनय्‌ प्राप्त यायेमफुगु इच्छा, आकांक्षायात सपना, कल्पनां 
सां पूर्ति यायेगु स्वयादिल । थज्याःगु हे कृत:या छगू दसु थ्व लुम्बिनी सर्ग नं खः । गथे 
असारय मिखा कां जूम्ह दों नं वाउँगु जक हे खनाच्वनी धाःथें, ल्यायूम्ह कवि “हृदय' नं 
स्वःस्वःथाय्‌ तक यःत्यःपिनिगु रसलिला हे खंकादीगु दु- 

तरु लताया प्रेमलीला जूगु निम्ह घय्‌ घय्‌ पुनाः 


= बे - 


दीर्घ तन तायूग: सिमां सो स्वःगु उच्चगु छ्याँ ल्ह्वना । (पौ ८) 
X XxX X ; द्र! 

भ्रमर भुंकाः थःगु मद बाः वःगु गुरु गण्डस्थले 

मत्त वारण योम्ह करिणी नाप च्वंगु म्हिता: जले । (पौ ५) 


थथे प्रकृतिया साधारण वस्तुखय्‌, क्रियाकलापय्‌ नं यःत्यःपिनिगु रसलीला खंकादीगु दुसा 
प्राकृतिक वस्तुया वर्णन चित्रण यायेत नं 'हृदय' जुं 


छाःगु क्च दुगु 'हुदया' दुन्य प्रेम घानाः प्रणयनी 
च्चंगु थें हे सःगु नैक्या: दुरु सहित वृक्षावली । (पौ ६) 


धकाः मेमेगु उपमा कायेगु पलिसा मिसातयूगु यौवन अंगया उपमा कायेगु यानादीगु, 
मिसातयूगु रुप वर्णन यायेगु क्रमय्‌ नं न्हापा हे 


'हवःगु सुन्दरता- कुसुम थें सःगु फल थें स्तन गुलि' (पौ १३) 


धका: यौन अंगतयूगु निं चर्चा यानादीगुलिं कवि हृदय नं कल्पनाया संसारय्‌ चाःहिलाःसां यौन 
सन्तुष्टि कायेगु कुतः थ्व लुम्बिनी सर्गय्‌ यानादीगु मखु धकाः धायेफे मखु । थुकथं लुम्बिनी सर्ग 
कवि हृदययात छम्ह श्रृंगारिक कवि जक मखु छम्ह यौनवादी कवि नं खः धैगु संकेत या:गु दु, 
प्राकृतिक सौन्दर्या दुने नं सुं नवयौवनाया सौन्दर्य खंका: लयेताइम्ह रसवादी, जीवनवादी कवि खः 
धकाः ध्वाथीक्‌गु दु । तर अथे धकाः कवि हृदययाके उच्छुंखलता, अस्य: पहः खनेमदु, सामाजिक 
मर्यादा, नैतिकताया ,उल्लंघन यायेगु ज्या वयूक:पाखें मजू । छम्ह ल्यायम्हगु वैशं जाःम्ह जुया नं 
मिसातयूगु न्ह्यःने शिष्ट व सौम्य व्यवहार यायेमा: धाइम्ह कवि खः धेगु खँ नं थ्व लुम्बिनी सर्ग 
क्यंगु दु - 

'म्वाःगु ल्हायमदु छुं खँ छिमिसं वरु कयं कै न्हां कथ्वी, 

सौम्यताया यायगु पालना नम्रता नं माक्व हे 

मान नारीपिनिगु तय्‌गु भीगु खः कर्तव्य हे” (पौ १३) 
थुकथं कवि 'हृदय'या नारीजाति प्रतिया भावना कामनायात थ्व लुम्बिनी सर्ग नं स्पष्ट याना ब्यूगु 
दु । 

नेपालभाषाया काव्यया इतिहासय्‌ जेलकाल स्वच्छुन्दवादी काव्यधाराया विकासकाल 
खः । मतिना, श्रृंगारीकता, सांस्कृतिक चेतना, प्रकृतिया साधारण प्रक्रियाय्‌ नं रहस्य खंकेगु, 
अलौकिकताया अनुभूति यायेगु, प्रकृतिइ नं मानव कार्यव्यापारया आरोप यायेगु थुगु ईया 
स्वच्छन्दवादी काव्यया विशेषता खः । तर थथे खःसां कवि 'हृदय'जुं तत्कालीन मेपिं कविपिन्सं 
थें प्रकृतिया सूक्ष्मता, रहस्यात्मकताय्‌ दुहाँ वनेगु चेष्टा थ्व लुम्बिनी सर्गय्‌ यानादीगु मदु । कवि 
हृदयया निंतिं प्रकृति साधारण प्रकृति हे खः । थःगु कल्पना न्ह्यब्वयेगु झ्वलय्‌ विचा: याना 
मज्वीगु, अस्वभाविक कल्पना न्ह्यब्वय्‌ पक्षय्‌ नं 'हृदय'जु मदु। छुं नं शादृश्यमूलक दृश्य चित्रण 
यानादीबले औचित्ययात नं मनन यानादीगु दु, थःगु संस्कार तथा तत्कालीन वस्तुस्थितियात नं 
प्रतिबिम्बित यानादीगु दु । गथे - 

_ २२ - 


अन व प्रकृति बन-पसः यें तःगु सुन्दरता ब्वयाः 
न्याय धकाः भङ्गत वैच्चन म्‌ पुलाः संगीतया (पौ ९) 


सत्य बीमखु छन्त थींकाः धाःगुलिं यें कोकिल 
हाःगु ज्वीमाः मदिक 'कक्‌' ज्वीक मन हे चञ्चल (पौ ९) 


धकाः हृदयजुं थःगु कुलायन पेशा व्यापार मनोवृत्तियात नं ब्वयादीगु दुसा मेथाय्‌ - 


शरद ऋतुया नाप वंपिं फुक्क इखुंचाया बथां 
यःगुयःछयेँ म्ह्यायमचा थें वःगु ल्याहाँ नक-पथं (पौ ४) 


धकाः नेवाः संस्कृतियात नं न्ह्यब्वयादी गदु । 

कवि 'हृदय' १९९७ सालया राजनैतिक पर्वय्‌ जेलय्‌ ला:म्ह कवि खःसां राजनेतिक कवि 
अवश्य मखु तर अथे ख:सां उगु ईया राजनैतिक स्थीति पाखें कवि 'हृदय' नं अलग्ग च्वनेमफु धैगु 
खँ थ्व लुम्बिनी सर्गय्‌ न्ह्यलूगु छुं अभिव्यक्ति नं क्यनेगु याःगु दु - 


छत्तु मानवयागु भाषा ल्हाइपिं मयना गण 
पञ्जले पण्डित जुया च्चन प्राय छम्हं मदु थन (पौ ७) 


थुकथं शाब्दिक अर्थ कथं लुम्बिनी वनय्‌ फुक्क जातयापिं झंगःत दया नं मैना भंग: मदु धयाः 
न्ह्यब्वयादीसां कवि 'हृदय' नं उगु इलय्‌ फुक्क बुद्धजीवीत जेलय्‌ लानाच्वंगु घटनाया संकेत यानादीगु 
खः । वास्तय्‌ लुम्बिनी वनय्‌ ति मैना झंगःमेगु नेपा:या वनय्‌ मदु धाःसां ज्यू । थथे देशकाल परिस्थितिं 
तप्यंक थःपिनिगु भाव अनुभूति, प्वंके मछिंगु कारणं तत्कालीन मेपिं कविपिसं थें हृदयजुं नं छायावादी ढंग 
प्रकृति वहः कयाः तत्कालीन वस्तुस्थितियात ब्वयादीगु खः । 'लेखनाथ पोडयाल'जु या पिंजडाको सुगा'य्‌ 
पिज्व:गु भावयात कवि हृदयजुं निझ्वलं हे थ्व लुम्बिनी सर्गय्‌ ब्वयादीगु दु । 

महाकाव्यया शास्त्रीय नियमकथं छुन्दया चमत्कार क्यनेगु झवलय्‌ हृदयजुं थ्व लुम्बिनी 
सर्गय्‌ गीति छन्द "मात्रिक छन्द' या प्रयोग यानादीगु दु । उकि  मेमेगु सर्ग स्वया: थ्व सर्ग 
संगीतमय्‌ जुयाः सललु न्ह्याःगु दुसा तत्कालीन कविपिन्सं छूयलीगु कथंया उपमा, रुपकत छयला: 
कविं थःगु कल्पनाया चमत्कार क्यनेगु कृत: नं यानादीगु दु । थुगु सर्गय्‌ पिज्वःगु कविया कल्पना 
शक्तियात उच्च स्तरीय धकाः मूल्यांकन याये मळिंसां कल्पनाया सर्गतय्‌ ब्वयेगु क्षमता हृदयजुयाके 
सुगत सौरभ महाकाव्यया लुम्बिनी सर्गय्‌ निसें हे गाक्क दयेधुंकल धेगु स्पष्ट जू । अथेहे शब्द 
चयनय्‌ थ्व 'लुम्बिनी सर्गय्‌' कवि 'हृदय'जुं ८०% प्रतिशतं मयाक संस्कृत खँगवतय्‌गु प्रयोग 
यानादीगु दु । विभक्ति, सर्वनामया प्रयोग वाहेक मेगु फुक्क धैथें हे खँग्व: संस्कृति जूगु दु । थथे 
जूगुया छगू मू कारण कवि हृदययाके दुगु 'अमरकोष' आदि शैक्षिक ज्ञानया प्रभाव खः धका: 
मधासेँ मगा: । संस्कृत शब्दया प्रयोगं कवि 'हृदय'यात काव्य चमत्कार क्यनेगुलि तिबः जूगु दुसां 
प्रचुर संस्कृत शब्दया प्रयोगं कृत्रिमता व क्लिष्टताया अनुभव नं थायथासय्‌ थ्व लुम्बिनी सर्गय्‌ 
जुइक्‌गु दु, संस्कृत भाषाया काव्य ब्वनाच्वनागुला वा नेपालभाषाया ला धैगु भ्रम पाठकपिन्त जुइके 
ब्यूगु दु । थुकियात कविया कमजोरी धका: मधासेँ मगा: । ७ 


= २ ३ छि 


'सुगत सौरभ' महाकाव्यय्‌ 
करुणरसया सवा: 


सुगत सौरभ महाकाव्य स्व. महाकवि चित्तधर 'हृदय' जुया जक अमर कृति मजुसे 
नेपालभाषा साहित्यया हे छग: थीगु नगु खः । महामानव भगवान्‌ बुद्धया जीवन गाथांयात कया 
च्वयातःगु थ्व महाकाव्य नेपालभाषाया दकलय्‌ न्हापां प्रकाशित जूगु महाकाव्य खः । महाकाव्ययात 
सजीवता बीगु तत्वत मध्ये कविया रस निष्पत्ति सम्बन्धी सफलता नं छगू खः । महाकाव्यया 
भावभूमि अनुरुप रस उत्पत्ति यायेमाः । थुकिया नितिं कवियाके जीवन ब जगत सम्बन्धी क्वातूगु 
अनुभूतिया आवश्यक जू । संस्कृत साहित्या परम्पराकथं महाकाव्यय्‌ श्रृङ्गार, वीर व शान्त 
रसमध्ये छगू रस प्रमुख जुइमा: नापं मेमेगु -रसतनं पायूछिगु थासय्‌ छ्यलेगु यायेमाः, तर भीगु 
म्हाकाव्यनाप आपालं ज्व:ला:गु प्राचीन ग्रीकया 'इपिक' य्‌ धा:सा करूण व भयानक रसत हे 
प्रमुख जुयाच्चनी ! अथेहे ग्रीक साहित्यय्‌ दकले त:जिगु काव्य बिधा मानय्‌ यानात:गु 'त्रासदी' नं 
प्रमुख रस 'करूण' ब भयानक रस हे. खः । भीगु त:जिगु काव्य विधा मानेयानात:गु महाकाव्यय्‌ 
प्राचीन साहित्यिक परम्पराकथं 'करूण' 'भयानक' रस सहायक रसया रूपय्‌ जक छूयलेगु 
प्रचलन दुसां आपालं प्रचलनगु व अप्वःसां लोक ह्वा:गु रस मध्ये करूण रसनं छगू खः । “इष्ट 
नाशारनिष्टाप्तेः करूणारत्यो रसो भवेतु” धका साहित्य दर्पणय्‌ (३/२२२) विश्वनाथं करूण 
रसया परिभाषा बियादीगु दु । थ:थिति नाश जुया अथवा थःम्हं मयःम्ह नाप ह्वने मालीबले 
अथवा थ:त मयःकथंया विपत्ति जुइबले धात्ये करूण रस पिज्वइ । 

संस्कृत महाकाव्यया परम्पराकथं च्वयात:गु 'हृदय’ जुया सुगत सौरभ महाकाव्यया 
विषयबस्तु महामानव सिद्धार्थ गोतमया जीवन सम्बन्धी जूगुलिं थुकिया प्रमुख रस शान्त रस 
जुइगु स्वाभाविक खः । शान्त रस बाहेक 'हृदय'जुं थ्व महाकाव्यय्‌ मेगु रसत-करूण, श्रृङ्गार 
वीर, भयानक, रोद्र, विभत्स, हास्य, वात्सल्य रस आदिनं दुथ्याका दीगु दु । थथे विविध सहायक 
रस मध्ये छगू सशक्तकथं थ्व महाकाव्यय्‌ छ्यलात:गु रस 'करूणरसं’ खः । थ्व महाकाव्यय्‌ 
करूण रस पिज्व:गु सर्ग प्यंगगु सर्ग 'मां सर्ग’ खः । करूण रसया धा: न्स्याका हृदयजुं थ्व 
सर्गय थःगु काव्य चमत्कार नापं मानवीयता थनेगु प्रयास यानादीगु दु । अथें स्वयेबलय्‌ सुगत 
सौरभ महाकाव्यया 'यशोधरा' "सुन्दर नन्द’ सर्ग नं करूण रसं जागु सर्ग खःला धका भ्रम 
जुइफु तर थन करूण रस मखु विप्रलम्भ श्रृङ्गार रस पिज्वया च्वंगु दु । करूण रसय्‌ नायक 
वा नायिका थः प्रियपात्र नाप वा प्रिय वस्तु नाप हानं हानं हवनेदैमखु कथं बायमालीगु जूसा 
विप्रलम्भ श्रृङ्गारय्‌ नायक नायिका बायेमा:सां लिपा हानं ह्वनेदै तर निगुलिं रसय्‌ शोकया भाव 
दयाच्वनी । हानं नापलाये मखंक जुइगु बियोग बेदना दकलय्‌ तच्व:गु जुइ उकि 'करूण 
रसय्‌' शोक स्थायी भाव जूसा विप्रलम्भ शरृङ्गारय्‌ 'शोक' व्यभिचारी भाव जक जुइ । थ्व हे कथं 
'यशोधरा' सर्गय्‌ यशोधराया विलाप, “सुन्दर नन्द' सर्गय्‌ नन्दया बिलाप आदि व्यभिचारी भाव 
जक ख: स्थायी भाव मखु । थथे शोक स्थायी भाव जूगु सर्ग 'मां' सर्ग खः । 

कविया थःगु हे सृजनात्मक प्रतिभा खनेदुगु सुगत सौरभ महाकाव्यया विविध सर्ग 

मध्ये 'मां' सर्ग नं छगू खः । मां सर्ग दुने सुगत सौरभ महाकाव्यया मू कथानक नाप सम्बन्धित 
छगू घटना खः- सिद्धार्थ गौतमया 'मां' मायादेवीया निधन । कायूमचा मदया जुजु सुद्धोदनयात 
पीर सन्ताप जुयाच्वंगु इलय्‌ सिद्धार्थ राजकुमारया जन्मं छगू त:धंगु लयूता हल । तर मती हे 
मखनाकथं सिद्धार्थ बुया न्हयून्ह दु खुन्हु रानी मायादेवी आकाभाकां मन्त । महामायाया मृत्यु 
जुजु शुद्धोदनया निति छगू त:धंगु बञ्जपात हे जुल । थः प्रिय रानी नाप सदांया निंतिं बायेमाःगु 
जक मखु, नकतिनि बूम्ह राजकुमार सिद्धार्थया मातृ वियोग नं जुजु शुद्धोदनं स्वयेमाल । 
सिद्धार्थयात गथेयाना ब्वलंकेगु धैगु शुद्धोदनया निंतिं छगू चिन्ताया विषय जुल । कवि चित्तधर 
हृदयजुं थःनं मातृ बियोग फयेनंम्ह जूगुलिं थ्व “मां? सर्गय्‌ मातृ बियोगयात तसकं सम्बेदनशील 
कथं न्ह्यब्वयादीगु दु । नापं करूण रस पिज्वेयूकेत मा:गु भावत उत्पन्न यायेगु ज्याय्‌ कवि 
गाक सजग जुयादीगु दु । रानी मदयेवं शुद्धोदनयात जूगु पत्नी बियोगया बेदना, सीम्ह रानीया 
मृत देहया वर्णन्‌, सिथंयंकूगुया चित्रण, लायूकूया भारदारतय्‌ बिचय्‌ जुगु खँल्हाबल्हा आदि पाखें 
थ्व सर्गय्‌ करूण रसया धा: न्ह्याकेगु ज्याय्‌ कवि गाकं सफल जुयादीगु दु । करूण रसय्‌ 
दयेमाःगु भावत फुक्क कविं थ्व सर्गय्‌ दुथ्याका दीगु दु गथे- 

१) स्थायी भाव:- काव्यय्‌ शुरूनिसें अन्ततक थातं च्वनाच्वनीगु भाव विशेषयात हे 
स्थायी भाव धाइ । करूण रसय्‌ “शोक” स्थायी भाव जुइ अर्थात्‌ काव्यया शुरूनिसें समाप्त 
मजूतले “शोक” ल्यना च्वनी । 

मां सर्गय्‌ न्ह्यब्वयातःगु जुजु सुद्धोदनया पत्नी बियोग राजकुमार सिद्धार्थया मातृ 
बियोग, सदांया निंतिं जूगु बियोग खः । थ्व बियोग यशोधराया सिद्धार्थनाप, नन्दया सुन्दरी 
नाप थें ज्यःगु बियोग मखु । रानी माहामायायात हानं नापलाय्‌ वा नापलाइतिनि धैगु आशा 
अन मन्त । थ्व सत्ययात सुद्धोदनया छम्ह मन्त्री थुकथं न्ह्यथनी । 


शाक्य कुलतीलक । ख्वयां भी सीम्ह ल्यहाँ वैगु सा । 
प्राण बी मा:सां बिया: लित हय्‌गु उम्ह भी गृह तिसा । (पौ ५७) 


थुकथं जुजु शुद्धोधनयात गुगु शोक जुल व हानं लनी वा तनीगु शोक मखु, थन शोक 
स्थायी रूपं च्वंच्वंगु दु । अझ थ्व शोकयात च्वन्स्याकेकथं सिद्धार्थया मातु बियोग नं जुजु 
शुद्धोधनं स्वयेमा:गु बिपतियात कविं थथे न्ह्यब्वयादीगु दु । 


मां कुमारं धाय मसय्‌क मांम्ह मायां तोतल । 
राजकुलया शान्ति सुख थौं क्रुरकालं यकल (पौ- ५५) 


थुकथं “शोक' थ्व सर्गय्‌ स्थायी रूपं च्वंच्वंगु दु । शोक स्थायी रूपं च्वंच्चनीगु करूण 
रसया मुख्यगु लक्षण खः । 

२) आलम्बन बिभाव :- काव्यय्‌ पिज्वयूकातःगु रसं भीगु नुगलय्‌ ल्वीकेत काइगु 
आधार हे आलम्बन विभाव खः । उकि करूण रसय्‌ शोच्य पात्र आलम्बन विभाव जुइ । 

सुगत सौरभया 'मा' सर्गय्‌ सीम्ह रानी-माहामाया आलम्बन जुयाब्यूगु दु । माहामायाया 
मृत्युं जुजु शुद्धोदन, रानी गौतमी व कपिलवस्तुया प्रजापिं फुक्कसितं विरह वेदना थनाबिल । 
उकि माहामाया शोच्य पात्र खः । 

३) उद्दीपन विभाव :- सुसुप्त रूपय्‌ च्वंच्वंगु स्थायी भावयात ग्वाकीगु अस्थायी भाव 
उद्दीपन विभाव खः । देश व काल थुपिं नितां उद्दीपन विभावया हलंज्वलं खः । विनिष्ट जूगु 
अवस्थाया वातावरण, विनिष्ट जूम्ह पात्रयात लुमंकीगु थाय आदि करूण रसया उद्दीपन विभाव 
खः । 

'मां' सर्गय्‌ चित्तधर 'हृदयजुं? शोक उत्पन्न यायेगु नितिं मदुम्ह महामायाया मृत देहया 
चित्रण, सिथंयंकूगु, सीऊगुया चित्रण थुलि स्वभाविक व मार्मिक ढंगं यानादिल कि थुकि सुसुप्त 
रूपय्‌ पाठकतय्‌गु हृदयलय्‌ च्वंच्वंगु शोकयात ग्वाकेत गाक तिब: ब्यूगु दु । 


उम्ह महारानी महामाया कत्तांमरि थें जुया । 

हाय्‌ बिधि | थौं द्योगु सो सो प्राण तोता गां पुया । (पौ - ५५) 

देगले दुनेच्च॑म्ह द्यो थें सीम्ह रानी ब्वेहल 

वैगु म्हय्‌ भिंभिंगु वस्त्र तिसा व स्वानं छायपल 

देश हे नं थ्वक्क ह्याँय ह्वॉय ख्वःगु थें काहा पुया: 

थाःगु सींबाजं छुस्याः “छाय्‌ ख्वयूगु सकले सी” धयाः । (पौ ५९) 


अगर चन्दनया सिँपय्‌ कर्पुर सिल्हाय्‌ धू ह्वलाः 

घ्यः लुना छवयूकल मि दन्दन नभस याहां वन ज्वला: 
कान्त कोमल देह गुकिया शेष थन नौ जक जुल, 

हाय्‌ दशकपिनिगु मनया आश नापं च्वीकल (पौ - ५९) 


थन कताँमरिथें च्वंक सीम्ह रानी रवारातुलाच्चंगु, देगलयुच्वंम्ह द्य: थें च्वंक छायूपा: सीम्ह 
रानीयात क्वतालय्‌ तयेह:गु सी, बाजं थाना का:पुया सिथं यंक्गु, सिपँय्‌ तया सीम्ह रानीयात स्वाना 
ह्वाना छूवयेकूगु आदि दृश्यं हृदयलय्‌ च्वंच्वंगु कीगु शोकयात झन उत्तेजित याना ब्यूगु दु । 

४) अनुभाव :- स्थायी भाव रवाना उकि पिज्वयूकीगु विविध प्रतिक्रिया हे अनुभाव 
खः । करूण रसय्‌ विशेष याना ख्वइगु यः यः थें हालीगु आदि अनुभाव जुइ । 'मां' सर्गय्‌ 
थज्या:गु भावत आपालं खनेदु । 


हाय शुश्रुषा सुनां आः याइ बालक पुत्रया 

थुलि मनय्‌ लायुकाः नृपति ख्वल सीम्ह थः रानी लुमंकः (पौ - ५६) 

उख्यर मेपिं सेविकापिं नाप रानी गौतमी 

जिमित त्वःता गन वना ता ! धका: ख्वयच्वन तिनि (पौ - ५८) 

शाक्य रानी गन वन थौं देवदहपुर- नन्दिनी 

हाय्‌ गय्‌ वाना थ्व छिम्ह सुत न्हयन्ह दुम्ह बालक तिनि (पौ ५९) 


रानी मायादेवीया मृत्युया कारणं जुजु शुद्धोदन, रानी गौतमी व कपिलवस्तुया प्रजां 
या:गु विरहयात कविं मार्मिक ढंगं थुकथं न्ह्यब्बयादीगु दु । अथेहे बिरह व्यथां कःम्ह जुजु 

शुद्धोधनं ल्हाः निपाजक ब्व: ब्व: स्या:गु झसुका:त:गु, यः यः थें हा:गु आदि नं शोक हृदयलय्‌ 
संचार जुइवं जुइगु कार्यत खः । उकि थ्व करूण रसया अनुभाव ख:। 

५) व्यभिचारी भाव :- भीगु नुगलय्‌ दयाच्वंगु स्थायी भावय्‌ विभिन्न अवस्था विशेष 
याना अस्थायी रूपं लुइगु बीगु अस्थायी भाव विशेष हे व्यभिचारी भाव खः: ।दिवंगत पात्रयागु 
गुण स्मरण, चेतना शून्य जुइगु, शोक, आवेग, चिन्ता आदिहें करूण रसय्‌ खनेदैगु व्यभिचारी 
भावत खः गुगु 'मां' सर्गय्‌ थाय्‌ थासय्‌ पिज्वःगु दु । 

क) दैन्य- छगू कथंया दुर्गति विपतिया कारणं सुं पात्र विशेषया मानसिक सन्ताप 
स्वरूप ख्वा: खिउँसेच्वनीगु, सुका: वइगु आदि हे दैन्य खः । जुजु सुद्धोदनया दैन्य अवस्थाया 
चित्रण कविं थुकथं याना दीगु दु | 


नेत्र ह्याउँगु सो भिंपूर्थे श्वास पत्रगयागु थें 
ख्वा: छपा जक ख्यूँगु वावय्‌ त्योगु वर्षा मेघ थें । (पौ ५६) 


ख) स्मृति- विरह अवस्थाय्‌ लाइबलय्‌ मतिनामितसें थी थी न्हापाया ज्या खँ व गुण खें 
लुंमकेगु या: । मायादेवीया विरह, वेदनां-छट्पटय्‌ जुइकाच्वंम्ह जुजु सुद्धोदनं थः रानी नाप 
इहिपा: बलयूयागु सुखमय ई थथे लुमंकाच्वंगु दु । 


इही या: बलय्‌ भी निम्हय्‌ जूगु प्रिति 

तथा छंगु ल्हाः गय्‌ ज्वना जिं लुमंकि 

क्वथाय्‌ वयव न्हापां जितः गय्‌ स्वया छं 

प्रिये । अय्‌ छक्व: थौं क्यलेहँँ मिखा क (पौ ५७) 


ग) अधीरता- शोकाकूलम्ह जुजु शुद्धोधनया अधिरतानं उलि हे न्ह्यःथने वह:जू । 


'खयूत खः फुक्क तर छु याय्‌ जिगु मन मच्च प्रिय बन्धुपि' 
सीम्ह लिहां वइमखु धकाः सियानं मन तयमफुगु (पौ ५७) 
शुद्धोनयाके खनेदुगु अधिरताया दसु खः । 


घ) जडता- शोक आदिया कारणं छु याये जुइगु मानसिक अवस्था विशेष हे 'जडता' 
खः । मायादेवीया मृत्युया कारणं कपिलवस्तुवासीपिंके पिदंगु जडताया वर्णन कविं थुकथं 
यानादी । 


छं खँ ल्हायमफु हाय अभिसं सुंक च्चंच्चन अन दना: । (पौ ५७) 


थुकथं करूण रसय्‌ खनेदैगु विभिन्न व्यभिचारी भाव मां सर्गय्‌ कविजुं पिन्वयादीगु दु । 
थथे पाठकपिंत लुदंक करूण रसया रसपान याकेगु ज्याय्‌ हृदयजुं थ्व 'मां' सर्गयू गाकं सफल 
जुयादीगु दु । कविया जीवन व जगत प्रतिया क्वातुगु अनुभूति व उत्कृष्ट कवि प्रतिभां यानाः थथे 
करूण रसया धा: हायूकेगुली कवि 'हृदय'जु सफल जुयादीफुगु ख: । थ्व सुगत सौरभ “महाकाव्य' 
हृदयजुया जक अमर कृति मजुसे भी नेपाल भाषा साहित्यया हे छग: थीगु नगु जुइकेगुली थुकी 
पिज्वःगु करूण रसया नं छुं अवश्य प्रभाव मदु धका: धायफै मखु । ७ 

सुगत सौरभ महाकाव्यया 
'महाभिनिष्क्रमण' सर्ग छग विवेचना 


महाकवि चित्तधर 'हृदय'जुं च्वयादीगु १९ सर्ग दुगु 'सुगत सौरभ” महाकाव्यया 
च्यागूगु सर्ग 'महाभिनिष्क्रमण' सर्ग खः । महाभिनिष्क्रमण सर्ग थ्व महाकाव्यया कथानकया 
दृष्टिकोणं छगू महत्त्वपूर्णगु सर्ग ख:सा कविया सृजनात्मक प्रतिभा, काव्य कौशल, कथानक 
दुनेया कार्य व्यापार मा: हनात:गु शिल्प स्वयेगु छुपा: भिंगु न्हायूकं नं खः । चरित्र नायक 
सिद्धार्थया महाभिनिष्क्रमण बोधिज्ञान प्राप्तिया निंतिं जूगुलिं, मूललक्ष बोधिज्ञान प्राप्तिया लँ 
लिना: न्ह्याज्याइगु पला:या ल्याखं थ्व महाभिनिष्क्रमण सर्ग तसक महत्त्वपूर्ण जू । 

बोधिज्ञान प्राप्तिया नितिं जूगु चरित्र नायक सिद्धार्थ गौतमया 'महाभिनिष्क्रमण' हे थ्व 
सर्गया मू कथावस्तु खः । सुगत सौरभ महाकाव्यया कथानकय्‌ परिवर्तन थ्वहे. सर्गनिसें जुइ 
कारण सिद्धार्थ गौतमया व्यक्तित्वय्‌ परिवर्तन थनं निसें शुरु जुइ । बुद्धया मेमेगु बाखनय्‌ थें 
कवि हृदयजुं नं थःगु सुगत सौरभ महाकाव्यय्‌ महाभिनिष्क्रमण न्ह्यःतक सिद्धार्थयात छम्ह 
राजकुमारया रूपय्‌ न्ह्यब्वयातःगु दुसा महाभिनिष्क्रमण लिपा छम्ह बोधिज्ञानया अन्वेषक, अनं 
लिपा जगत संसार उद्घारया लँय्‌ पला:खिना जूम्ह भगवान बुद्धया रूपय्‌ न्ह्यब्वयादीगु दु । 
सुगत सौरभ महाकाव्यया मेमेगु सर्ग थें थ्व 'महाभिनिष्क्रमण' सर्गया आधार नं निष्ठानन्दया 
'ललितविस्तर', महाकवि अश्वघोषया 'बुद्धचरित्र', सौन्दरानन्द (महाकाव्य) व राहुलसंस्कृत्यायनया 
'बुद्धचर्या' जूगु खनेदु । महाभिनिष्क्रिमणया पूर्वाधार त:हाकयेक महाकवि अश्वघोष थःगु 
'सौन्दरानन्द' महाकाव्यय्‌ न्ह्यब्वयादीगु दु । थ्वया प्रभाव स्वरूप चित्तधर 'हृदय'जुं नं थःगु 
सुगत सौरभ महाकाव्यय्‌ छगू अलग्ग हे सर्गया रूपय्‌ सिद्धार्थया महाभिनिष्क्रमणयात प्रस्तुत 
यानादीगु दु । 

सुगत सौरभ महाकाव्यय्‌ महाभिनिष्क्रमण सर्ग थ्यंबले सिद्धार्थयात पुरा ल्यायूम्ह भाव व 
विचार गाक दयेधुंकूम्ह राजकुमारया रूपय्‌ न्ह्यब्वयात:गु दु । दण्डपाणी जुजुया म्ह्याय्‌ यशोधरा 
नापं इहिपा: याना: रसमय जीवन हनाच्वंगु थ्यं मथ्यं दछि हे मदुवं सिद्धार्था जीवनय्‌ जूगु तःधंगु 
घटनाया चित्रण थ्व सर्गय्‌ दु । मेपिनिगु करं बलं वा पिनेयागु प्रभावं जुइगु भाव व विचार 
परिवर्तन स्वया: थःपाखें लुइगु भाव व विचार दकले चीरस्थायी व प्रभावशाली जुइ थज्यागु हे भाव 
व विचारं महान व्यक्तित्त्वया निर्माण याइ धयागु विचा: नं थन खनेदु । सुगत सौरभ महाकाव्यय्‌ 
चरित्र नायक सिद्धार्थयाके ब्वलंगु त्याग व विरक्तिया भाव सुं पाखें न्यना: वा स्यना: आर्जन जूगु 
मजुसे थःगु हे अनुभव व आत्मज्ञानं लूगु खः धयागु क्यनेगु कृत: थुकी जूगु दु । महाभिनिष्क्रमण 
सर्गया कथावस्तु कथं राजकुमार सिद्धार्थया स्वभाव आपालं गम्भीर व एकान्त प्रेमी जूगुलिं असित 
ऋषिया भविष्यवाणी लुमंका जुजु शुद्धोदनं आपालं पीर कयाच्वनी । 


संसार उद्धारक वीत रागी 
शास्ता थ्व ज्वी निश्चय सर्वत्यागी (पौ-६१) 


= रे ध - 


धका: असित ऋषिं सिद्धार्थया म्हया लक्षण स्वया: गुगु भविष्यवाणी या:गु खः अज्यागु 
लक्षण सिद्धार्थयाके खनेदया वया च्वंगुलिं शुद्धोदन तसक चिन्तित जुइ । फलस्वरूप राजवंशया 
रक्षाया निंतिं गाकं सजग जुया: जुजु शुद्धोदनं इलय्‌ हे मा:गु पला: ल्ह्वनी । सिद्धार्थयात गृहस्थ 
जीवनय्‌ तक्यंकातयेगु निंतिं राजोचित्त शिक्षा, यःम्ह मिसां यशोधरा ल्ययेकाः इहिपाः याना 
ब्यूगु जक मखु लायक दुने व राज्य देश” दुने राजकुमारया नुगलय्‌ विरक्ति थनीगु दृश्य चीकेगु 
तथा राजकुमारया जीवन न्ह्याइपुक न्ह्यायेमा धका: लायूक्‌ दुने अनेक कथंयागु ऐस आरामया 
सामान नापं संगीत नृत्यया प्रबन्ध याकातल । छुखे रूप यौवनं जा:पि सेविकापिं राजकुमारया 
सेवाय्‌ तत्परसा मेखे नृत्य संगीतया ध्वनिं लायूक्‌ गुन्जायेमान जुयाच्वनी । थुकथं राजकुमार 
सिद्धार्थयात मगा: मचा: धैगु छुँ मदयेक वैराग्य उत्पन्न जुइगु दृश्यया आभासतक मब्युसे 
सुखपूर्वक न्हि छ्याकातल । फलस्वरूप पूर्ण यौवनावस्थाय्‌ थ्यने धुंकूम्ह सिद्धार्थ 'मृत्यु' 
'वृद्धावस्था', “रोग' धयागु छु धकाः तकनं मस्यू । सुख व लसतां भयूविना च्वंगु लायक दुने 
थःगु ल्यायम्ह जीवनया यक्ब ई विके धुंका: सिद्धार्थं थ: बौ जुजु शुद्धोदनयाके अनुमति कया: 
नगर प्रदक्षिणा यात । सिद्धार्थया नगर प्रदक्षिणा थ्व महाभिनिष्क्रमण सर्गया जक छगू त्वःफिके 
मज्यूगु घटना मजुसे सुगत सौरभ महाकाव्यया हे छगू त्वःफिके मज्यूगु घटना खः । खयूतला 
जुजु शुद्धोदनं सिद्धार्थ नगर प्रदक्षिणा याइबले लँय्‌ छुं वैराग्य उत्पन्न जुइगु दृश्य मखनेमा धका: 
माःगु प्रवन्ध याकेब्यूगु खः तर दैव संयोगं जुजु मनंतुना थें जुइमखु । जन्म, जरा, ल्वय्‌ व 
मृत्युया समुद्र जुयाच्वंगु सांसारिक जीवन हनाच्वनीपिं फुक्क प्राणिं अनिवार्य रूपं भोग याये 
मा:गु जुया नं फुक्क प्राणितय्‌ वा:चा: मदयाच्वंगु बुढा बुढी जुइमा:गु अवस्था, ल्वचं कइबलय्‌ 
कसा नयेमा:गु अवस्था, मृत्यु जुल कि सकलें सकतां त्व:ताथके मा:गु वाध्यता नगर प्रदक्षिणा 
या:बलय्‌ छम्ह बुढा, छम्ह ल्वगि, सिथं हयाच्वंगु दृश्य खनेवं तिनि सिद्धार्थ थुइकल । संसारया 
थुजा:गु कटु सत्य वा: चाःगुलिं विरक्त जूम्ह राजकुमार सिद्धार्थं थः च्वना वनाच्वंगु रथया 
घःचा:या वेग गुल्लुलु तुलाच्वंगुली “न्ह्यःनेसं चा-स्यूगु खन वं कालया घःचाः छचा:” फनफन 
चाःहिलाच्चंगु कालया घःचालं थः मांयात क्यला यंगु पुलांगु लुंमति व थः, थः बौ, थः 
कला:यात नं क्यला यनीतिनि धयागु सत्यया जः नं सिद्धार्थया नुगलय्‌ लुल । थुकथं राजकिय 
सुख आनन्द भोग याना च्वंम्ह सिद्धार्थया जीवनय्‌ भावनाय्‌, विचारय्‌ व लक्षय्‌ छगूयां लिउ मेगु 
ह्यूपा:, हया विइगु नगर प्रदक्षिणाया घटना सुगत सौरभ महाकाव्यय्‌ कथानकयात गति 
बियाच्चंगु मूल घटना खः । थ्व महाकाव्यय्‌ सिद्धार्था जीवनय्‌ नगर प्रदक्षिणा लिपा गुलि नं 
घटना वा ज्याखँ जुल व फुक्कया प्रेरक कारक नगर प्रदक्षिणाया घटनां ख: धैगु क्यनेगु कृत: 
'हृदय' जुं यानादीगु दु । | 

सिद्धार्थ गौतमयात अवतारीकथं मखु कि थःगु प्रज्ञाबलं बुद्धत्वय्‌ थ्यंम्ह महामानवया 
रूपय्‌ न्स्यब्वयेगु कुतः कथं 'हृदय' जुं थ्व महाकाव्यय्‌ देवी चमत्कार व रहस्ययात थाय्‌ 
वियामदी । सुगत सौरभ महाकाव्यया छगू आधार श्रोत जुयाच्वंगु ललितविस्तर सफुतिइ 
राजकुमार सिद्धार्थयात मानव उपकारया ज्याय्‌ न्ह्यज्याकेवीगु निति ब्रम्हा, विष्णु, महेश्वर, 
बद्ध, रोगी मृत्युया रूप कया: राजकुमारया न्ह्य:ने व:गु धकाः न्ह्यथना तःगु दु । तर 
'हृदय'जुं बृद्ध, रोगी, सीम्हयात दैवी अवतार मखु संयोगं नापला:गु कयना: महाकाव्यय्‌ यथार्थता 


र्‌ ९ 


स्वभाविकता हयेगु कृत: यानादीगु दु । नगर प्रदक्षिणा राजकुमारं आकाभाकां या:गु मखु । थः 
अबुयाके अनुमित कया: हे वंगु खः । जुजुं नं वैराग्य उत्पन्न जुइगु छुँ नं दृश्य सिद्धार्थ लँय्‌ 
मखनेमा धका: मा: गु प्रवन्ध या:गु खः । थथे मा:गु वन्दोवस्त याके विया नं लँय्‌ थज्या:गु दृश्य 
ध्वद्वीक खनीगु छगू आश्चर्यया खँ खः । संयोग धायेत नं छन्हु मखु निन्हु मखु स्वन्ह यंक 
खनीगुलिं थथे नं धाये मछिं । अथे हे दैवी लिला धका: छयँ फीगु पक्षय्‌ नं भी 'हृदय' जु मदु । 
थुकथं सिद्धार्थनाप सम्बन्धित ज्याखँयात स्वाभाविक कथं ब्वयेगुली कवि सजग जुइमा:गु 
खनेदु । 

महाभिनिष्क्रमण सर्ग स्वया: न्ह्यःयागु सर्ग 'इही’ ‘शिक्षा संस्कार'य्‌ सिद्धार्थथात तसकं 
तिक्ष्ण बुद्धि प्रतिभाशालिम्ह, सकल शास्त्रय्‌ निपूर्णम्ह राजकुमारया रुपय्‌ न्ह्यब्वयात:गु दु । अथे 
हे लिपा उगु ईया संस्कार, धर्मप्रति हे अनास्था कयना वोधिज्ञानया अन्वेषण याना जूम्ह, 
बोधित्वज्ञान तक प्राप्त या:म्ह महामानवया रुपय्‌ न्हयब्वयात:गु दु । थज्याम्ह सिद्धार्थं पूर्ण 
यौवनावस्थाय्‌ थ्यना नं सांसारिक ज्ञान-रोग, मृत्यु वृद्धावस्था धैगु मस्यू, नगर प्रदक्षिणां तिनि 
सिल धकाः थ्व महाकाव्यय्‌ न्ह्यब्वयातःगु गुलि तर्कयुक्त ज्‌ ? थ्व धायेमाःगु मखु । खयूत ला 
सुगत सौरभ महाकाव्यया कथावस्तु कविं थःगु कल्पनां ज्यानातःगु मखु, बौद्धधर्म सम्बन्धी 
मेमेगु ग्रन्थया आधारकथं च्वयात:गु खः तर अथे धकाः तर्क कल्पना छचला, महाकाव्यय्‌ थःगु 
कवि प्रतिभा ब्वयेगुली 'हृदय'जुं लिपा ला:गु मदु । उकि बुढा-बुढी जुइमा:गु अवस्था, ल्वचं 
कइवले कसा नयेमा:गु अवस्था, मृत्यु जुल कि सकलें त्व:तेमा:गु वाध्यता आदि सांसारिक 
ज्ञानया उदय नगर प्रदक्षिणां जुल धका: मक्यंसे, रोगी कष्टं छटपटे जुयाच्वंगु, वृद्धया असक्त 
अवस्था व सिथंहःगु मार्मिक दृश्य थःगु हे मिखां खंबले सिद्धार्थया 'हृदय” स विरक्तिया भाव दन 
धका: क्यंगु जूसा अप्व: स्वाभाविकता पिज्वइ । 

थ्व 'महाभिनिष्क्रमण' सर्गय्‌ मूल कथानकया नायः सिद्धार्थ गोतमया मूल लक्ष प्राप्तिइ 
सहायक जुइकथं प्रकरीया रुपय्‌ वयाच्वंगु कृष्णा गौतमीया प्रशंग नं दुथ्याकात:गु दु । चरित्र 
नायक सिद्धार्थ बोधिज्ञान लायेगु तातुंगुया प्रेरणा श्रोत तथा वं लक्ष प्राप्ति याइ तिनिगुया पूर्व 
लक्षण न्ह्यब्व:गुलिं कृष्णा गौतमीया प्रसङ्गयात चरित्र नायकया कार्य सहायक उपकथा धाये 
बह ज्‌ । थ्व सुगत सौरभ महाकाव्यया चरित्र नायक सिद्धार्थयात कृष्णा गौतमीपाखें हृदयया 
परम शान्ति जुइकेगु लँ बोधि ज्ञान धकाः: प्रेरक सन्देश प्राप्त जूगु ख: । मेमेगु सर्गय्‌ थें कवि 
'हृदय' याके थ्व सर्गय्‌ नं नारी जाति प्रति श्रद्धाया भाव खनेदु । नगर प्रदक्षिणाया क्रमय्‌ 
सिद्धार्थया रथ कृष्णा गौतमीया छेँ क्वय्‌ थ्यनी । दिव्य स्वरुपम्ह राजकुमार खना: कृष्णा 
गौतमीया म्हुतुं मचायेक हे पिहांबइ । 


“धन्य माता धन्य पिता ब्यूपिं जन्मः 
धन्य व नारीया जीवन गुम्हेस्या प्राण छि खः । (पौ- १३१) 


आन्दोलित हृदय जुइकाव:म्ह सिद्धार्थयात कृष्णा गौतमीया थ्व बाक्यं नह्यलं चायेका 
बी थे जुइ “जितः जन्म ब्यूम्ह जि मांबौ धन्य धाःसा जिगु हृदय गथे जुल कि धन्य जुइफइ ?” 
धैगु न्ह्यसः राजकुमारया मनय्‌ लुइ । सिद्धार्थं कृष्णा गौतमीयात थःयात मार्ग दर्शन याकूम्ह 

गुरुमांया रुपय्‌ खंकी । 


“धन्य भद्रे प्रिय वचन न्यंका लें क्यन निवार्णया 
थौं उकिं जिं छन्त बी गुरु दक्षिणा जक थुलि धया” (पौ-१३२) 


गुरु दक्षिणाया रूपय्‌ सिद्धार्थं थः ग:पतय्‌ क्वखायातःगु मोतिया हार कुष्णां गौतमीयात 
नीके छूवइ । तर कृष्णा गौत्तमीं थुकियात मेकथं थुइकी । सिद्धार्थया प्रेमोपहार भा:पिया ग्रहण 
याइ । थुकथं 'हृदय' जुं नाटकीय व्यंग (Dramat1C] 17079) नं ल्वयेक महाभिनिष्क्रमण 
सर्गय्‌ छयलादीगु दु । 

राहुलया जन्मया खबर न्यना: लयूतायेगुया पलिसा सिद्धार्थ न चिन्तित जुइ । थः 
सांसारीक जंजालय्‌ तक्यनावनीगु वं खनी । राहुलयात मायाजालय्‌ क्यंकातइम्ह राहु थें जक 
तायेकी । आखिर सिद्धार्थं गृहत्याग यायेगु निश्चित याना: थः अबु शुद्धोदनयाके अनुमति 
का:वनी गुगु कविं थुकथं न्ह्यब्वयादी । 


“झसंग व्याधि, मरणया भयं कयाः 
क्वथाय च्वनां च्चन्य मफयादनावया 
बियाः बिज्याहुँ गृह व राज्य त्यागया 
बुबा । जितः अनुमति थौं कृपा तया” (पौ-१३३) 


मेमेगु बौद्ध बाखनय्‌ थें थ्व सुगत सौरभ महाकाव्ययूनं हृदयजुं सिद्धार्थ गृहत्याग यायेत 
थः अबुयाके अनुमति का:वंगु क्यनादीगु दु । थ्व कविया स्पष्टवादिताया नापं थः मान्यजनपिंत 
हनेगु रिष्टताया चिं खः । अनुमति बीगु पलिसा, अनेक खं न्ह्यथना: लायूकूलिं पित मछवयेगु 
अबुया विचा: खना चरित्र नायक सिद्धार्थं थुकथं न्ह्यसः तइ । 


दरिद्र ज्वी मोक धनादय ज्वीगु 

दुःसाध्य रोगं गबलें मथीगु 

जरा विना यौवन मुक्क न्हूगु 

सी मोक म्वाना: च्वन्य नित्य दैगु 

कयना: बिज्याःसा थ्व प्यता खेँ तात ! 
सन्यास- संकल्प मयो छुयायूत !” (पौ- १३५) 


थुकथं हृदयजुं चरित्र नायक सिद्धार्थयाके सुं लिसें वाद-विवाद यायेबले उचित तर्क 
बीफुगु व्यक्तित्व बोधिज्ञान प्राप्त जुइ न्ह्यः हे ब्वलने धुंकल धयागु खं नं थ्व महाभिनिष्क्रमण 
सर्गय्‌ क्यनादीगु दु । 

सिद्धार्थं गृहत्याग यायेगु निश्चय यायेधुंकल धैगु सिया: जुजु शुद्धोदनं दरवारय्‌ गज्यागु 
प्रवन्ध याके बिल धैगु खँ नं हृदय' जुं थ्व सर्गय्‌ बांलाक ब्वयादीगु दु । जुजु शुद्धोदनं केवल 
भोग विलासय्‌ जक न्हि छ॒याकेगु नितिं प्याखं म्वः युवतिपिनिगु सेवा आदिया प्रवन्ध याकूगु 
जक मखु, राजकुमार पितमछवयेगु ज्याय्‌ दे छुगुलिं हे सतर्क जुइगु आज्ञातकं बिल । तर 
अथेसां लायूकुलिइ सिद्धार्थयाके रतिभाव उत्तेजन याकेगु निंतिं प्रवन्ध यानात:गु श्रृङ्गारिक 

उपकरणत ला, वया निति विभत्सया प्रतिक थें जक जुल । मन सालेगु पलिसा झन विरक्ति 
जक थनाबिल । छन्हु चान्हे गृहत्याग यायेगु निश्चित याना: थः सलच्य: छन्दकयात सल ठीक 
यायेगु आज्ञा सिद्धार्थ बी । बोधिज्ञान प्राप्तिया महान अभियानय्‌ न्ह्यज्याये त्यंम्ह जूसां मोह 
तृष्णा थें ज्य:गु मानविय कमजोरी नं सिद्धार्थयाके दनिगु कयना: सिद्धार्थ अलौकिक गुणं युक्तम्ह 
मखु मानविय गुणं युक्तम्ह पात्रया रुपय्‌ न्ह्यब्वयेगु कृत: नं थ्व सर्गय्‌ जूगु दु । सिद्धार्थया मनय्‌ 
जूगु अनेक भावनात्मक संघर्ष, अन्तरद्वन्द्व हे मानविय गुणंया दसि खः । सिद्धार्थया मनय्‌ जूगु 
भावनात्मक संघर्षया छु झलक- 

“पुत्रयात छको बुया स्वे” धैगू लुल न्हां भावना । 

काय्‌ धका निपलाः पलाः छित प्रियतमाया थायूवना । 

दनि व ! धैगु झसंक लुमनाः लिचिल भति हानं पलाः 

राक्षसी सम व्याधिनं खन, खात तन १“: पर थर । 

लुमन प्राणीतयगु दुःखत, लुमन प्रण गृहत्यागया (पौ-१४१) 


“विश्व त्याकाः कीर्तिशाली चक्रवर्ती जुजु जुयाः 
सप्तरत्नं पूर्ण ज्वीकाः या प्रजा निं पालना 
थःम्ह नकतिनि बूम्ह पुत्र व प्रियतमा नापं च्वना” । (पौ-१४३) 


सिद्धार्थयाके छखे कला: व मचानापं जीवन हनेगु, चक्रवती जुजु जुया: सुखनिं भोग 
याये धैगु भावना दनावःसा मेखेर वया थःगु बोधिज्ञान प्राप्त याना: संसार उद्धार यायेगु प्रणनं 
लुमनी । सिद्धार्थ तृष्णा मोहयात छगू मारथें तायेकी, जरा, मृत्यु, रोग आदि दु:ख लुमंबले फुक्क 
मारत बिसिवनी, थःगुं अभियानया निंतिं पला: छी । सुगत सौरभया मार आक्रमण प्रसङ्ग 
ललितविस्तारय्‌ थें दैवी चमत्कारपूर्ण मज्‌ । बुद्ध चरित्र महाकाव्यय्‌ थें सिद्धार्थ मारयात थःगु 
तर्क व बुद्धिबलं बुका छूवःगु खँ उलि त:हाकयेक न्ह्यब्वया त:गु मदु । महाभिनिष्क्रमण व 
बोधिप्राप्ति सर्गय्‌ जक सीमित जुयाच्वंगु मार आक्रमण प्रसङ्ग सुगत सौरभय्‌ प्रकरी कथानक 
जुयाच्वंगु दु । सकल प्राणीया दु:ख ल्येहें थनेत वोधिज्ञान लायेगु तातुनाच्वंम्ह चरित्र नायक 
सिद्धार्थ चरित्र व मनोबलया अग्नि परिक्षाय्‌ सफलजूम्ह धकाः प्रमाणित याये भनं मारया 
आक्रमण जुगु तथा सिद्धार्थ थःगु मनोबलं मारयात बुका छवःगु हृदयजुं थ्व महाकाव्यय्‌ 
क्यनादीगु दु । 

सुगत सौरभ महाकाव्यया रचना कवि चित्तधरं जेलय्‌ लाना: थः जहान ज्ञानप्रभा नापं 
बाया च्वनेमा:गु इलय्‌ रचना यानादीगु खः । ज्ञानप्रभायात जूगु पति वियोग वेदनाया मर्म 
थूम्ह हृदयजुं सिद्धार्थ यशोधरायात तोतावंगुया मार्मिक चित्रण थुकथं यानादीगु दु । 

देह तोता: प्राण प्याहाँ बनिगु थें हे याकन 

योम्ह गोपायात बाना: वल व गोपाजीवन । (पौ-१४१) 

कविया दाम्पत्य जीवन प्रतिया धारणा थन बांलाक खनेदु । सिद्धार्थ महाभिनिष्क्रमणया 
नितिं यशोधरायात वानावंगु यशोधराया प्राण हे पिहाँवंगु कबिं तायेकूगु, भाःत छम्ह मिसांया 
नितिं प्राण सम खः धैगु 'हृदय' जुया धारणा स्पष्ट जू । अप्रस्तुत रुपय्‌ कविं सुगत सौरभया 

नकि यशोधरायात जुइत्यंगु विछोड वेदना दुने कवि थःहे ज्ञानप्रभायात जूगु विछोड वेदना 
आरोपित यायेत्यगु खनेदु । अश्वघोषं 'सौन्दर नन्द’ महाकाव्यय्‌ मिसा जाति प्रति बांमलाःगु 
दृष्टिकोण न्ह्यन्वयात:सां, गृहस्थ जीवन हनादीम्ह तथा थः यःम्हस्याप्रति क्वातुगु माया मतिना 
देछायादीम्ह 'हृदय” जुयाके मिसाजाति प्रति सद्भावना दुगुलिं हे सिद्धार्थया महाभिनिष्क्रमणं 
मानसिक चोट फयेमा:म्ह यशोधराया अवस्थाया मार्मिक चित्रण यायेगुली 'हुदय'जु सफल जूगु 
खः । 

विश्वय्‌ व्याप्तगु दु:खया निवारणया नितिं सिद्धार्थ कलाः व मचाया सीमित सुख त्याग 
यायेगु निश्चय याना: लायूकुलिं पिहांवनेत सल गइ । न्यासःम्हं चायेकेमा:गु खापा थम्हं सल 
गयाः तिंन्हुया वनेगु निर्णय याइ । तर संयोगवस उगुहे इलय्‌ अन मल:जुया अपाय्‌ धंगु खापा 
चुंचुं दली । 'अगःचा मालां देग:चा लुलु' धाःथें सिद्धार्थ चछिया दुने थःगु दे पुलाः अनोमा 
खुसिया किनारय्‌ वना: महाभिनिष्क्रमण याइ । 

भी कवि 'हृदय' जु वैज्ञानिक युगयाम्ह कवि खः । वैज्ञानिक विचारधारा ब्वलने धुंकाः 
च्व:गु महाकाव्य जूगुलिं थ्व सुगत सौरभ महाकाव्य नीन्यासत्या थ्यं मथ्यं द न्ह्यःया विषय 
बस्तुयात कतानात:गु जसां, कविं थःगु स्वस्थ्य व वैज्ञानिक कल्पना तथा चिन्तनया बलं थुकिया 
घटना विशेषयात आधुनिक विचारधारायात ल्वयेक प्रस्तुत यायेगु कुत: यानादीगु दु । कविं 
थःगु कल्पना व चिन्तनया बलं वैज्ञानिक सत्यतां जा:गु घटना जक न्ह्यब्वयादीगु मखु 
जनजीवन बाखं न्यना: ब्वलंका तःगु श्रद्धा व विश्वासय्‌ नं छति हे घा:ःपा: मलाक थःगु 
कल्पना न्ह्यब्वये फुगु कविया विशिष्टता खः । गथे ललित विस्तर सफूतिइ चरित्र नायक 
सिद्धार्थ महाभिनिष्क्रमणया निंतिं पिहांवनेत लुखाय्‌ वः बले, न्यासःम्ह मनुखं चायेकेमाःगु 
ध्वाखानं मानव उद्वारया निंतिं पिहांवनेत्यंगु जूगुलिं सर्गतं विभिन्न द्यःपिं वयाः गुम्हेस्यां खापा 
चायेका बीगु, गुम्हेस्यां पालेतयूत न्ह्य: वयेका बीगु आदि ज्या या:गु क्यनात:गु दु । तर थौंया 
मनुखं दैव शक्ति प्रति विश्वास तइमखु । उकि कविं मलः जुयाः ध्वाखा चकनाचूर जुल धकाः 
जनजीवनं बाखं न्यना: ब्वलंका तःगु श्रद्धायूनं घाःपा: मलायेक, थौंया युगया मनुखं नं 
पत्या:याइकथं न्ह्यब्वयादीगु दु । ललितविस्तरया बाखं कथं सिद्धार्थ महाभिनिष्क्रमण याःगु ई 
असार दिल्लाबले ला: । थुगु इलय्‌ मलः जुइगु न न्याइगु स्वाभाविक खः । तसक नँ न्याना 
मलः जूगुलिं छन्दक (सिद्धार्थया सलच्यः) राजकुमार पिहां वनीन धकाः लाये लाये बुयाःहाः गु 
सुनां मताइगु नं स्वाभाविक जू । अथे हे नया ध्वाखा चकनाचुर जूगु सुनां मचा:गुलीनं छुं 
अस्वाभाविकता मदु । मेमेगु लोक बाखनय्‌ राजकुमार पितछूवयेगु नितिं हे द्य:पिसं लायूकूली 
च्वंपिंत सँन्ह्य: वयेका बिल धका: न्ह्यब्वया तःगु दु । थनं नँ न्याकाः मलः जुकातःगुलिं दैवी 
चमत्कार क्यनेगु आवश्यकता कवियात मजुल । तर राजकुमार पिहां बनेत्यंगु इलय्‌ हे 
ध्वाखाय्‌ मलः जूगु मक्यंसे, मल: जुयाः ध्वाखा चकनाचूर जूगु खना, वहे मौका लाका: पिहांवंगु 
क्यंसा अझ अपो तर्कयुक्त जुइ । 

रसः- पूर्वीय महाकाव्यया लक्षणकथं, महाकाव्यय्‌ वीर, शान्त, करूण व श्रृंगार रस 
मध्ये छगू रस प्रधान जुइमा: । कवि चित्तधर 'हृदय' जुया सुगत सौरभ महाकाव्य, जगत संसार 
उद्घारया नितिं पला: छिना बिज्याःम्ह भगवान बुद्धया जीवनया बाखं जूगुलिं, थ्व महाकाव्यय्‌ 


रे डे — 


शान्त रस प्रधान जुयाच्वंगु दु। मेमेगु रस वीर, करूण व श्रृङ्गार आदि सहायक रसया रूपय्‌ 
लुयाच्बंगु दु । महाकाव्यया मूल रस “शान्त रसया छुं संकेत थ्व महाभिनिष्क्रमण सर्गय्‌ 
खनेदु । खयूतला सुगत सौरभ महाकाव्यय्‌ शान्त रसया बांलाक अनुभूतिला 'बोधि प्राप्ति’ 
सर्गनिसेँ तिनि जुइ तर अय्‌ नं शान्त रसय्‌ खनेदैगु छुं लक्षण थ्व महाभिनिष्क्रमण सर्गय्‌ नं 
खनेदु । थन पिज्वःगु शान्त रस तप्यंक सिद्धार्थ नापं सम्बन्धित जू । 

विभिन्न कारणवश सांसारिक विषय भोग पाखे मनमवंसे विरक्तिया भाव पिदनीगु हे 
निर्वेद खः । निर्वेदया भाव पिज्वलकि तिनि आन्तरिक शान्ति प्राप्त जुइगुलिं निर्वेदयात शान्ति 
रसया स्थायी भावया रूपय्‌ काइ । लायूकूलिइ सिद्धार्थया नितिं प्रवन्ध यानात:गु उलिमछि भोग 
विलासया साधन खना नं राजकुमार सिद्धार्था मन मवंगु, काय्‌ बुल धैगु समाचार न्यनानं मन 
लय्‌ मताःगु, यःम्ह गोपा खनानं मन चमकंगु आदि सिद्धार्थयाके वःगु निर्वेदया भाव खः । 
सांसारिक अनित्यता, तात्विकज्ञान, वैराग्य भावना आदि शान्त रसय्‌ वैगु आलम्वन विभाव 
खः । थज्याःगु वैराग्य भाव सीदयेक सिद्धार्थयाके थ्व महाभिनिष्क्रमण सर्गय्‌ ब्वलंगु दु । 


ख्या ख्यां पिया: च्वनि जरां मुगयात धुं थें 
रोगं लिना: च्चनिगु मद्धिक म्हे रिपू थें ।(पौ- १३०) 


थ्व संसारयात सिद्धार्थ अनित्य खंक्गु संसारया दु:खया हेतु मालेत थः परिवार तकं 
तोतेमाःगु खंगु, थः बूम्ह काययात तक राहु थें तायेकूगु आलम्बन विभाव खः । धार्मिक ज्या 
जुयाच्वंगु थाय्‌, द्यः वा भिक्षुपिनिगु सौम्य मूर्ति, वैराग्य भाव थनीगु दृश्यत शान्त रसया 
उद्दीपन विभाव जुइ । महाभिनिष्क्रमण सर्गय्‌ सिद्धार्थं रोगी, बुद्ध, मृत्यु आदि दृश्य खंगु, 
सौम्य मूर्तिम्ह भिक्षु खंगु, सिद्धार्थयात निर्वेदया भाव ग्वाकीगु ज्वलंत खः । अझ थ्व सर्गय्‌ 
ला रति भाव थनीगु श्रृङ्गारिक उपकरणत तक शान्त रसया उद्विपन विभावया रूपय्‌ प्रयोग 
जुयाच्वंगु दु । 


ज्वीगु गुगुलि मन बिमोहित अमिगु सुन्दर रूपत 
आ: उकि हे वैगु मन झं जुल विरक्त सशंकित । 
फुक खना: विभत्स दृश्यत उगु सुसज्जित सदनया 
हा । श्मसान समान । (पौ- १३९) 


थुकथं सिद्धार्थयाके रतिभाव ग्वाकेगु नितिं प्रयोग या:गु साधनात झन विरक्तिया भाव 
ग्वाकेगुली तिब: जूवन । 

सात्विक, रोमाञ्च, त्याग, सांसारिक, भिरूता आदि शान्ति रसया अनुभाव ख: । 

मति, स्मृति, घृति, हर्ष आदि शान्त रसय्‌ संचारी भावया रूपय्‌ खनेदैगु भाव खः । 
अनोमा नदीया किनारय्‌ महाभिनिष्क्रमण याना: सिद्धार्थयात प्राप्त जूगु सुख वहे शान्त रसय्‌ 
खनेदैगु संचारी भावत मध्ये छगू खः । शान्त रसया पूर्वाधारया रूपय्‌ वीर रस नं थ्व सर्गय्‌ 
पिज्वयाच्चंगु दु । शान्त रस थें वीर रसनं थन चरित्र. नायक सिद्धार्थ नापं तप्यंक सम्बिन्धित 
ज्‌ । सिद्धार्थ युद्ध वीरया रूपय्‌ खनेदयाच्चंगु दु । मानविय कमजोरी तृष्णा, माया, मोह 
आदियात मारया रूपय्‌ 'हृदय' जुं छ्यलादीगु दु । महाभिनिष्क्रमणया निंतिं पला: छीत्यंबले 

- ३४ - 


चरित्र नायक सिद्धार्थयात सत्रु आक्रमण याये थें मोह, तृष्णा, राग आदिं हमला यात । तर थःगु 
बल्ला:गु आत्मबलं त्याकूगुलिं सिद्धार्थयात युद्धवीर धायेगु पायेछि जू । 

युद्ध, दया, दान, धर्म सम्बन्धी ज्याय्‌ विशेष उत्साह व सक्रियता पूर्वक ज्या जुल धा:सा 
वीर रसया उत्पति जुइ । वीर रसया स्थायी भाव गुगु भिंगु ज्या खय्‌ लक्ष्य प्राप्त यायेत मा:गु 
दृढ संकल्प व उत्साह विशेष जा:गु चरित्र नायकया तथा वया पक्षतय्‌ मनस्थिति विशेष खः । 
सिद्धार्थयात मारं (माया, तृष्णा, राग आदि) आक्रमण याबले, 


प्राण वंसां वचत मवनिगु वंश खः छं सूर्यया 
पुत्र पत्नीपिन्त सोवा बुद्ध ज्वी धुंकाः वयाः (पौ-१४३) 
भिंगु नियत दुम्ह चरित्र नायकया थःगु भिं-ज्याखँय्‌ पंगलः जुयाः दं वःम्ह 

क्वत्यले मानिम्ह शत्रु पक्ष वीर रसया आलवन विभाव जुइ । थुगु सर्गय्‌ सुं व्यक्ति विशेष 
आलम्वन विभाव मजुसे सिद्धार्थया मनय्‌ लूगु तृष्णा, काम, लोभ आदियात आलम्बन विभावया 
रूपय्‌ छूयलात:गु खनेदु । चरित्र नायकया सत्रुतसें याइगु मभिं मनी ज्याख व-अमिगु ग्या:चिक्‌ 
पहचह विशेष वीर रसया उद्दीपन विभाव खः । थ्व महाभिनिष्क्रमण सर्गय्‌ सिद्धार्थथात बोधि 
प्राप्तिया अभियानय्‌ अवरोध हयेत मारगणतयूसं याइगु कुकृत्य गथे, 


म्वाय्स्य दंसा नाप च्चन्य दै जीवने थौं पलख ला (पौ - १४१) 


“विशव त्याकाः कीर्तिशाली चक्रवर्ती जुजु जुयाः 
सप्तरत्नं पूर्ण ज्वीकाः या प्रजा निं पालना” । (पौ १४३) 


सत्कार, रोमाञ्च, गर्वयुक्त वाणी आदि वीर रसया अनुभाव जुइ । अथे हे “जि क्षेत्रीय 
कायूमचा खः, प्राण वंसां वचन वनीमखु धयागु भावना सिद्धार्थयाके दनाव:गु, फुक त्याग याना; 
सां बोधिज्ञानया अन्वेषण याये धैगु जोश सिद्धार्थयाके पिदंगु अनुभाव खः । सिद्धार्थयाके 
पिज्वःगु धैर्य, स्मृति, दया, आवेग, गर्व आदि भावत वीररसय्‌ खनेदैगु संचारी भाव खः । 

छन्दः- महाभिनिष्क्रमण सर्गय्‌ कवि 'हृदय'जुं भावयात ल्वयेक मात्रिक छन्द, वार्णिक 
छन्द नितां प्रयोग यानादीगु दु । १६, २४, २६, मात्राया मात्रिक छन्द दुसा वसन्ततिलका रूचिरा, 
रथोद्धता, वेताली, उपजाति, स्रगधरा, भुजङ्गप्रयात छन्द थें ज्या:गु वार्णिक छन्द भाव अनुकूल जुइक 
दुथ्याकादीगु दु गुगु छन्द मात्रा सम्बन्धी विशिष्ट ज्ञान कवियाके दुगुया दसु खः । 

अलंकारः- बांला:म्ह मिसायात तिसां झन वया सौन्दर्य वृद्धियाना बी थें महाभिनिष्क्रमण 
सर्गे कविं पायूछिंगु अलंकारया प्रयोग याना थःगु काव्य चमत्कार क्यनादीगु दु । उपमा, 
वक्राक्ति, रूपक, स्मृति, समाधि, प्रतिवस्तुपमा, दृष्टान्त, दीपक आदि अलंकार कविं थ्व सर्गय्‌ 
छूयलादीगु दु । समाधि अलंकारया छगू दसु- 


शाक्यनन्दन सल गया: वल सारथी ल्यूल्यू तयाः | 
/ 
अश्व तिंन्हवीकाः पुलाः वन्य द्वार धैगु मती कयाः । (पौ-१४२) 


नेत्र तिनिमिनि धायक सकता पिलिक खन्यदत न्हां छको, 


~ ३५ = 


न्याल पृथिवी थ्यक्क अल्य तंग्रंक न्हायपं पिलि गुक । 
वज्रमलखं कल खनी दृढ द्वार ज्वीक कुचा कुचा (पौ-१४३) 


थुकथं छगू ज्याया लागि नियत कारण उपस्थित दयेक दयेक दैव संयोगं मेगु कारण 
नं चूला: बया: ज्यायाये अ:पुक खँया प्रतिपादन जुइगु अलंकार हे समाधि अलंकार खः । उकि 
च्वयेयागु भवः समाधि अलंकार दुने लाः । 
भाषा शैली:- महाकाव्य छुग्‌ प्रवन्ध काव्य खः । कवि थःम्हं घटना, दृश्य, प्रवृत्तियात थः गु 
पहलं वर्णन याना यंकेवं गा: । अयनं कविं थ्व महाभिनिष्क्रमण सर्ग प्रवन्धात्मकताय्‌ जक 
लिमकुसे थःगु सृजनात्मक प्रतिभा नं थाय्‌ थासय्‌ छूयलादीगु दु, गुकि यानाः नाटकियता ने थ्व 
सर्गय्‌ खनेदु । कविं थायूथासय्‌ विषय प्रशंग ल्वयेक छन्द, हिला: हिला: छूयलादीगु दु गथे 
घटनाक्रम वर्णन याना तइथाय्‌ छगू छन्द, स्वगत कथन जुइबले मेगु । थुकि याना: महाभिनिष्क्रमण 
सर्गय्‌ सजीवता हयाः ब्वने न्यने यइपुका ब्यूगु दु । थुलिजक मखु कविं छुन्दयात ल्वयेक 
संस्कृतयागु नायुगु माधुर्य जाःगु खँग्व: तत्सम खँग्व: नेपालभाषाया उजोगु हे खँग्व: लिस्य 
ह्वंकात:गुलिं याना: कविया अभिव्यक्ति शैली अझ अपो प्रभावशाली जूगु दु । तर आपालं 
संस्कृत शब्दया प्रयोगं थौया नच्चापं ब्वमिपिंत भचा थाकुइगु स्वाभाविक खः । 

महाभिनिष्क्रमण सर्गय्‌ कवि 'हृदय' जुं ग्नं वर्णात्मक शैली सा गनं सम्वादात्मक 
शैली, गनं स्वगत शैलीयानं प्रयोग यानादीगु दु। कविं कीत गबलें सिद्धार्थया लायूकुलिइ यंकाः 
अनया रंगीविरंगी वातावरण क्यनेयंकूथें च्वंसा गबलें रेडियों प्रसार यानाच्वंगु छुं कायक्रम थें 
च्वं (महाभिनिष्क्रंमणया नितिं पिहांवने त्यंबलेयागु घटना) सिद्धार्थया मनय्‌ जुगु आत्मरलानि व 
भावनात्मक संघर्षयात स्वगत कथन शैली प्रस्तुत जुइक्गु दु । नाटकीय ध्याचू (Dramatical 
101४) दुथ्याका थ्व सर्ग अझ अप्व: प्रभावकारी यानादीगु दु । थुकथं महाभिनिष्क्रमण सर्ग 
कविया काव्य कौशल, कथानक मा: हनेगु शिल्प, सृजनात्मक प्रतिभा स्वयेगु छपा: न्हायूकं खः । 


= २ ६ = 


सुगत सौरभ महाकाव्यय्‌ 
खनेदुग नेवाः संस्कृति 


महाकाव्य साहित्यया पुलांगु विधा मध्ये छुगू खया नं नेपालभाषाया प्राचीन काव्य 
परम्पराय्‌ बाखंम्ये व प्याखं म्येया प्रचलन दुसां महाकाव्य धायेल्वःगु प्रबन्ध काव्य धाःसा 
खनेमदु । आ:तक्क लूगु तथ्यकथं नेपालभाषां न्हापां महाकाव्यया रचना सिद्धिदास महाजुं 
यानादीगु खः । तर वयूकःया महाकाव्य पूवंक पिदने मफुत । सिद्धिदास महाजुया लिपा 
नेपालभाषां महाकाव्य च्वयेगु ज्या ने.सं. १०६०-१०६३ या दुने चित्तधर 'हुदय'जुं थः जेलय्‌ 
लाःबले यानादिल । थुकियात 'सुगत सौरभ'या नामं ने.सं. १०६९ पाखे पिकया दिल । 
महामानव भगवान बुद्धया जीवनया गाथायात कया: च्वयात:गु सुगत सौरभ महाकाव्य 'हृदय' 
जुया जक अमर कृति मजूसे नेपालभाषा साहित्यया हे छग: थीगु नगु खः, छग: अमूल्यगु रत्न 
खः । बुद्धया जीवन व दर्शनयात किंगुगू सर्गय्‌ ब्वथलाः च्वयातःगु थ्व महाकाव्य धार्मिक 
दृष्टिकोण, सांस्कृतिक दृष्टिकोण, भाषिक जागरणया दृष्टिकोणं, काव्यात्मक अभिव्यक्तिया 
दृष्टिकोणं तसक महत्वपूर्ण जुयाः नं थ्व महाकाव्यया प्रमुख तातुना नेपालभाषा व॑ नेपाल 
संस्कृतिया गरिमा ब्वयेगुया नापं संरक्षण व सम्बर्द्धन यायेगु खः । खयूत ला थ्व महाकाव्यय्‌ 
जक मखु 'हुदय'जुया फुक्क धैथें हे रचनाय्‌ भाषिक चेतना, सांस्कृतिक गरिमा ल्यें ल्यें पुयाच्वंगु 
दु तर अथे खयानं थ्व सुगत सौरभ महाकाव्यय्‌ स्पष्ट रुपं हे कविं 


“जिगु थ्व महाकाव्य छग्‌ थ्व विश्वे ल्यंके फ:सा वन्धुपिं 
भीगु थ्व भाय फुक्क ल्हायेगु तोता:च्चं हुँ बा स्वर्गे छिपिं 

वा श्व नेपाः देश हे चां ल्हाय्‌ ब्यु बा मिंनय्‌ थब्यु 

किन्तु भी साहित्य, संस्कृति सभ्यता छुँ तनी मखु” (थःगु खँ) 


धकाः धयादीगुलिं सुगत सौरभ महाकाव्यया रचना यानादीगु हे कीगु भाय्‌ झीगु संस्कृतियात 
जुगं जुग तक ल्यंका थकेगु निंतिं खः धैगु स्पष्ट ज्‌ । देशकाल परिस्थितिं यानाः भीसं थःगु 
संस्कृतियात त्वःतेगु याःसां बा प्रलय वया: कीगु देश व जातिया विनाश हे जूसां यदि भीगु 
जातिया साहित्य, संस्कृति व सभ्यताया अमर बाखं दुगु गुगुं काव्य कृति जक ल्यना च्वंसा उकि 
भीगु देश व जातिया भाषा व साहित्य, संस्कृति व सभ्यतायात हानं म्वाकेगु ज्या याइ धैगु 
'हृदय’ जुया बिचा: खनेदु । 

खनं थौं नेपा: देशं विश्वया न्ह्यःने थःगु धकाः छुं ब्वयेगु दुसा गौतम बुद्धया 
जन्मस्थल लुम्बिनी, सर्वोच्च शिखर सगरमाथा, अले थनया कला व संस्कृति खः । थज्या:गु हे 
नेपा:या कला व संस्कृतियात बुद्धया जीवन व दर्शनया अमर बाखं नाप हना: युगंयुग तक 
ल्यंका तयेगु, म्वाकातयेगु ज्या गुगु चित्तधर 'हृदय'जुं सुगत सौरभ महाकाव्यय्‌ यानादिल थ्व 
भीगु भाषा संस्कृतिया संरक्षणया निंतिं तसक हे महत्वपूर्णगु पला: ख: । 

महाकाव्य धयागु सुनियोजित प्रवन्धात्मक काव्य खः, अले पूर्वीय काव्य सिद्धान्त कथं 

सुं महापुरुषया जीवनया बाखं खः । उकि मेमेगु साहित्यिक विधाय्‌ स्वया: महाकाव्यय्‌ सामाजिक 
व सांस्कृतिक पक्षयात ब्वयेगु अप्व: सम्भव जू । अझ महाकाव्यया शास्त्रीय विधानय्‌ नं 
महाकाव्यय्‌ विविध नख:चख:, ऋतु, जात्राया उत्सव आदि थें ज्व:गु, सांस्कृतिक पक्षया उल्लेख 
जुइमा: धैगु दु । तर छम्ह च्वमिं थः गज्या:गु परिवेशय्‌ जन्म जुल, गज्या:गु संस्कार व 
संस्कृतिइ हुर्के जुल वं थःगु सृजनाय्‌ अज्या:गु हे परिवेश, अज्या:गु हे सांस्कृतिक किच: किकीगु 
स्वाभाविक खः । भी कवि हृदयनं नेपा:या समाजय्‌ जन्म जूम्ह, नेवाः संस्कृतिइ हुर्के जूम्ह अले 
थः नेवाः जुयागुली गौरव तायेकादीम्ह राष्ट्रप्रेमी कवि खः । थ्वहे कथं 'हृदयजु'या सुगत सौरभ 
महाकाव्य नं नेपा:या सामाजिक पृष्ठभूमि निर्माण जूगु दुसा थुकिया पात्रत नेवा: संस्कृतिया 
परिवेशय्‌ ब्वलंगु दु । 'हृदय'जुयात सिद्धार्थया जीवन व दर्शनं प्रभावित यानाः “सुगत सौरभ’ 
महाकाव्यया रचना याकेबिल तर 'हृदय'या सुगत सौरभ महाकाव्यं "सिद्धार्थ गौतम” यात हे 
नेवा: याना: ब्वयाबिल । नेवाः संस्कृतिइ हुकें जूम्ह याना क्यनाबिल । 

विविध संस्कार व कर्मकाण्ड यायेगु, थीथी नख:चख: हनेगु, जात्रा-उत्सव न्यायेकेगु, 
विविध विधि-व्यवहार हनेगु, धार्मिक पूजाआजा यायेगु, म्ये हालेगु, प्याखं हुलेगु आदि नेवा: तय्‌गु 
सांस्कृतिक जीवनया महत्वपूर्ण पक्षत खः । थज्या:गु हे नेवा:तय्‌गु महत्वपूर्ण सांस्कृतिक पक्षत 
सुगत सौरभ महाकाव्यय्‌ गनं महाकाव्यया घटनाक्रमया अन्तरङ्ग अंग थें जुया: सा गनं 
महाकाव्यया मू पात्र वा सहायक पात्रतयूगु चरित्र विकासया आधारभूत पृष्ठभूमि कथं दुथ्यानाच्वंगु 
दु । अझ गनं ला नेवा: संस्कृतियात ब्वयेगु हे विशेष उद्देश्यं आवश्यक स्वया: नं अप्वः 
थज्याःगु सांस्कृतिक पक्षतय्‌गु वर्णन व चित्रण महाकाव्यय्‌ जूगु दु । थुकी दुथ्यानाच्वंगु 
संस्कृतिया छुं पक्ष थथे ख:- 


विविध संस्कार व कर्मकाण्ड 

थ्व सुगत सौरभ महाकाव्यय्‌ बोधि प्राप्त सर्ग मथ्यंतले सिद्धार्थ गौतमयात च्वमिया थः 
समकालिक नेपाल संस्कृतिया लकसय्‌ ब्वलंम्ह छम्ह नेवा: राजकुमार यानाः: न्ह्य:ब्वयातःगु 
दु । अले सिद्धार्थयात या:गु विविध संस्कार व कर्मकाण्ड कथं नेवा: संस्कृतिइ प्रचलित मुख्य 
मुख्य संस्कार व कर्मकाण्डया परिचय बियात:गु दु । सिद्धार्थथात बुइसातं मि पंकाः चिकं 
बुकूगु, लसकस जात्रा याना: लायूकुलिइ दुत: ह:गु, खुन्ह दुकुन्हु म्वःल्हुकाः ब्यंक्‌गु, खुला दयेवं 
जंक्व याना: 'सर्वाद्धसिध्द’ धकाः नां छुगु, जंक्व धुनेवं आगं द्ययूके यंकूगु, निदे दयेवं ‘निदे बुदिं 
यानाः यःमर्हि इंके छूवःगु, कयता पुजा यानाः सकसितं भ्वय्‌ नकूगु, भमचा ल्हाके छूवयाः 
सिद्धार्थयात इहिपा: यानाब्यूगुया वर्णन थ्व सुगत सौरभ महाकाव्यय्‌ जूगु दु । अले थुलि मध्ये 
नं झीगु जीवनय्‌ विशेषरुपं महत्व खनेदुगु व भीगु सांस्कृतिक गरिमा पिब्वइगु संस्कार व 
कर्मकाण्डत गथे मचा जंक्व, कयूता पूजा, इही संस्कारयात कविं विशेष महत्व बिया: वर्णन 
यानादीगु दु । इही संस्कारयात छगू मुक्क सर्गय्‌ थाय्‌ बियाः सिद्धार्थया गोपानाप जूगु इहीकथं 
न्ह्यथसें नेवा: समाजय्‌ नं उराय्‌ समाजय्‌ प्रचलित इहिपाः विधिया पूर्ण परिचय कवि 'हृदय’नं 
थ्व सुगत सौरभ महाकाव्यय्‌ बियादीगु दु । थुकी न्ह्यब्वयातःगु इहिपाःया विधि विधान, गथे 
लमि छूवयाः भमचा ल्हाके छूवइगु, लम्पिचाय्‌ तया ग्वय्‌ बीके छूवइगु, ख:ःम्हुली तयाः 
ज्व:पस्ता:, पचिंता आदि लाखा बीके छूवयइगु, ह्याउँथ्वं तुति सिका: माजुं लसकुस याइगु, 

थायभू न्ह्यच्याका: ह्वंकीगु, भा:तं सिन्ह:मू ज्वला न्हायूकं क्यंका: सँप्याकीगु आदि इहिपा:बलय्‌ 
भौमचायात तीकीगु वस: तिसा गथे- लुँस्वां, न्यापु सिख: भिपूमा:, -तायो, तासया लं आदि, 
म्ह्याय्मचायात बियाछूवइबले बीगु क्वस: ज्वलं गथे- सिज:त्यप, फोसि, ताँफ आदि इहिपा: 
भ्वजय्‌ तइगु, घासा ज्वलं गथे- छुवंक्वा:, फसिक्वा:, भुतिक्वा: आदिया वर्णन ब्वनेबले भीसं 
सुयागुं इहिपा: जूगु धाथें स्वया च्वनागु ला धैथें अनुभव ज्‌ । थथे महाकाव्यया काव्यात्मक 
अधिव्यक्तिइ घा:पा: मलाकसे थःगु जातीय संस्कृतियात सजीव ढंगं ब्वयेफगु कवि 'हृदय'या 
त:धंगु सफलता खः । थज्या:गु संस्कारयात लिपिबद्ध ज्वलनं झीगु संस्कृतियात युगं युगतक 
म्वाकातयेगु, ल्यंकातयेगुली तिब: बिइ धैगु आशा यायेफु । 

नेवा: जातिया बुसांनिसें मसीतले जक मखु सी धुंका: नं संस्कार यायेमा: । थ्वहे कथं 
थ्व सुगत सौरभ महाकाव्यय्‌ सिद्धार्था मां 'मायादेवी' मदुबले वइत याःगु अन्त्यष्ठि संस्कार 
कथं 

“देश हे नं थ्वक्क स्वॉँय ह्वाँय्‌ ख्वःगु यें काहा पुयाः 

थाःगु सीबाजं छुस्याः 'छाय्‌ ख्वःगु सकलें सी’ धयाः 

न्ह्योन्य पञ्चसुगन्ध पूर्णगु कनक कंधाः हायकल, 

वैगु लय ल्यू ताय्‌, फिपू व अभीर, बीभः दां ह्वल ।” (पौ ५९) 


धकाः नेवाःतयूगु अन्त्येष्ठि संस्कारया विधि विधान नं संक्षेपं ब्वयातःगु दु । 

भीसं थौं गुलि नं कर्मकाण्ड यानावयाच्वना संस्कार यानावयाच्चना भी पूर्वजपिन्सं 
न्हापांनिसें याना वयाच्वनागुलिं जुया: खः । थुकिया अर्थ कीसं मथ्वी धुंकल, उकिया प्रयोजन 
झीसं मसी धुंकला उकि हे कवि 'हृदय'नं सुगत सौरभ महाकाव्यया माध्यमं थःगु जातिय 
संस्कार कर्मकाण्डया विधि विधानया नापं, थुकिया तात्पर्य प्रयोजनयात नं ब्वया: थःगु जातिय 
संस्कृतिनाप सुपरिचित यायेगु कृत: यानादीगु दु । थ्वहे कथं सुगत सौरभ महाकाव्यया 'शिक्षा 
संस्कार’ सर्गय्‌ ीगु कयूतापूजा संस्कारया तात्पर्ययात विस्तृत रुपं व्याख्या यानात:गु दु । 


तिसा वसः नसात्वँसा 


छुं नं तिसावसः नसात्वँसां सुं जाति विशेषयागु परिचय बियाच्वनी । विविध सांस्कृतिक 
ज्याखँय्‌ विविध प्रकारया नसात्वँसा नयेत्वने यायेगु विविध कथंया तिसा वसः पुनेगु नेवाःतय्‌गु 
छगू सांस्कृतिक विशेषता खः । थ्वहे कथं सुगत सौरभ महाकाव्यय्‌ नं थौंतक प्रचलित व 
प्रचलित मजुइधुंकूगु नेवा:तय्‌ विभिन्न सांस्कृतिक पर्वय्‌ पुंनीगु वसः गथे मचा जंक्वबले पुंकीगु 
जंक्व प्वाकलं, जंक्व तपुलि, क्वखायेकीगु-स्वफी दुगु जन्त्र, धोया न्यक्‌, न्ह्याकीगु- सिंख्वा दुगु 
चुल्या, रक्षामाः, कल्लि' ' (बालविनोद सर्ग), इहिपा:बले भोमचायात तीकीगु तिसा गथे, तायो, 
लुँस्वां चन्द्रहार, भिंपूमा: आदि, युद्धय्‌ वनीपिं माहातयूत तीकीगु तिसा गथे- नेमुखं, कवच 
कुण्डल आदि नापं वसःया विस्तृत चर्चा कविं यानादीगु दु । अथे हे झीगु सांस्कृतिक नसाज्वलं 
गथे थायभुइ तइगु विविध घासा व उकिया प्रतिकात्मक अर्थ, लाखा बीबले छूवइगु विविध 
कथंयागु लाखामधि, पस्ता भ्वजय्‌ तइगु विविध क्वा: घासा, सब्नुजंभुनकीबले लुइगु विविध 
प्रकारया थाँ, अंयूला: आदिया वर्णन नं सिद्धार्थया विवाह भ्वयूया चित्रण यायेगु क्रमय्‌ थ्व सुगत 


जे दे ९ = 


सौरभ महाकाव्यय्‌ न्ह्यब्बयात:गु दु । 'हृदय'जु नेवाः संस्कृतियात माया याइम्ह कवि जक मखु 
थ्व सम्बन्धी विशेष ज्ञान दुम्ह कवि जूगुलिं थज्यागु सांस्कृतिक महत्वया वस्तुया थुलि विस्तृतरुपं 
वर्णन यानादी फुगु खः । 


विविध व्यवहार रीतिथिति 

विविध रीतिथिति, कर्मकाण्ड, उत्सव आदि विविध कथंया व्यवहार हनेगु नेवा:तयूगु 
सांस्कृतिक जीवनया छगू पक्ष खः । मंगल कामनाया रुपय्‌ थ:थितिपिन्सं मचाजंक्व, निदँबुदिं, 
कयूतापुजा, इही, युद्धय्‌ बनेत्यनीबले धौसगं खेँसगं बीगु, निदँबुदिया लसताय्‌ फुक्कसित य:मज्हि 
इनीगु, किजापूजा याना: ततापिन्त लंबीगु सुं सित धा:सा बिचा: वनेगु, सना: वनेगु, छुं 
सांस्कृतिक ज्या: शुरु यायेत मोहल्हया नीसी यायेगु आदि थें ज्या:गु नेवा: सांस्कृतिइ प्रचलित 
रीतिथिति विविध व्यवहारयात महाकाव्यया कथानक नाप प्रासङ्गिक जुइक न्स्यब्वया: छुखे 
महाकाव्ययात जीवन्तता बीगु कृत: थ्व सुगत सौरभय्‌ जूगु दुसा मेखेर भीगु थज्या:गु 
सांस्कृतिक पक्षया परिचय बीगु ज्या नं जूगु दु । थज्याःगु रीतिथितिया छगू दसु- 


“स्याउँ थ्वं तृति सिकल वं बातां लुना: भति क्वच्छुनाः 
निम्ह नकिंनं बैत जोक्वतलं सगं बिल फं लुना: । 
छम्ह नकिं लःधाः थयाः वन, मेम्हस्यां ता:चा बिल, 
वैत मङ्गल गीत प्वीकाः मूलुखां दुत यंकल ।” (पौ ११६) 
धकाः भमचा लसकूस याइबलेयागु याइगु विविध रीतिथिति न्ह्यब्बयात:गु दु । 


जात्रा उत्सव 

नेवा:त जात्रा हनेमा:पिं, जात्राय्‌ ब्वति कयाः थः गु शीप क्यनेमा:पिं, जात्रा स्वया: 
न्ह्यइपुके मा:पिं खः । नेपाः देशं थःगु संस्कृति धकाः क्यनीगु मध्ये नेवाःतय्‌गु जात्रा उत्सव 
नं खः । थ्व सुगत सौरभ महाकाव्यय्‌ तःगु जात्रा उत्सवया वर्णन मदु सां नकतिनि बूम्ह 
सिद्धार्थयात लुम्बिनीनिसें कपिलवस्तुया लायक छँतक जात्रा यानाह:गु लसकूस जात्राया विस्तृत 
वर्णन जन्म” सर्गय्‌ यानातःगु दु । कीथाय्‌ जुजुपिनिगु राज्याभिशेक, इहिपाः, ब्रतबन्ध आदि 
बले याना हइगु जात्राकथं थ्व लसकस जात्राया विस्तृत वर्णन यानात:गु दु । थ्व जात्राया 
माध्यमं थ्व सुगत सौरभ महाकाव्यय्‌ जात्रा प्रति भी नेवा:तयूगु मनोभाव, जात्राबलय्‌ छूयलीगु 
भीगु विविध प्रकारया बाजागाजा, नेपा:या वास्तुकला व चित्रकलाया नापं नेपा:या जनजीवनया 
छगू झलक बीगु कृत: जूगु दु । नेपाःया संगीतकला सम्बन्धी विशिष्ट ज्ञान दुम्ह कवि “हृदय” 
नं सिद्धार्थयात यानाहःगु यात्राया वर्णन यायेगु तोह चिना: नेपा:गालय्‌ प्रचलित बाजागाजा 
गथे- धिमेबाजं, नायखिंबाजं, दापाबाजं आदि उगु जात्राय्‌ थाका ह:गु कथं न्ह्यब्वयादीगु दु । 
नेपा:या संगीत सम्बन्धी अनुसन्धान याइपिन्त थज्या:गु विवरणं आपालं तिव: बिइ । अथे हे 
सिद्धार्थया लसकस जात्रा न्ह्याक्‌ न्ह्याक लॅय्‌ खनेदुगु छे, देग:, ध्वाखा:, फल्चा, लायक्छेँ कथं 
न्ह्यब्वया: नेपाःया वास्तुकलायात नं ब्वयादीगु दु । कविं वर्णन यानादीगु कथंया देगः, पूजाछे, 
लायूक्छेँ फल्चा अद्यापि थौंतक भीथाय्‌ दनिसां थ्व थौंया उपज मखुसे मध्यकालिन युगया 
स्वनिगःया वास्तुकला खः । अथेहे चित्रकलाया चित्रणय्‌ रामायण, महाभारतया नापं बौद्ध 

Ss 


जातक सम्बन्धी चित्रमय बाखंयागु उल्लेख याना: नेपालय्‌ न्हापांनिसें खनेदुगु धर्म समन्वयया 
परिचय बियादीगु दु । अथेहे जात्रा स्वःवःपिं मनूतय्‌गु मनोभावना ब्वयेगु क्रमय्‌ पसल्यात, 
गुरुयाथाय्‌ ब्वना वःपिं मचात, थाज्या थाना: च्वनागु दिनाः वःपिं मिसात''' धकाः नेपाःया 
जीवन शैलीया परिचय बीगु ज्या नं कवि 'हृदय” नं यानादीगु दु । 

लसकस जात्रा बाहेक नेपा:गा:या बौद्धधर्मावलम्बी नेवा: समाजय्‌ अतिकं तःजिगु 
'सम्यक' जात्राया छुं खँ नं थ्व महाकाव्यय्‌ उल्लेख जूग दु । 


“जाःगु गुलुपाः बिया: च्वन साहुजं सूमर्हि तयाः 

साहुनी जाहे बियाच्वन जापिचाय्‌ चतनं तुया: 

जाकिं, वा फं कायपिसं बिल गुलिसिनं बिल दक्षिणा 

भौपिसं निसाः बिया च्चन अष्टमङ्गल मर्हि तयाः ।” (पौ २६४ ) 


धकाः सम्यक भोजनबले छाइगु सूमर्हि, अष्टमङ्गल मर्हि तया: धकाः सम्यक भोजनबले छाइग 
सूमरिहि,अष्टमङ्गल मर्हि आदिया चर्चा थन यानातःगु दु ! 
नख:चख : 

ईब्य:यात ल्वयेक थीथी नख:चख: हनेगु नेवा:तयूगु छगू सांस्कृतिक विशेषता खः । 
थज्याःगु हे नखःचखःया मुककं वर्णन थ्व सुगत सौरभ महाकाव्यय्‌ जूगु मदु सां देशकाल स्थिति 
व पात्रतयूगु मनोभाव ब्वयेगु कथं धाःसा न्ह्यथनात: गु दु । नेपाःमितय्‌गु निंतिं तसक महत्वपूर्णगु 
तःजिगु नखः मोहनी सिधःगु व स्वन्ति नखः न्ह्यःने वयेत्यंगुया संकेत कवि'हृदय’ नं यशोधराया 
मनोभाव ब्वयेकथं 'यशोधरा सर्ग'य्‌ थथे ब्वयादीगु दु । 


“ह अज्याथाय्‌ वासुरी छपु मालश्री दुरं पुयाः 

मोहनी फुत धाःगु सःथें पश्चिमा च्चन ताय्‌ दयाः । 

झं उकीसं 'बाःछि त्वाःला स्वन्तिचःरे जुल हला ! 

छन्त थुगुसी छिमि किजां भिंभिंगु लं बीबा हला ?” (पौ १६३) 


अथे हे स्वन्ति नख:पाखे खनेदैगु गोदावरी, ग्वय्स्वां, त:फ्व:स्वांया चर्चा नं जुगु दु । 
मोहनी नखः धुनेवं कःसिइ आलंमतः तयाः न्हिंन्हिं बहनी मतबीगु भीगु छुग्‌ सांस्कृतिक 
परम्परा खः । थज्याःगु हे परम्पराया परिचय बीगु नितिं कवि 'हृदय' नं 

“शाक्यरानीं स्वःबले च्चे पिलिक आर्लमत खन । 

पलख आताहाँ स्वया: च्वन वैत पवनं संकुगु 

लुल मने 'फै मखु निराशां प्वीक्य आशा नं जिगु” (पौ १६७) 
धकाः यशोधराया मनोभाव ब्वयादीगु खः । 


मचाम्ये व कासा : 
लोक साहित्य नं भीगु सांस्कृतिक जीवनया महत्वपूर्ण अङ्ग खः । लोक साहित्यया 
विविध पक्ष- मचाकासा, मचा म्ये, खँत्वा:, खँभायू, लोकधारणा हाँसीख्याली आदियात नं थ्व 
सुगत सौरभ महाकाव्यय्‌ 'हृदय'जुं थाय्‌ बियादीगु दु । महाकाव्यया कथानकनाप स्वापू स्वाना: 
- ४१- 


'बालविनोद' सर्गय्‌ सिद्धार्थयात धाइमां व माचाकामिपिंसं म्हितका: च्वंगु, हेकाच्वंगु कथं 'गंमदुम्ह 
किसि तानां तानां' 'अंग:द्यो छक; स्वे”, 'मामं छको का वा”, 'ल्यायम्ह जुजु भति लायम्ह', 
'ताचि ताचि वायो पूतलिं घ्वालिं घ्वालि न्ह्याके' धका: भीगु मचाम्ये, मचाकासायात 
ब्वयादीगु दु । अथेहे भीसं न्हियान्हिथं छूयला वयाच्वनागु खँत्वा: खँभायूयात नं कवि 'हृदय” नं 
थ्व महाकाव्य्‌ जिक्व स्वचाकादीगु दु । ननि ग्वग:, खँव:लय्‌ पुथं कइगु, उँ हिलीगु थें भ्वीज:सि 
नारायण, सिंहसार्थ बाहया लसिं अपिं, ख्वा:पायों आदियें ज्या:गु खँत्वा: खँभाय्‌ छूपला: भीगु 
लोक जीवनया परिचय बीगुया नापं महाकाव्यय्‌ स्वभाविकता थनेगु कृत: 'हृदय'जुं यानादीगु 
तसक हे च्वछाये वह:जू । थथे लोक साहित्ययात साहित्यय्‌ लिपिवद्ध यायेगु ग्यां थ्वयात 
लिपातक ल्यंकातयेगुली तिब: बिइ । 

थुकथं सुगत सौरभ महाकाव्ययात नेपा:या सामाजिक पृष्ठभूमिइ निर्माण यानाः: नेवाः 
संस्कृतिया तिसां तीका: छायेपादीगु दु । अले नेवाः सांस्कृतियात सुगत सौरभ महाकाव्यय्‌ 
लिपिवद्ध यानाः युगं युगतक ल्यंका तयेगु चेष्टा यानादीगु दु । तर थोंया युग चित्तधरया युग 
स्वयां न्ह्यज्याय धुंकल । विज्ञानया विकासं संस्कृतियात संरक्षण यायेगु त:५ कथंया लपुँया 
विकास जुइधुंकूगु दु । सफुतिइ जक लिपिबद्ध याना तयेगु मजुसे, किपाया माध्यमं, भिडियो 
टेपरिकर्डया माध्यमं कम्प्युटर नेटवर्कया माध्यमं नं भीगु सांस्कृतिक वस्तु तथा ज्वलंतयगु संर 
क्षण अःपुक सुरक्षित यायेफैगु जुइधुंकल । उकि थौंया परिवेश, गन न्हिया न्हिथं पिनें दुहाँ ब:गु 
कला संस्कृति, जीवन पद्धतिभीगु संस्कृतियात त्यत्तुत्यत्तुत्येगु जुयावयाच्वन, थौंया पुस्तायापिंत 
भीगु संस्कृति सम्बन्धी स्यनेकने यायेगुया नापं कन्हयूयापिनिगु निंतिं सफुती लिपिवद्ध यानाः, 
किपा: कयाः, भिडियो क्यासेटय्‌ भरे यानाःसां कीगु सांस्कृतिक महत्वया वस्तुत, कर्मकाण्ट 
संस्कार, नखःचखः जात्रा उत्सव सम्बन्धी विधि विधान नापं अमिग तात्पर्यं उपादवता 
ल्यंकातयेमाःगु जुइधुंकल । थुकिया निंतिं भीपिं फुकक जानाः याकनं हे पला: छीगु जुइ धकाः 
आशा याये । 





+ २ 


